Muthasim aai Suood aai hailam ge massala committee ah | Mihaaru\nކުރީގެ ބަންޑާރަ ނައިބު ހުސްނުއް ސުއޫދާއި (ކ) ކުރީގެ ފަނޑިޔާރު މުއުތަސިމް އަދުނާން.\nމުއުތަސިމާއި ސުއޫދު ސުޕްރީމް ކޯޓަށް އައްޔަންކޮށް ހައިލަމް ވަކިކުރުމުގެ މައްސަލަ ކޮމިޓީ އަށް\n02 ޑިސެމްބަރ 2019 - 10:21 11 comments\nއުއްތަމަ ފަނޑިޔާރު ކަމުގެ މަގާމަށް ކުރީގެ ފަނޑިޔާރު މުއުތަސިމް އަދުނާނާއި ސުޕްރީމް ކޯޓުގެ ފަނޑިޔާރު ކަމަށް ކުރީގެ ބަންޑާރަ ނައިބު ހުސްނުއްސުއޫދު އައްޔަން ކުރުމުގެ މައްސަލަ އާއި ކްރިމިނަލް ކޯޓުގެ އިސް ގާޒީ އަހްމަދު ހައިލަމް ފަނޑިޔާރުކަމުގެ މަގާމުން ވަކިކުރުމުގެ މައްސަލަ ރައްޔިތުންގެ މަޖިލިހުގެ ޖުޑިޝަރީ ކޮމިޓީ އަށް މިއަދު ފޮނުވައިފި އެވެ.\nސުޕްރީމް ކޯޓުގެ ފަނޑިޔާރުންގެ ބެންޗުން ތިން މަގާމެއް ހުސްވުމާ ގުޅިގެން ރައީސް އިބްރާހިމް މުހައްމަދު ސޯލިހް އެންމެ ފުރަތަމަ ޖުޑިޝަލް ސާވިސް ކޮމިޝަން (ޖޭއެސްސީ) ގެ ލަފައަކަށް އެދިވަޑައިގަތީ އުއްތަމަ ފަނޑިޔާރަކަށް މުއުތަސިމް އަދި ސުޕްރީމް ކޯޓުގެ ފަނޑިޔާރު ކަމަށް ހުސްނުއްސުއޫދާއި ހައި ކޯޓުގެ ފަނޑިޔާރު އަބްދުއްރައޫފް އިބްރާހިމް އައްޔަން ކުރެއްވުމަށެވެ. އެކަމަކު ރައޫފާ ގުޅޭ ޝަކުވާތަކެއް ޖޭއެސްސީ އަށް ހުށަހަޅާފައި ވާތީ ރައޫފްގެ ނަމާ މެދު ޖޭއެސްސީން ވަކި ގޮތަކަށް ލަފައެއް ނުދެއްވަ އެވެ. އަދި ރައީސް، ރައޫފްގެ ނަން މަޖިލީހަކަށް ވެސް ނުފޮނުއްވަ އެވެ.\nސުޕްރީމް ކޯޓުގެ ފަނޑިޔާރުންގެ ބެންޗުން ތިން މަގާމެއް ހުސްވީ އުއްތަމަ ފަނޑިޔާރަކަށް ހުންނެވި ޑރ. އަހުމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު މަގާމުން ވަކިކުރަން ރައްޔިތުންގެ މަޖިލީހުން ފާސް ކުރުމުންނާއި އެ ކޯޓުގެ ފަނޑިޔާރަކަށް ހުންނެވި އަބްދުﷲ އަރީފް ރިޓަޔާ ކުރެއްވުމުންނެވެ.\nUhthama fandiyaaru kamah Muthasim, Suood aai Rauf SC fandiyaaru kamah ayyan kuranee\nގާނޫނު އަސާސީ ބުނާގޮތުން ސުޕްރީމް ކޯޓުގެ ފަނޑިޔާރު ކަމަށް ބޭފުޅުން އައްޔަން ކުރާނީ ޖޭއެސްސީގެ ލަފާގެ މަތިން މަޖިލީހަށް ރައީސް ފޮނުއްވާ ނަންފުޅުތަކަކަށް ބިނާކޮށް މަޖިލީހުންނެވެ.\nސުޕްރީމް ކޯޓުގެ ފަނޑިޔާރުން ބެންޗުގައި މިހާރު ތިއްބެވީ ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދުގެ އިތުރުން ފަނޑިޔާރު މަހާޒް އަލީ ޒާހިރު އަދި ފަނޑިޔާރު އަބްދުލްޣަނީ މުހައްމަދެވެ. އޭގެ ތެރެއިން ފަނޑިޔާރު ޣަނީ ވެސް ވަކިކުރަން މަޖިލީހަށް އޮތީ ފޮނުވައިފަ އެވެ.\nމިއަދުގެ ޖަލްސާގައި ވަނީ ހައިލަމްގެ މައްސަލަ ދިރާސާ ކުރަން ޖުޑިޝަރީ ކޮމިޓީ އަށް ފޮނުވައިފަ އެވެ.\nޖޭއެސްސީން ހައިލަމް ސަސްޕެންޑްކުރީ، މި އަހަރުގެ ނަސްރުގެ ދުވަހުގެ ތަހުނިޔާ ވިދާޅުވެ، ވައިބަ ގްރޫޕަކަށް ފޮނުއްވި ކުރެހުމެއްގެ މައްސަލައިގަ އެވެ. އެ ކުރެހުމުން ފެންނަނީ، ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުުގެ ރައީސް އަދި ކުރީގެ ރައީސް މުހައްމަދު ނަޝީދުގެ ކަރުގައި ޗޭނު ޖަހައި ގަންހިންގުވާ މަންޒަރެވެ. ޖޭއެސްސީން ބުނެފައިވަނީ ފަނޑިޔާރުންގެ ގާނޫނާއި ފަނޑިޔާރުންގެ ސުލޫކީ މިންގަނޑާ ހައިލަމް ޚިލާފުވެވަޑައިގެންފައިވާ ކަމަށެވެ.\nHailam magaamun vaki kuran Majileehah hushahalhan nimmaifi\nހައިލަމް ވިދާޅުވެފައިވާ ގޮތުގައި ޔާމީނަށް ދައުލަތުން އުފުލި ދައުވާގެ ޝަރީއަތް ފެށުމާ އެކު ސީދާ ގޮތުންނާއި ނުސީދާ ގޮތުން ވެސް ނުފޫޒު ފޯރުވަން، ސަރުކާރުގެ އެކި ލެވެލްތަކުގައި ތިއްބެވި ބޭފުޅުން މަސައްކަތް ކުރެއްވި އެވެ. އޭނާގެ މައްޗަށް ބޮޑެތި ތުހުމަތުތަކަކާ އެކު ޖޭއެސްސީން މައްސަލަ ބަލަން ފެށީ އެ ކަށަވަރުކަން ނުލިބިގެން ކަމުގެ ތުހުމަތު ވެސް ވަނީ ކުރައްވައިފަ އެވެ.\nމައްސަލަ ބެލުމަށް ހައިލަމް، ޖޭއެސްސީ އަށް ހާޒިރުވާން އެންގުމުން އޭނާ ޖޭއެސްސީ އަށް ވެސް ހާޒިރުވެ ވަޑައެއް ނުގަންނަވަ އެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް މަޖިލީހުގެ މެމްބަރުން ޖުޑީޝަރީ ރައީސް އިބްރާހިމް މުހައްމަދު ސޯލިހް ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު) ގާޒީ އަހުމަދު ހައިލަމް\nމެސެޖާ ގުޅިގެން ހައިލަމަށް މެންބަރުންގެ ނުރުހުން


ދުވާލެއްގެ މައްޗަށް 200 މީހުން ފައްސިވި ވިޔަސް ހަދާނެ ގޮތް ހުސްނުވާނެ – ރައީސް ނަޝީދު – DhiDaily\nދުވާލެއްގެ މައްޗަށް 200 މީހުން ފައްސިވި ވިޔަސް ހަދާނެ ގޮތް ހުސްނުވާނެ – ރައީސް ނަޝީދު\nއޯގަސްޓް 7, 2020\nރައްޔިތުން މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދު\nރާއްޖޭއިން ދުވާލެއްގެ މައްޗަށް 200 މީހުން ފައްސިވި ވިޔަސް ހަދާނެ ގޮތް ހުސްވެގެން އުޅެން ނުޖެހޭނެ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ، ލޯ އިނިޝިއޭޓިވް ޕްރޮގްރާމަށް ދެއްވި އިންޓަވިއުއެއްގައި ވާހަކަ ދައްކަމުންނެވެ. އެމަނިކުފާނު ވިދާޅުވީ މާދަމާ ގޮސް ވެ ނިމޭނެ ކަމެއް ނެތްކަމަށާއި އެއްވެސް ބޭފުޅަކު ކަންބޮޑުވެނުލެއްވުމަށެވެ. 200 މީހުން ޕޮޒިޓިވްވީމަ، އެއީކީ އެމަނިކުފާނުގެ ނަޒަރުގައި ހަދާނެ ގޮތް ހުސްވެގެން އުޅެން ޖެހޭ ކަމެއް ނޫންކަމަށާއި އެންމެ ބޮޑު އިލްތިމާސްއަކީ ހާސް ނުވުމަށް ކަމަށް ވިދާޅުވި އެވެ.\nނަޝީދު ވިދާޅުވި ގޮތުގައި ދިވެހިން ވަނީ ކަންކަމުން އަރައިގެންފައެވެ. އެގޮތުން ގާނޫނީ ހައްލު ހޯދާފައި ހުރި ކަން ފާހަގަ ކުރެއްވިއެވެ. އަދި އެހެން ވަސީލަތްތައް ވެސް ހޯދައިގެން މި ”ގުލްޒާރު“ ކާމިޔާބު ކުރައްވާނެ ކަމަށް ވެސް ނަޝީދު ވިދާޅުވިއެވެ.\nރާއްޖެ އިން ކޮވިޑް-19 އަށް ފައްސިވި މީހުންގެ އަދަދު 4،680 އަށް ވަނީ އަރައިފައެވެ. މީގެ ފަސް ދުވަސް ކުރިން 215 މީހަކު ކޮވިޑް-19 އަށް ފައްސިވިއެވެ. މިއީ މާޗް ހަތް ވަނަ ދުވަހު ރާއްޖެއިން ކޮވިޑް-19 ފެނުނު ފަހުން، އެންމެ ގިނަ ބަޔަކު ކޮވިޑް-19 އަށް ފައްސިވި ދުވަހެވެ. އެކަމަކު، އިއްޔެ ރާއްޖެ އިން ބަލި ޖެހުނު މީހުންގެ އަދަދު ވަނީ ވަރަށް ބޮޑަށް މަދުވެފައެވެ. އިއްޔެ ކޮވިޑް-19 އަށް ފައްސިވީ 86 މީހެކެވެ.\nމި ފަހަރު މިއޮތީ ހޯމް މިނިސްޓަރާއި، އިސްލާާމިކް މިނިސްޓަރުގެ ގަދަ ހިފުމަކަށް ގޮސްފައި\nއިޤްބާލަށް ރާއްޖެއިން ބޭރުން ބޭސްފަރުވާކުރެވޭނެ އިންތިޒާމު ހަމަޖެއްސުމަށް މަސައްކަތް އެބަކުރަން: ޖެންޑަރ\nބީއެމްއެލްގެ އިންޓަރނެޓް ބޭންކިންގެ ޚިދުމަތަށް މިރޭ ބުރޫއަރާނެކަމަށް ބުނެފި


Cruise Ship | Mihaaru\nރިޗަޑް ބްރޭންސަންގެ ކްރޫސްލައިނާ ދައްކާލައިފި\nވާޖިން ކުންފުނީގެ ފައުންޑަރު އަދި ބިލިއަނަރު ރިޗާޑް ބްރޭންސަން އޭނާގެ ކުންފުނީގެ ފުރަތަމަ ކްރޫސް ލައިނާ ދައްކާލައިފި އެވެ.\nކަރަންޓީން ކުރި ކްރޫޒް ލައިނާގެ ދެ ޕަސިންޖަރުން މަރު\nޔޮކަހާމާ (ފެބްރުއަރީ 20) - ކޮރޯނާވައިރަހުގެ ބަލި މީހުން ފެނިގެން ޖަޕާނުގެ ޔޮކަހާމާގެ ބަނދަރުގައި ކަރަންޓީންކޮށްފައި އޮތް ޑައިމަންޑް ޕްރިންސަސް ކްރޫޒް ލައިނާ އިން ވައިރަސް އެރި އުމުރުން ދުވަސްވީ ދެ މީހުން މަރުވެއްޖެ އެވެ.\nކަރަންޓީންކުރި ޕެސެންޖާ ލައިނުން މީހުން ބާލަން ފަށައިފި\nކްރޫޒް ލައިނާގެ ޕަސިންޖަރުންނަށް 2،000 އައިފޯން\nފަސް ބަނދަރުން ހުއްޓުވި ކްރޫޒް ލައިނާ ކެމްބޯޑިއާ އަށް\nނޮން ޕެން (ފެބްރުއަރީ 13) - ކޮވިޑް-19 ވައިރަހުގެ ބިރަށް އޭޝިއާގެ ފަސް ގައުމެއްގައި ބަނދަރު ކުރުމުގެ ހުއްދަ ނުދިން ކްރޫޒް ލައިނާ އެންމެ ފަހުން ކެމްބޯޑިއާގައި މިއަދު ބަނދަރުކޮށްފި އެވެ.\nވައިރަހުގެ ބިރަށް ކްރޫޒް ލައިނާއެއް ހުއްޓުވަނީ\nކްރޫޒް ލައިނާގެ އިތުރު 41 މީހުން ވައިރަހަށް ޕޮޒިޓިވް\nޔޮކަހާމާ (ފެބްރުއަރީ 7) - ޖަޕާނުގައި މިދިޔަ ހަފުތާގައި ބަނދަރު ކުރި ކްރޫޒް ލައިނާ އިން ކޮރޯނާވައިރަހަށް އިތުރު 41 މީހުން ޕޮޒިޓިވްވެއްޖެ އެވެ.\nFebruary 04, 2020 2\n3،700 މީހުން ތިބި ކްރޫޒް ލައިނާއެއް ކަރަންޓީންކޮށްފި\nޓޯކިޔޯ (ފެބްރުއަރީ 4) - ކޮރޯނާވައިރަސް ފެތުރުން ހުއްޓުވުމަށްޓަކައި 3،711 މީހުން ތިބި ކްރޫޒް ލައިނާއެއް ޖަޕާނުން ކަރަންޓީން ކޮށްފި އެވެ.\nޝައްކުވެގެން ކަރަންޓީންކުރި ކްރޫޒް ލައިނާ ދޫކޮށްލައިފި\nރޯމް (ޖެނުއަރީ 31) - ގާތްގަނޑަކަށް 6،000 ޓޫރިސްޓުން ތިބި އިޓަލީގެ ކްރޫޒް ލައިނާއެއްގައި ކޮރޯނާވައިރަހަށް ޝައްކު ކުރެވޭ ޗައިނާގެ ދެމަފިރިއަކު ތިބުމުން އެ ބޯޓު ކަރަންޓީން ކުރުމަށް ފަހު އިއްޔެ ދޫކޮށްލައިފި އެވެ.\nމިދިޔަ ހުކުރު ދުވަހަކީ މާލެ އަށް އާދަޔާހިލާފަށް ގިނައިން ޓޫރިސްޓުން އައި ދުވަހެކެވެ. ތިން ހާހަށް ވުރެ ގިނަ ޓޫރިސްޓުން އެއްފަހަރާހެން މާލެ ފޭބީ ދުނިޔޭގެ ތިން ވަނަ އަށް އެންމެ ބޮޑު ކްރޫޒް ލައިނާ، "ނޯވީޖިއަން ޖޭޑް" އިންނެވެ. މި ކްރޫޒް ލައިނާއިން ދޭ ހިދުމަތްތަކާއި މަސައްކަތްތައް ބަލައިލުމުގެ ފުރުސަތު ނޫސްވެރިންނަށް ލިބުނެވެ.\n3000 ޓޫރިސްޓުން މާލެ އެރި ދުވަހެއް!\nރާއްޖެއަށް މިހާތަނަށް އާއި އެންމެ ބޮޑު ކްރޫޒްލައިނާ "ނޯވީޖިއަން ޖޭޑް" އިން 3،300 ޓޫރިސްޓުން މާލެ ފައިބައިފި އެވެ.\nއަނެއްކާވެސް ބޮޑު ކްރޫޒް ލައިނާއެއް އަންނަނީ\nރާއްޖެއަށް މިހާތަނަށް އަންނަ އެންމެ ބޮޑު ކްރޫޒް ލައިނާ ޑިސެމްބަރު6ގައި މާލޭގައި ބަނދަރުކުރާނެ ކަމަށް، ޔޮޓް އެޖެންޓުންގެ މައި ޖަމިއްޔާ، މާޔާ އިން މިއަދު ބުނެފި އެވެ.\nކަނޑުމައްޗަށް ބަލި މީހުންނަށް ހާއްސަ ކްރޫޒް ޝިޕެއް\nބައެއް މީހުންނަކީ ކަނޑުދަތުރަކަށް ނުކުންނަ އިރަށް ބޯ އަނބުރައި ހޮޑުލެވޭ މީހުންނެވެ. ކްރޫޒް ދަތުރެއް ކޮށްލަން ބޭނުންވިޔަސް ބައެއް މީހުންނަށް އެކަން ނުވާ ސަބަބަކީ މިއި އެވެ.\nބުރާސްފަތި ދުވަހުން ފެށިގެން ކްރޫޒް ލައިނާތައް އަންނަން ފަށާއިރު، ޓޫރިސްޓުންނަށް ފަސޭހަ އިން މާލެ އަށް ފޭބޭނެ އިންތިޒާމުތަކެއް ނެތުމުން އެކަމުގެ ކަންބޮޑުވުން ކުރޫޒް ލައިނާތަކުގެ އެޖެންޓުން ފާޅުކުރަން ފަށައިފި އެވެ.\nކްރޫޒް ޝިޕެއް 24 މީޓަރު ފުޅާ ކެނަލެއް ހުރަސްކޮށްފި\nގްރީސްގެ މަޝްހޫރު ކޮރިންތު ކެނަލް އިން ކްރޫޒް ޝިޕެއް ދަތުރުކޮށް، އެ ތަނުން ދަތުރުކުރި އެންމެ ދިގު އުޅަނދުގެ ރެކޯޑް މުގުރާލައިފި އެވެ.\nމާލެއަށް ބަނދަރުކުރާ ކްރޫޒް ލައިނާތަކާއި ރިސޯޓްތަކުން މާލެއަށް ޒިޔާރަތްކުރާ ޓޫރިސްޓުންނަށް ހާއްސަކޮށްގެން އެކި ހިދުމަތްތަކާއެކު މާލޭ މަސްވެރިންގެ ޕާކް ސަރަހައްދު ތަރައްގީކުރަން ފަށައިފި އެވެ.\nހާލުގައި ޖެހުނު ކްރޫޒް ލައިނާގެ ޕަސިންޖަރުން ސަލާމަތްކޮށްފި\nއޮސްލޯ (މާޗް 24) - ނޯވޭގެ ހުޅަނގުން އިންޖީނު ހުއްޓި ހާލުގައި ޖެހުނު ކްރޫޒް ލައިނާގައި ތިބި 1،300 މީހުން ހެލިކޮޕްޓަރުގައި ސަލާމަތްކޮށްފި އެވެ.\nމެރިންއެކްސްޕޯ ކޮމިއުނިކޭޝަން މިނިސްޓްރީން އެންޑޯޒްކޮށްފި\nކޮމިއުނިކޭޝަން މިނިސްޓްރީން މޯލްޑިވްސް މެރިން އެކްސްޕޯ އެންޑޯޒްކޮށްފި އެވެ.


Dhiraagu aai Women in Tech Maldives gulhigen Iulaan kuri "Girls in Data" Fashaifi - AO News\nދިރާގާއި ވިމެން އިން ޓެކް މޯލްޑިވްސް ގުޅިގެން އަންހެން ކުދިންނަށް އަމާޒުކޮށްގެން އިއުލާނުކުރި ޑޭޓާ ލިޓްރަސީ އިނީޝިއޭޓިވް,-“ގަރލްސް އިން ޑޭޓާ” ފަށައިފިއެވެ.\nޕްރޮގްރާމްގެ ބައިވެރިންނާއި ދިރާގާއި ވިމެން އިންޓެކް މޯލްޑިވްސް އިން ބައްދަލުކޮށް ޕްރޮގްރާމްގެ އޮރިއެންޓޭޝަން ސެޝަންއެއް ވަނީ ދިރާގުގެ ހެޑް އޮފީހުގައި ކުރިއަށްގެންގޮސްފައެވެ.\n“ގަރލްސް އިން ޑޭޓާ” އަކީ ޑޭޓާ އަށް ބަރޯސާވެފައިވާ މިއަދުގެ ދުނިޔޭގައި ޑޭޓާގެ މުހިންމުކަން އަންހެން ކުދިންނަށް ދަސްކޮށްދިނުމުގެ ގޮތުން އެޅޭ ފުރަތަމަ ފިޔަވަޅެވެ. އަދި މިއީ މިފަދަ ޕްރޮގްރާމެއް ރާއްޖޭގައި ހިންގާ ފުރަތަމަ ފަހަރެވެ. 14 ސެޝަންއަށް ބަހާލައިގެން ދޮޅު މަސް ދުވަހަށް ދެމިގެންދާ މި ޕްރޮގްރާމުގައި ޑޭޓާ އެއްކުރުމާއި، އޭގެން މާނަ ދޭހަކުރުމާއި، ޑޭޓާ ބޭނުންކޮށްގެން މުހިއްމު ނިންމުންތައް ނިންމާނެ ގޮތްތައް ޕްރޮގްރާމުގެ ބައިވެރިންނަށް ދަސްކޮށްދެވޭނެއެވެ.\n“ގާލްސް އިން ޑޭޓާ” ޕްރޮގްރާމްގައި ބައިވެރިވުމަށް ހުޅުވާލެވުނީ ގްރޭޑް5އާއި7އާއި (10 އަހަރާއި 13 އަހަރާ) ދެމެދުގެ މާލެ ސަރަހައްދުގެ އަންހެން ކުދިންނަށް އަމާޒުކޮށެވެ. މި ޕްރޮގްރާމްގެ ސެޝަންތަށް ކުރިއަށް ގެންދިއުމަށް ހަމަޖެހިފައިވަނީ އޮންލައިންކޮށެވެ. މީގެ އިތުރުން މިޕްރޮގްރާމް ސްޓަރކްޗަރ ކުރެވިފައިވަނީ ޑޭޓާ ބޭނުންކުރުމުގެ އަސްލު މިސާލުތަކާއި ރާއްޖޭގެ ބައެއް ޑޭޓާ އިންޓެންސިވް އިދާރާތަކަށް ޒިޔާރަތްކޮށް ފީލްޑް ޓްރިޕްތައްވެސް ހިމަނައިގެންނެވެ. އެއީ ބައިވެރިންނަށް ޑޭޓާ ބޭނުންކުރާ އަސްލު ހާލަތުތަކުގެ ތަޖުރިބާ ހޯދާދިނުމުގެ ބޭނުމުގައެވެ.\nދިރާގާޢި ވިމެން އިން ޓެކް މޯލްޑިވްސް އިން ކުރިއަށްގެންދާ މި ޕްރޮގްރާމްގެ މައިގަޑު މަގުސަދަކީ، ޅައުމުރުގައިވެސް އަންހެންކުދިންގެ މެދުގައި ޑޭޓާ އާއި ޓެކްނޮލޮޖީއަށް ޝައުގުވެރިކަން އުފައްދައި ޖެންޑަރ ގެޕް ކުޑަކުރުމަށް ބާރުއެޅުމެވެ. “ގަރލްސް އިން ޑޭޓާ” ގެ އިތުރުން ދިރާގާއި ވިމެން އިން ޓެކް މޯލްޑިވްސް އިން “ގަރލްސް ޓު ކޯޑް” ސީރީޒް ވެސް ރާއްޖޭގެ އެކި ކަންކޮޅުތަކުގައި ކުރިއަށްގެންދެއެވެ.


Vazeefa furusathu - Supervisor\n13 މޭއި 2019 1 year ago\nމަރަދޫފޭދޫ އަވަށު އޮފީސް / އައްޑޫ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 21 މޭ 2019 ވާ އަންގާރަ ދުވަހު 13:00 ގެ ކުރިން، މަރަދޫފޭދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 މޭ 26 އާއި 2019 މޭ 30 އާ ދެމެދު، މަރަދޫފޭދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝް ކުރި ތާރީޚް: 13-05-2019


ލިޓަސްގެ ފަރާތުން އަނެއްކާ ވެސް ސަޅިކަމެއް، ހުރިހާ މުވައްޒަފުންނަށް އެމްއައިބީގެ ހިއްސާ ގަނެދީފި\nރާއްޖޭގައި މޮޓޯ ސައިކަލްގެ ވިޔަފާރި ފުޅާ ދާއިރާއެއްގައި ކުރާ ލިޓަސް ކުންފުނިން އެ ކުންފުނީގެ ހުރިހާ މުވައްޒަފުންނަށް މޯލްޑިވްސް އިސްލާމިކް ބޭންކް (އެމްއައިބީ)ގެ ހިއްސާ ގަނެދީފި އެވެ.\nލިޓަސް އިން ބުނި ގޮތުގައި އެ ކުންފުނީގެ ހުރިހާ މެންބަރުންނަށް އެމްއައިބީގެ ހިއްސާ ގަނެދިނީ އެ ހުރިހާ މެންބަރުންގެ މުސްތަގުބަލް ބިނާ ކޮށްދިނުމަށް އެހީތެރިކަމެއް ދިނުމުގެ ބޭނުމުގަ އެވެ.\n“އަޅުގަނޑުމެން ބޭނުންވަނީ ލިޓަސްގެ ހުރިހާ މެންބަރުންނަކީ ރާއްޖޭގެ ސްޓޮކް މާކެޓަށް އަހުލުވެރިވާނެ ބަޔަކަށް ހަދައި މުސްތަގުބަލަށް ވިސްނާ، އެކަމަށް ހުންނަ ފުރުސަތުތަކުގެ ބޭނުން ހިފުމަށް ހިތްވަރުދިނުން،” ލިޓަސްގެ މާކެޓިން މެނޭޖަރު އާސިފް ރަޝީދު ވިދާޅުވި އެވެ.\n“އަދި އެންމެހާ މެންބަރުންނަކީ ފުދުންތެރި ދިރިއުޅުމެއް އުޅޭނެ ބަޔަކަށްވުމަކީ ކުންފުނީގެ މައިގަނޑު އެއް އަމާޒު،”\nލިޓަސް އިން ވަނީ މާލެއެކޭ އެއްގޮތަށް އަތޮޅުތެރޭ މަސައްކަތަކުރާ އެ ކުންފުނީގެ ހުރިހާ މެންބަރުންނަށް މި ފުރުސަތުވަނީ ހޯދައިދީފަ އެވެ. ކުރިއަށްއޮތީ ކުންފުނީގައި މަސައްކަތް ކުރާ ބިދޭސީ މުވައްޒަފުން ހިމެނޭގޮތަށް އެ ކުންފުނީގެ 200 މެންބަރުންނަކީ ހިއްސާގެ ބާޒާރުން ހިއްސާ ގަނެގެން ތިބޭނެ ބަޔަކަށް ހެދުންކަމަށް ވެސް ލިޓަސް އިން ބުންޏެވެ.\n“މިއަދު އަޅުގަނޑުމެންގެ އެންމެހާ މެންބަރުންނަކީ އެމްއައިބީގެ ހިއްސާދާރުން. ހަގީގަތުގައިވެސް އަޅުގަނޑުމެންގެ ކުންފުނި ލިޓަސްގެ ހުރިހާ މެންބަރުންނަށް މި ހުޅުވާލަދިނީ ވަރަށް މުހިއްމު ދޮރެއެ. އަޅުގަނޑު ގަބޫލުކުރާ ހިތްއޮތީ މިކަމުގެ ސަބަބުން އަޅުގަނޑުމެންގެ މެންބަރުން ސްޓޮކް މާކެޓްގައި ހުރި ފުރުސަތުތައް ދެނެގަތުމަށް ލިބޭ އިތުރު ހިތްވަރަކަށްވެ، ކުރިމަގު ކުރެހުމުގައި އިތުރު ފަސޭހަތަކެއް ވާނެ ކަމަށް” އާސިފް ރަޝީދު ވިދާޅުވި އެވެ.\nއެމްއައިބީގެ ހިއްސާ ވިއްކަން ފަށާފައި ވަނީ މިދިޔަ ޖުލައި މަހުގެ 28 ވަނަ ދުވަހު އެވެ. އެގޮތުން އެ ކުންފުނީގެ 6.9 މިލިއަން ހިއްސާ ވިއްކުމަށް އެމްއައިބީން ވަނީ ނިންމައިފަ އެވެ. އެމްއައިބީން ހިއްސާ ވިއްކުމަށް ހުޅުވާލުމުން ގިނަ ބައެއްގެ ތަރުހީބު އަންނަނީ ލިބެމުންނެވެ.


2021 ވަނަ އަހަރު މި އިދާރާގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް\nހދ.ފިނޭ ކައުންސިލްގެ އިދާރާގެ ސެކިއުރިޓީބެލެހެއްޓުމުގެ މަސައްކަތް 2021 ވަނަ އަހަރަށް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ. ވީމާ، މި މަސައްކަތް އަމިއްލަތަކެތީގައި ކޮށްދިނުމަށް ޝަޢުގުވެރިވެލައްވާ ފަރާތްތަކުން ތިރީގައި ދެންނެވިފައިވާ ގޮތުގެމަތީން މަޢުލޫމާތު ސާފުކުރައްވާ އަންދާސީ ހިސާބު ހުށަހެޅުއްވުން އެދެމެވެ.\n· މައުލޫމާތު ދިނުން – 2020 ޑިސެމްބަރ 10 ވާ ބުރާސްފަތި ދުވަހުގެ 10:00 ގައި\nއަންދާސީ ހިސާބު ހުށަހެޅުން – 2020 ޑިސެމްބަރ 21 ވާ ހޯމަ ދުވަހުގެ 11:00 ގައި\nމައުލޫމާތު ދިނުމާއި އަންދާސީ ހިސާބު ހުށަހެޅުން އޮންނާނީ ހދ.ފިނޭ ކައުންސިލްގެ އިދާރާގައެވެ. މައުލޫމާތު ސާފުކުރައްވަން ވަޑައިނުގަންނަވާ ފަރާތްތަކަށް އަންދާ އަންދާސީ ހިސާބު ހުށަހެޅުމުގެ ފުރުސަތު އެރުވެން ނޯންނާނެވާހަކަ ދަންނަވަމެވެ. ވަޑައިގަންނަވާ ކޮންމެ ފަރާތަކަށްވެސް ހުށަހެޅޭނީ އެއް އަންދާސީހިސާބެވެ. އަންދާސީ ހިސާބު ހުށަހެޅުއްވޭނީ މިނިސްޓްރީއޮފް އިކޮނޮމިކް ޑިވެލޮޕްމަންޓްގައި ވިޔަފާރި ރަޖިސްޓްރީ ކޮށްފައިވާ ފަރާތްތަކަށް އެކަނި ކަމުގައި ދަންނަވަމެވެ. އަދި ބަދަލުގައި މީހަކުފޮނުއްވާނަމަ، އެކަން ބަޔާންކޮށްފައިވާ ލިޔުމަކާއެކު ފޮނުއްވެވުން އެދެމެވެ.\nޕަބްލިޝްކުރި ތާރީޚު: 07 ޑިސެންބަރު 2020\nސުންގަޑި: 21 ޑިސެންބަރު 2020 1100


Coca Cola in dhin phone libunu faraiythah ufalun folhifai\nކޮކާކޯލާ އިން ދިން ފޯނު ލިބުނު ފަރާތްތައް އުފަލުން ފޮޅިފައި\nކޮކާކޯލާ ޕްރޮމޯޝަންގެ ނަސީބުވެރިންތަކެއް - އަވަސް ފޮޓޯ: މުހައްމަދު އަޒާން\nކޮކާކޯލާ ޕްރޮމޯޝަންގެ ނަސީބުވެރިޔެއް - އަވަސް ފޮޓޯ: މުހައްމަދު އަޒާން\nއާ އަހަރު ފެށުމާއެކު ކޮކާކޯލާއިން ފެށި ޕްރޮމޯޝަން ނިމުމަކަށް އައިއިރު، އެތައް ބަޔަކަށް އުފާވެރިކަން ގެނެސްދީފި އެވެ. ކޮކާކޯލާއިން "އޮޕަން އަ ގެލްކްސީ އޮފް ހެޕިނަސް"ގެ ނަމުގައި ކުރިއަށް ގެންދިޔަ ބޮޑު ޕްރޮމޯޝަނުގައި ކޮންމެ ދުވަހަކު ވަނީ ސެމްސަންގް ފޯނެއް ނަސީބުވެރިންނަށް ހަދިޔާކޮށްފަ އެވެ. މާދަމާ ޕްރޮމޯޝަން ނިމޭއިރު ކޮކާކޯލާއިން މިހާރު ވަނީ 43 ނަސީބުވެރިންނަށް ފޯނު ދީފަ އެވެ. އަދި ދެ ނަސީބުވެރިން ހޮވުން އޮތީ އެވެ.\nކޮކާކޯލާއިން ކުރިއަށް ގެންދިޔަ މި ޕްރޮމޯޝަނަށް ލިބުނު ބޮޑު ކާމިޔާބާއި ތަރުހީބު ފާހަގަކުރުމަށް މިއަދު ސިޓްރަން ލެމަންގްރާސް ރެސްޓޯރެންޓްގައި ވަނީ ހާއްސަ ހަފުލާއެއް ބާއްވާފަ އެވެ. މި ހަފުލާގައި، ކޮކާކޯލާ ޕްރޮމޯޝަނުގެ ގިނަ ނަސީބުވެރިން ބައިވެރިވި އެވެ. މި ހަފުލާގައި ވާހަކަ ދައްކަވަމުން ކޮކާކޯލާގެ ޖަނަރަލް މެނޭޖަރު މިލަން ވިދާޅުވީ، ކޮކާކޯލާގެ މި ޕްރޮމޯޝަނަށް ހީނުކުރާވަރުގެ ބޮޑު ތަރުހީބެއް ލިބުނު ކަމަށާއި ރާއްޖޭގެ ހުރިހާ ކަންކޮޅުތަކަކުން ވެސް އެސްއެމްއެސް ލިބިފައިވާ ކަމަށެވެ.\nކޮކާކޯލާގެ ޖަނަރަލް މެނޭޖަރު މިލަން - އަވަސް ފޮޓޯ: މުހައްމަދު އަޒާން\n"ނަސީބުވެރިން ވެސް އެބަ ފެނޭ ރާއްޖޭގެ އެކި ކަންކޮޅުތަކުގެ، މިއީ ނިމުމެއް ނޫން މިއީ ފެށުމެއް، އަދިވެސް އެތައް ގިނަ ޕްރޮމޯޝަންތަކެއް ހިންގާނަން،" މިލަން ވިދާޅުވި އެވެ.\nމިލަން ވިދާޅުވީ ވަރަށް އަވަހަށް އިތުރު ޕްރޮމޯޝަނެއް ފަށާނެ ކަމަށެވެ. އެއީ މި އަހަރު ބާއްވާ ޔޫރޯ ފުޓްބޯޅަ މުބާރާތާ ގުޅިގެން ކޮކާކޯލާއިން ފަށާ ޕްރޮމޯޝަނެކެވެ. އެ ޕްރޮމޯޝަންގައި، މެޗްތައް ބަލާލުމަށް ފްރާންސްގެ ވެރިރަށް ޕެރިހަށް ދިޔުމުގެ ފުރުސަތު ކޮކާކޯލާއިން ދޭނެ އެވެ. ޕްރޮމޯޝަނާ ގުޅޭ ތަފްސީލު ވަރަށް އަވަހަށް ދޭނެ ކަމަށް ވެސް ކޮކާކޯލާއިން ބުންޏެވެ.\nސާޅީސް ފަސް ދުވަހަށް ކުރިއަށް ގެންދިޔަ، "އޮޕަން އަ ގެލްކްސީ އޮފް ހެޕިނަސް" ޕްރޮމޯޝަން ކުރިއަށް ގެންދިޔައީ ހައިކް މޮބައިލް މޯލްޑިވްސްއާ ގުޅިގެންނެވެ. ހައިކްއިން ބުނީ މިފަދަ ކާމިޔާބު ޕްރޮމޯޝަނެއްގައި ބައިވެރިވެވުމުން އުފާކުރާ ކަމަށެވެ.\nކޮންމެއަކަސް ކޮކާކޯލާއިން ކުރިއަށް ގެންދިޔަ މި ޕްރޮމޯޝަނުން އެތައް ބަޔަކަށް އުފާވެރިކަން ގެނެސްދީފި އެވެ. ކޮކާކޯލާއިން ދިން މެންދުރުގެ ކެއުން އިންސާފުކުރުމަށް ތިބި، ޕްރޮމޯޝަންގެ ނަސީބުވެރިންނަށް ލިބިފައިވާ އުފާވެރިކަން އެ ފަރާތްތަކުގެ މޫނު މަތިން އަދިވެސް ފެންނަން ހުރިއިރު އޭގެ ތެރެއިން ގިނަ ނަސީބުވެރިންނަކީ ހަމަ އެންމެ އެސްއެމްއެސްއަކުން ނަސީބުވެރިޔަކަށްވި ފަރާތްތަކެކެވެ.\n"ވަރަށް އުފާވި ހޮވީމަ، ހަމަ އެންމެ އެސްއެއްއެސްއެއް ކުރީ، ފޯނު ހަލާކުވެގެން އުޅުނީ ވެސް، އެހެންވީމަ އަދި ބޮޑަށް އުފާވީ،" ނަސީބުވެރިޔަކު ބުންޏެވެ.\n"ވަރަށް ރަނގަޅު ޕްރޮމޯޝަނެއް ކަމަށް ދެކެނީ، މި ޒަމާނުގައި އެންމެން ވެސް ފޯނު ގެންގުޅޭއިރު މިހާ ފަސޭހަ ގޮތަކަށް ފޯނެއް ލިބުމަކީ ވަރަށް ނަސީބުވެރިއަކަށް ނޫނީ ނުވާނެ ކަމެއް، އަޅުގަނޑު މިފަދަ ނަސީބުވެރިއަކަށްވުމުން ވަރަށް އުފާވޭ،" ނަސީބުވެރިޔަކު ބުންޏެވެ.\n"ވަރަށް އުފާވޭ، ފޯނު ހަލާކުވެފައި ހުއްޓާ ފޯނެއް ލިބުނީމަ، އެންމެ ދެ މަތިގަނޑު ފޮނުވީ،" ނަސީބުވެރިޔަކު ބުންޏެވެ.\nމަޝްހޫރު ޕްރެޒެންޓާ ހަމީޝް - އަވަސް ފޮޓޯ: މުހައްމަދު އަޒާން\nމި ނަސީބުވެރިންގެ ހޮވުމުގެ މަސައްކަތް ކޮންމެ ރެޔަކު ކުރަމުންދިޔަ، މަޝްހޫރު ޕްރެޒެންޓާ ހަމީޝް ބުނީ، ގުރުއަތުން ހޮވޭ ފަރާތްތަކަށް ގުޅުމުން އެ ފަރާތްތަކަށް ލިބިގެން ދަނީ ވަރަށް ބޮޑު އުފަލެއް ކަމަށެވެ. "ކަންދިމާވާ ގޮތުން ގިނަ ފަހަރަށް ހަމަ ގުޅެނީ، ފޯނު ހަލާކުވެގެން ނޫނީ ގެއްލިގެން ނުވަތަ އެހެން މީހަކަށް ފޯނެއް ހަދިޔާކުރަން އުޅޭ ސިޗްވޭޝަނެއްގައި ހުންނަ މީހަކަށް، ވަރަށް ބޮޑު އުފަލެއް ލިބިގެން ދަނީ އެ ފަރާތްތަކަށް،"\n"މި ޕްރޮމޯޝަނުގެ ސަބަބުން ވަރަށް ގިނަ ދިވެހިންނަށް ވަރަށް ބޮޑު އުފާވެރިކަމެއް ލިބިއްޖެ، ކޮކާކޯލާއިން ރައްޔިތުންނަށް މިފަދަ ބޮޑު އުފާވެރިކަމެއް ދިނުމުން ޝުކުރުއަދާކުރަން،" ހަމީޝް ބުންޏެވެ.


Baa Central Challenge ge namugai Dharavandhoo gai futsal mubaaraatheh baavvanee\nބ. ސެންޓްރަލް ޗެލެންޖުގެ ނަމުގައި ދަރަވަންދޫގައި ފުޓްސަލް މުބާރާތެއް ބާއްވަނީ\nބ. ސެންޓްރަލް ޗެލެންޖުގެ ނަމުގައި އަތޮޅަށް ހުޅުވާލައިގެން ދަރަވަންދޫގައި ފުޓްސަލް މުބާރާތެއް ބާއްވަން ނިންމައި ބައިވެރިވުމުގެ ފުރުސަތު ހުޅުވާލައިފި އެވެ.\nދަރަވަންދޫގައި ބާއްވާ މި މުބާރާތް ވެގެންދާނީ އަތޮޅުގައި މިހާތަނަށް ބާއްވާ އެންމެ އަގުބޮޑު ފުޓްސަލް މުބާރާތަށެވެ. މި މުބާރާތުގެ ޗެމްޕިއަން ޓީމަށް 30000 ރުފިޔާ ދޭގޮތަށް ހަމަޖެހިފައިވާއިރު ރަނަރަޕް ޓީމަށް 10000 ރުފިޔާގެ އިނާމެއް ވަނީ ކަނޑައަޅައިފަ އެވެ. ދަރަވަންދޫ އެކުވެރި ޒުވާނުންގެ އިސްނަގައިގެން މި މުބާރާތް އިންތިޒާމުކުރަނީ ދަރަވަންދޫ ކައުންސިލާއި އެރަށުގެ ހަރަހެރި ސްޕޯޓްސް އެންޑް ރެކްރިއޭޝަން ކްލަބާއި އެސޯސިއޭޝަން ފޯ ޔޫތު ޑިވެލޮޕްމެންޓް އެންޑް އެމްޕަވާމެންޓް ގުޅިގެންނެވެ.\nމުބާރާތުގައި ބައިވެރިވުމުގެ ފުރުސަތު އަންނަ މަހުގެ 15 ވަނަ ދުވަހާ ހަމައަށް ވަނީ ހުޅުވާލާފަ އެވެ. މުބާރާތުގައި ބައިވެރިކުރުމަށް ހަމަޖެހިފައިވަނީ 12 ޓީމު ކަމަށް އިންތިޒާމުކުރާ ފަރާތުން ބުނެ އެވެ. މުބާރާތަށް ބޮޑު ސަޕޯޓެއް ލިބެމުން އަންނައިރު ގިނަ ޓީމުތަކަކުން މުބާރާތުގައި ބައިވެރިވުމުގެ ޝައުގުވެރިކަން އަންނަނީ ފާޅުކުރަމުންނެވެ.\nދަރަވަންދޫ ފުޓްސަލް ދަނޑުގައި މުބާރާތް ކުރިއަށްގެންދިއުމަށް ހަމަޖެހިފައިވަނީ އަންނަ ޖުލައި މަހުގެ 20 އިން 29 ގެ ނިޔަލަށެވެ.\nއަތޮޅަށް ހުޅުވާލާ މި މުބާރާތުގައި ރިސޯޓުތަކުގެ ޓީމުތަކަށް ވެސް ވާދަކުރެވޭނެ އެވެ. މުބާރާތުގައި ގަވާއިދުގައިވާ ގޮތުން ބ. އަތޮޅަށް ނިސްބަތްވާ ކޮންމެ ކުޅުންތެރިއަކަށް ވެސް އުފަން ރަށް ނޫން އެހެން ރަށަކަށް ކުޅުމުގެ ފުރުސަތު ލިބޭނެ އެވެ. އެކަމަކު އެގޮތަށް ލިސްޓުގައި ޖެހޭނީ އަތޮޅަށް ނިސްބަތްވާ ދެ ކުޅުންތެރިންނެވެ. މީގެ އިތުރުން އަތޮޅުން ބޭރުން އިތުރު ދެ ކުޅުންތެރިން ޖެހުމުގެ ފުރުސަތު ކޮންމެ ޓީމަކަށް ލިބިގެންދާނެ އެވެ. ރިސޯޓުތަކުން ބައިވެރިވާ ޓީމުތަކަށް ރިސޯޓުގެ ކޮންޓްރެކްޓްގައި ނެތް ދެ ކުޅުންތެރިން ޖެހުމުގެ ފުރުސަތު ލިބޭނެ އެވެ.\nދަރަވަންދޫގައި ސެންޓްރަލް ޗެލެންޖް ބާއްވަން ތައްޔާރުވަމުން އަންނައިރު މިއަހަރު އެރަށުގައި ވަނީ ޓެކާސް ފުޓްސަލް މުބާރާތުގެ އުތުރުގެ މެޗުތައް ބާއްވާފަ އެވެ.


އައި. ކްލަބް ވަންޑޭކަޕް ޗެމްޕިއަންކަން އެންވީކޭއަށް — Ihavandhoo.com\n10 މާރިޗު 20180މަހްމޫދު ޢަލީ\nއައި. ކްލަބުގެ ފަރާތުން އިންތިޒާމްކޮށްގެން ބޭއްވި އައި. ކްލަބް ވަންޑޭކަޕް 2018ގެ ޗެމްޕިއަންކަން އެންވީކޭއިން ހޯދައިފިއެވެ. ކުޅުނު ހުރިހާ މެޗަކުން މޮޅުވެ މުބާރާތުގެ ޗެމްޕިއަންކަން އެންވީކޭއިން ކާމިޔާބުކުރީ އެފްސީ ބޮޑުމަގާއި ވާދަކޮށް ފައިނަލްގައި1-0ގެ ނަތީޖާއަކުން ބޮޑު މަގުގެ މައްޗަށް ކުރި ހޯދައިގެންނެވެ.\nދެޓީމުގެ ފަރާތުންވެސް ވާދަވެރި ކުޅުމެއް ފެނިގެންދިޔަ އައި. ކްލަބް ވަންޑޭކަޕް 2018ގެ ފައިނަލްގައި ގިނަ ވަގުތު ބޯޅަ ހިފަހައްޓައި މޮޅު ކުޅުމެއް ދައްކާފައިވަނީވެސް އެންވީކޭގެ ފަރާތުންނެވެ. ފޯރިގަދަ ކުޅުމަކަށްފަހު ފުރަތަމަ ހާފް ނިމުނީ އެއްވެސް ޓީމަކަށް ލަނޑެއް ކާމިޔާބު ނުކުރެވިއެވެ. އަދި ފައިނަލް މެޗްގައި ފެނިގެން ދިޔަ ހަމައެކަނި ލަނޑު ފަހު ހާފްގެ 11 ވަނަ މިނެޓްގައި އެންވީކޭއަށް ކާމިޔާބުކޮށްދިނީ އުއްމީދީ ކުޅުންތެރިޔާ މުޙައްމަދު މަދީހެވެ.\nފައިނަލް މެޗަށް ފަހު މުބާރާތުގެ އެކި ވަނަތަކަށް އައި ޓީމުތަކަށް ތައްޓާއި ހަނދާނީލިޔުން ހަވާލުކޮށްދެއްވީ މާލޭގައި ދިރިއުޅޭ އިހަވަންދޫގެ ޒުވާން ހީވާގި އަންހެންކަނބަލެއް ކަމުގައިވާ ޢާއިޝަތު ޝާއިރާއެވެ. މުބާރާތުގެ އެންމެ މޮޅު5ކުޅުންތެރިންގެ ތެރޭގައި ހިމެނިފައިވަނީ އެންވީކޭގެ2ކުޅުންތެރިންނާއި އެފްސީ ބޮޑު މަގުގެ3ކުޅުންތެރިންނެވެ. އެއީ އެންވީކޭގެ މަދީހާއި، ހާމިދާއި އެފްސީ ބޮޑުމަގުގެ ކީޕަރ އަޒްޔަދާއި، ސިނާންގެ އިތުރުން ސުހެއިލްއެވެ. ޗެމްޕިއަން ޓީމަށް މިލްކުވާ ތައްޓާއި 3000 ރުފިޔާގެ ފައިސާގެ އިނާމު ދީފައިވާއިރު ދެވަނަ ޓީމަށް 1000 ރުފިޔާގެ ފައިސާގެ އިނާމެއް އައި. ކްލަބުން ވަނީ ދީފައެވެ.\nދެ ގްރޫޕަކަށް ބަހާލައިގެން ކުރިއަށްދިޔަ މިމުބާރާތުގައި ޖުމްލަ6ޓީމެއް ވާދަކުރިއެވެ. މުބާރާތުގެ ގްރޫޕް ސްޓޭޖްގެ މެޗްތައް ހުކުރު ދުވަހު ހެނދުނު ކުރިއަށްދިޔައީ ޓްރެފިކް ޕޮލިސް ކުރިމަތީގައި އޮންނަ ވެލިދަނޑުގައެވެ. އަދި ސެމީ ފައިނަލް ދެމެޗާއި ފައިނަލް މެޗް ކުޅުނީ ހަވީރު ޕީކޭ ދަނޑުގައެވެ.\nމުބާރާތުގެ ފައިނަލް މެޗަށް ފަހު އިހަވަންދޫ.ކޮމްއާއި ވާހަކަދައްކަމުން އައި. ކްލަބުގެ ފަރާތުން މުހައްމަދު ޝިހާން ބުނެފައިވަނީ މުބާރާތުގެ އިންތިޒާމްތައް ފުރިހަމަކަމާއެކު ކުރިއަށްގެންދިއުމަށް އެހީތެރިކަން ފޯރުކޮށްދެއްވި އެންމެހާ ފަރާތްތަކަށް ވަރަށް ބޮޑަށް ޝުކުރު އަދާކުރާކަމަށާއި ވަކިން ޚާއްސަކޮށް ޕޮއިސްގެ ފަރާތުން ދިން އެއްބާރުލުމަށް ވަރަށް ޚާއްސަ ޝުކުރެއް ޕޮއިސްއަށް ރައްދުކުރާ ކަމަށެވެ. އަދި މާލޭގައި ދިރިއުޅޭ ޒުވާނުންގެ އިސްނެގުމަށް މުބާރާތުގައި ގިނަ ޓީމުތަކެއް ބައިވެރިވެފައިވާއިރު، ކާމިޔާބުކަމާއެކު މުބާރާތް ނިންމާލަދިނުމަށް ޒުވާނުން ދިން އެއްބާރުލުމަށްވެސް ޝުކުރުއަދާކުރާކަމުގައި ޝިހާން ވަނީ ބުނެފައެވެ.


Barcelona Aaeku Kamiyaabu Season Akahfahu Paulinho Enburi China League Ah\nސްޕެއިންގެ ބާސެލޯނާއެކު ކާމިޔާބު ސީޒަނަކަށްފަހު އެކްލަބާއި މިދިޔަ ޓްރާންސްފާގައި ގުޅުނު ޕޯލީނިއޯ އެނބުރި އޭނާގެ ކުރީގެ ކްލަބު ގައަންޒޫ އެވަގްރެންޑޭ އަށް ބަދަލުވެއްޖެ އެވެ.\nބާސެލޯނާއާ ގުޅުނުތާ އެންމެ ސީޒަނަކަށްފަހު ގްއަންޒޫއާ އަލުން ޕޯލީނިއޯ ގުޅުނީ 44 މިލިއަން ޕައުންޑުގެ އެއްބަސްވުމެއްގެ ދަށުންނެވެ. މިދިޔަ ސީޒަނުގައި ބާސެލޯނާއަށް ލީގު ތަށި ކާމިޔާބުކޮށްދިނުމުގައި މުހިންމު ރޯލެއް އަދާ ކުރި ޕޯލީނިއޯ ވަނީ އެޓީމަށް9ލަނޑު ޖަހައިދީފައެވެ. މީގެ އިތުރުން ބްރެޒިލްއާއެކު ވޯލްޑް ކަޕުގައި ވެސް އޭނާ ކުޅެފައިވާއިރު އޭނާ ވަނީ މިފަހަރުގެ ވޯލްޑް ކަޕުގައި ލަނޑެއް ވެސް ކާމިޔާބުކޮށްފައެވެ.\nމީގެ ކުރިން އިނގިރޭސި ކްލަބު ޓޮޓެންހަމުން ފެނިގެންދިޔަ ޕޯލީނިއޯ އެންމެ ފުރަތަމަ ޗައިނާގެ ގްއަންޒޫއާ ގުޅުނީ 2015 ވަނަ އަހަރު އެވެ. އޭނާ 2017 ވަނަ އަހަރު ބާސެލޯނާއަށް ބަދަލުވީ ގްއަންޒޫގައި އަށް 63 މެޗު ކުޅެދިނުމަށްފަހު އެވެ.\nއުމުރުން 29 އަހަރުގެ ޕޯލީނިއޯ ބާސެލޯނާ އާއި ބްރެޒިލްގެ ގައުމީ ޓީމާއެކު ރަނގަޅު ކުޅުމެއް ދައްކަމުން ދިޔަ މި ދަނޑިވަޅުގައި ކުއްލި ގޮތަކަށް އޭނާ ޗައިނާ ލީގަށް ބަދަލުވެފައިވުމާއެކު ފެންމަތިވެފައިވާ ރިޕޯޓްތައް ބުނާ ގޮތުގައި ގްއަންޒޫއިން އޭނާ ގެންދިޔައީ ވަރަށް ބޮޑު މުސާރައެއް ލިބޭ އެއްބަސްވުމެއްގެ ދަށުންނެވެ. ނަމަވެސް އޭނާއަށް ގްއަންޒޫއިން ދޭ މުސާރަ މިހާތަނަށް ހާމަކޮށްފައެއް ނުވެއެވެ.\nބާސެލޯނާ ބްރެޒިލް ކުޅިވަރު ފުޓްބޯޅަ ފުޓްބޯޅަ ޓްރާންސްފާ


ފުލުހުން ކުއްލިގޮތަކަށް މާފަރު ބޯޓް ބަލާ،ފާސްކޮށްފި | Landhooinfo\nފުލުހުން ކުއްލިގޮތަކަށް މާފަރު ބޯޓް ބަލާ،ފާސްކޮށްފި\nމާފަރު ބޯޓް ފަޅާލައި 85000 އަށްވުރެ ގިނަރުފިޔާ ވަގަށް ނަގައިފި.\nމާފަރު ބޯޓު / ފޮޓޯ: ލަންދޫްއިންފޯ\nމީގެކުރިން ފާސްކުރަނީ މާލެން ރަށަށް ދިއުމުން އެކަމަކު މިހާރު ރަށުން މާލެ އަންނައައުމުންވެސް ފާސްކުރަން ފަށައިފި.\nމިދިޔަ ހޮނިހިރު ދުވަހުގެ ފަތިހު ގާތްގަޑަކަށް 4.30 އެހާކަށްހާއިރު މާފަރު ބޯޓް މާލޭގެ ހުޅަނގު އުތުރު ބަނދަރަށް ރަށުން ފުރައިގެން އައިސް ލެފުމުން ފުލުހުންގެ ބަޔަކު ޔުނީފޯމްގައި ގޮސް އެބޯޓް ކުއްލިގޮތަކަށް ޗެކްކޮށްފިއެވެ. ބޯޓްގެ ކެޕްޓަން ޢަލީ އާދަމް ބުނުއްވި ގޮތުގައި ފުލުހުން ބޯޓަށް އެރުއްވުމަށްފަހު ވަކިވަކި ފަސިންޖަރުންގެ ފޮށިތަންމަތި ފަދަތަކެތި ވަރަށްރަނގަޅަށް ބަލާ ފާސްކޮށްފައި ވެއެވެ.\nމިކަމާބެހޭގޮތުން ފުލުހުންގެ ބެލުމުގެދަށަށްއެއްވެސްމީހަކު ގެންދިޔަކަމަކަށް އެނގިފައެއްނުވެއެވެ. ފުލުހުން ވަރަށް އަވަދިނެތި ބޯޓުން މާލެއައިމީހުންގެ ފޮށިތަންމަތި ޗެކްކުރެއްވި މަންޒަރު އަޅުގަނޑުވެސް ދުށީމެވެ. އަދި މިކަމާބެހޭގޮތުން ފުލުހުން އެއްވެސްއެއްޗެއް ވިދާޅުވެފައެއްނުވެއެވެ. ނަންހާމަކުރުމަށްނޭދޭ އެބޯޓުން މާލެއައިމީހަކު ބުނީ ލަފާކުރެވެނީ އެއީ މަސްތުވާތަކެތީގެ މައްސަލައެއްގައި ބަޔަކު ރިޕޯޓުކޮށްގެން ކުރިކަމެއްކަމުގައެވެ.


SunOnline: Flyme ge dhathuru thah vaguthy gothun huttaalany\nފްލައިމީގެ ދަތުރުތައް ވަގުތީގޮތުން ހުއްޓާލަނީ\nއައިޝަތު ފަރީޙާ 27 Mar 2020, 23:09\nފްލައިމީގެ ބޯޓެއް --- ފޮޓޯ: ވިލާއެއާ /ޓްވިޓަ\nވިލާ އެއާގެ ފްލައިމީ އިން ކުރާ ދަތުރުތައް މިމަހުގެ 29 އިން ފެށިގެން ހުއްޓާލަން ނިންމައިފިއެވެ.\nފްލައިމީގެ ކޮމާޝަލް ދަތުރުތައް ވަގުތީގޮތުން ހުއްޓާލަން ނިންމާ ނެރުނު ސާކިޔުލާގައި ބުނެފައިވަނީ ކޮރޯނާ އާއި ގުޅިގެން ރާއްޖެ އަށް އަންނަ ފަތުރުވެރިންނަށް ވިސާ ދިނުން ހުއްޓާލުމާ ގުޅިގެން އެ އެއާލައިނުގެ ޕެސެންޖަރުންގެ އަދަދު މަދުވެފައިވާ ކަމަށެވެ. އެހެންކަމުން މިމަހުގެ 29 އިން ފެށިގެން ވަކި މުއްދަތެއް ނެތްގޮތަށް އެއާލައިނުގެ ދަތުރުތައް މެދުކަނޑާލަން ނިންމާފައިވާ ކަމަށް ބުނެފައިވެއެވެ.\nފްލައިމީ އިން ބުނީ އެ އެއާލައިނުގެ ދަތުރުތައް ހާއްސަ ރިކުއެސްޓުގެ ދަށުން ކުރާނެ ކަމަށާއި ކްރޫ އާއި މުވައްޒަފުން އަބަދުވެސް ތިބޭނީ ސްޓޭންޑްބައި ގައި ކަމަށެވެ.\nމި ހާލަތުގައި ވިލާ އެއާއިން އަބަދުވެސް އިސްކަންދޭނީ މުވައްޒަފުންނާއި ފަސިންޖަރުންގެ ސަލާމަތާ ރައްކާތެރިކަމަށް ކަމަށާއި މި ދުވަސްވަރު މަސައްކަތްކުރާނީ ކުންފުނީގެ ހިދުމަތް އިތުރަށް ފުޅާކުރުމަށް ކުރެވެން ހުރި މަސައްކަތްތައް ކުރުމަށް ކަމަށް ވިލާ އެއާ އިން ވަނީ ބުނެފައެވެ.\nއެގޮތުން މިއަހަރުގެ ފަހު ކުއާޓަރުގައި ފަސިންޖަރުންނަށް ހާއްސަ ސަޕްރައިޒްތަކެއް އެބަހުރި ކަމަށް އެ އެއާލައިނުން ބުނެފައިވެއެވެ.\nފްލައިމީ އިން ދަތުރު ކުރަނީ މާމިނގިލި އެއާޕޯޓަށާއި ދަރަވަންދޫ އެއާޕޯޓަށެވެ. އެ އެއާލައިނުގެ ފަސިންޖަރުންގެ ބޮޑު އިންސައްތައަކީ ފަތުރުވެރިންނެވެ. ފަތުރުވެރިން އައުން މަދުވުމާއެކު އެ އެއާލައިނުގެ ދަތުރުތައް މިފަހުން ވަނީ ވަރަށް ބޮޑަށް މަދުކޮށްފައެވެ. މިހާރު ދަތުރުތައް ބާއްވަމުންދަނީ ދެ ސެކްޓާ އެއްކޮށްލައިގެންނެވެ.


23 rasheh gai ekasheegenvaa varah PPE neiy: HRCM | Mihaaru\n23 ރަށެއްގައި އެކަށީގެންވާ ވަރަށް ޕީޕީއީ ނެތް: އެޗްއާރުސީއެމް\nހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް) އަށް ކޮވިޑް-19 އާ ގުޅޭގޮތުން މިމަހުގެ ކުރީކޮޅު މައުލޫމާތު ހިއްސާކުރި 27 ރަށެއްގެ ތެރެއިން 23 ރަށުގައި އެކަށީގެންވާ މިންވަރަށް ޕާސަނަލް ޕްރޮޓެކްޓިވް އިކުއިޕްމެންޓް (ޕީޕީއީ) ނެތް ކަމަށް އެޗްއާރުސީއެމުން މިއަދު ބުނެފި އެވެ.\nކޮވިޑް-19އާ ގުޅިގެން ރައްޔިތުންގެ އަސާސީ ހައްގުތަކުގެ ހާލަތު ދެނެގަތުމަށް، ހެދި ދިރާސާއަށް ފަހު 23 ރަށެއްގައި އެކަށީގެންވާ ވަރަށް ޕީޕީއީ ނެތް ކަމަށް އެޗްއާރުސީއެމުން ނެރުނު ބަޔާނުގައި ބުނި ނަމަވެސް އެކަމުގެ ތަފްސީލެއް ނުދެ އެވެ. އެހެންވެ އެއީ ކޮން ރަށްތަކެއް ކަމެއް އަދި އެކަށީގެންވާ މިންވަރަށް ނެތުމޭ ބުނާ ސަބަބެއް ވެސް ނޭނގެ އެވެ.\nއެނގިފައިވާ ގޮތުގައި ކޮވިޑް-19 މުޅި ރާއްޖެއަށް ފެތުރޭނެ ކަމުގެ ބިރު ހީވުމާއެކު ހެލްތު މިނިސްޓްރީން ވަނީ ރާއްޖޭގެ ހުރިހާ ރަށަކަށް ޕީޕީއީ ފޮނުވައިފަ އެވެ. އެ ކިޓްގެ ތެރޭގައި ހިމެނެނީ ރައްކާތެރިވުމުގެ ގޮތުން ލާ ހެދުމާއި އަޅާ މާސްކްގެ އިތުރުން އަންގި އާއި މޫނު ނިވާ ކުރަން އަޅާ ޝީލްޑެވެ. އޭގެ އިތުރުން ބޮލާއި ފައި ނިވާ ކުރަން ލައްވާ އުރަވެސް ހިމެނެ އެވެ.\n"ރަށެއްގެ އާބާދީއަށް ބަލައި ފޮނުވާފައި އެބަހުރި [ޕީޕީއީ]. ދެން ބޮޑެތި ރަށްތަކަށް ލިބޭލެއް ގިނަވާނެ. މި ރަށަށްވެސް ބޭނުންވާ ވަރަށް އެބަހުރި،" ބަޔަކު ކޮވިޑް-19 އަށް ޕޮޒިޓިވް ވެފައިވާ އުތުރު ރަށެއްގެ ޓާސްކް ފޯހުގެ ވެރިއަކު ނަން ނުޖަހަން ޝަރުތުކޮށް ވިދާޅުވި އެވެ.\nއެޗްއާރުސީއެމްއިން ބުނީ މައުލޫމާތު ދިން 27 ރަށުގެ ތެރެއިން ހަތް ރަށެއްގައި މީހުން ކަރަންޓީން ކޮށްފައިވާއިރު ނުވަ ރަށެއްގައި ހޯމް އައިސޮލޭޝަންގައި މީހުން ބައިތިއްބާފައިވާ ކަމަށެވެ. އޭގެ ތެރެއިން ހަ ރަށެއް ފިޔަވާ އެހެން ހުރިހާ ރަށެއްގައި ވެސް މީހުން ކަރަންޓީން ކުރެވޭނެ އިންތިޒާމު ހަމަޖައްސާފައި ކަމަށް އެޗްއާރުސީއެމުން ބުންޏެވެ.\nއެ ކޮމިޝަނުން ބުނިގޮތުގައި އެކަށީގެންވާ މިންވަރަކަށް ކާބޯތަކެތި ނެތް ކަމަށް ދެ ރަށެއްގެ ކައުންސިލިން ވަނީ ބުނެފަ އެވެ. އަދި މަސް ދުވަހަށް ވާވަރަށް ކާބޯތަކެތި ނެތް ކަމަށް ނުވަ ރަށަކުން ބުނެފައިވާއިރު ކާބޯތަކެތީގެ އަގު ބޮޑުވެފައިވާ ކަމަށް ހަ ރަށަކުން ބުނެފައިވެ އެވެ. ސަރުކާރުން ކަނޑައަޅައިފައިވާ ރޭޓަށް ވުރެ ބައެއް ތަކެތީގެ އަގު ބޮޑު ކަމަށް ދެ ރަށެއްގެ ކައުންސިލުން ބުނެފައިވާ ކަމަށް އެޗްއާރުސީއެމުން ބުނެ އެވެ.\nރަށްރަށުގައި ދިރިއުޅޭ ބިދޭސީ މަސައްކަތްތެރީންނަށް ކާބޯތަކެތި ލިބުން ދަތި ކަމަށް ތިން ރަށަކުން މައުލޫމާތު ދިން ކަމަށް އެޗްއާރުސީއެމުގެ ބަޔާނުގައިވެ އެވެ.\nCovid-19: 88 percent meehunnah kaaboathakethi hoadhan dhathi: HRCM\nކޮވިޑް-19 އާ ގުޅިގެން ގިނަ ބަޔަކަށް ކާބޯތަކެތި ހޯދަން ދަތި ކަމަށް އެޗްއާރުސީއެމުން ބުނުން\nއެ ބަޔާނުގައި ބުނިގޮތުގައި ގިނަ ރަށްރަށުގައި ވަނީ ބޯފެން ރައްކާކޮށްފަ އެވެ. އެކަމަކު ހަތަރު ރަށެއްގައި އެކަށީގެންވާ ވަރަށް ބޯފެން ރައްކާކުރެވިފައި ނެތް ކަމަށާއި ބައެއް ރަށްތަކުގައި މިނެރަލް ވޯޓާގެ އަގު ބޮޑުކޮށްފައިވާ ކަމުގެ މައުލޫމާތު ވެސް ވަނީ ލިބިފަ އެވެ.\nކޮވިޑް-19އާ ގުޅިގެން ޖުމްލަ 334 މީހުންގެ ވަޒީފާ ގެއްލިފައިވާ ކަމަށް 14 ކައުންސިލަކުން މައުލޫމާތު ދީފައިވާ ކަމަށް ވެސް އެ ކޮމިޝަނުން ބުންޏެވެ.\nއެޗްއާރުސީއެމުން ކުރިން ބުނެފައިވަނީ ކޮވިޑް-19 އާ ގުޅިގެން 53 ޕަސެންޓް މީހުންގެ ވަޒީފާ އަށް އަސަރުކޮށްފައިވާ ކަމަށެވެ. އޭގެ ތެރެއިން 46 ޕަސެންޓް މީހުން މަސައްކަތް ކުރަނީ އަމިއްލަ ވިޔަފާރިތަކުގަ އެވެ. އަދި 25 ޕަސެންޓް މީހުން އަމިއްލަ މަސައްކަތެއްގައި އުޅޭއިރު 21 ޕަސެންޓް މީހުންނަކީ ދައުލަތުގެ މުއައްސަސާއެއްގައި މަސައްކަތް ކުރާ މީހުންނެވެ.\nގޭގައި ތިބެގެން ތައުލީމް ހާސިލް ކުރުމަށް ހަމަޖައްސާފައިވާ އިންތިޒާމުތަކުގައި ކުދިންނަށް ފުރިހަމައަށް ބައިވެރި ނުވެވޭ ކަމަށް ހަތަރު ރަށަކުން ބުނެފައިވާއިރު ތިން ރަށަކުން ވަނީ އިންޓަނެޓް ލިބުމުގައި ދަތިތަކެއް ކުރިމަތިވާ ކަމަށް ބުނެފަ އެވެ.\nއެޗްއާރުސީއެމުން ބުނީ އެ ދިރާސާއިން ފާހަގަވި ކަންކަން ކަމާ ބެހޭ އިދާރާތަކަށް ހުށަހަޅައިފައިވާ ކަމަށެވެ.\nސިއްހަތު ހިއުމަން ރައިޓްސް އެޗްއާރުސީއެމް\nމިހާރު އެޗް ޕީ އޭ އިން ހަދާގޮތަކީ ޓެސްޓް ކުރުމެއްނެތި މާލޭގަ ބޭރުމީހުން އުޅޭ ހުރިހާތަނެއް މޮނީޓަރިންނަށް ލަނީ ދެން 14 ދުވަސްވަންދެ އެބިލްޑިންގުގަ ތިބިމީހުން ގޭބަންދުވީ. ބޮލުރޮނދިކެޑުނީ\nކޮބާ ލަދު... 1 ބިލިއަން ހުސްކުރި އިރު... ފުކެއް ބޮޑު ވަރު ތީ... ގިނަ ރައްޔިތުން ނަކަށް ވާނުވާ ނޭގެ.. މީ ވަރަށް ވާހަކަ.\nމިމީހުންވި ކަން ކަމަށް ގޮތް ކިޔަން ތިބެން. އެވެނި އެއްޗެއް ނެތް މިވެނި އެއްޗެއްނެތް. ކަމެއް ކުރަން އަމަލީގޮތުން އުޅޭނެ ކަމެއް ނެތް.\nހުރިހާ ރަށެއްގައި ޕީޕީއާއި ސެނިޓައިޒާ ހުރި. އައްޑޫ ކައުންސިލުންވެސް ނެތޭ ކިޔާ ދޮގު ބަޔާން ނެރުނުތާ އިރުކޮޅެއް ނުވަނީސް އެނގި ހާމަވީ ހޮސްޕިޓަލުގައި އެ ތަކެތި ހުރިކަން. ތި އެޗްއާރްސީއެމް އަކީ ވެސް އެއްވެސް ފާއިދާ ހުރި މަސައްކަތެއް ކުރި ތަނެއް ނޫން. ވެދާނެ މިހާރު ނަޝީދު ހިތްހަމަ ޖައްސައިދޭން ސަރުކާރު ކުށްވެރިކޮށް ނެރޭ ބަޔާނެއް ކަމަށް. އޭރުން މަޖިލީސް މެދުވެރިކޮށް މަގާމުގައި ތިބެވޭނެކަމަށް. ސަހަރޯ.\nއެޗް އާރު ސީ އެމް އާއި ބެހޭ މައްސަލައެއްނޫން\nހއ. ހޯރަފުށީ ސިއްހީ މަރުކަޒުގަ ވެސް ރައްކާތެރިކަމުގެ ގޮތުން އަޅަންޖެހޭ ވަސީލަތްތަކެއް ނެތް. ސެނިޓައިޒާވެސް މަރުކަޒު ބަޖެޓުން ގަންނަމުން އައީ. މިހާރު މީހަކު ސެނިޓައިޒާ ފުޅިއެއް ހަދިޔާކޮށްފި.\nމަޖުލީހުން ވަކިކޮށްފާނެތީވެ ބަޔާނެއްނެރެލީތާއެވެ. ހަ މަ ވަކިކޮށްލާނީ ހެހެހެ މިހާރުން ކޮން ކަރަލެއް ފަޅާކަށް\nދެންހަމަ ވެރީ ސޮރީ\nބޭރުކޮށްލާތީ ކޮންމެވެސް އެއްޗެކޭ ކިޔާލަނީ ދެއްތޯ؟؟ ދެން ކުރާނެކަމެއްނެތް، އަވަހަށް މޭޒުމަތި ސާފުކުރައްވާފައި ހުރިހާ މެންބަރުން ގެއަށް ވަޑައިގަންނަވާ މިއޮތްފަދަ ރޯދަ މަހު އިތުރުފުޅުތައް ނުހައްދަވައި.\nނުހުނަންވީ ސަބަބެއް ނުވިސްނޭ 800 މިލިޔަނަށް ވުރެ ގިނަ ލާރި ތަޅާ ބުރުވާލާފި . ނިކަމެތި މީހަކަށް ބައިރުފިޔާ އެއްވެސް ދިއްކޮއްނުލާ\nތަފްސީލުތައް އެހެރީ ރައްޔިތުންނަށް ފެންނަ ގޮތަށް ޝާއިއު ކޮށްފައި. 178 މިލިއަނަކީ ކެޕިޓަލް އިކިއުޕްމެންޓް. 398 މިލިއަން އެއީ ސަޕްލައިސް އާއި އިކުއިޕްމަންޓް. އަދި ގްރާންޓް އެންޑް ކޮންޓްރިބިއުޝަން އެންސްބްސިޑީސްއަށް 110 މިލިއަން.\nރައްޔިތުންގެ ލޮލަށް ފެންނަން ހުރީ ވާރޭ ހިޔާ ނުވާ ކަރަންޓީނު ފެސިލިޓީ ތަކާއި މަހުޖަނުންގެ އެދުން ފުއްދަން ރިސޯޓްތަކަށް ކަރަންޓީނު ކުރަން މީހުން ގެންދިޔަތަން.


Suarez ge ehee aaeku Atletico inn7point ge lead eh nagaifi - AO News\nރޭގެ މެޗުގައި އެއިބާ ކޮޅަށް ލަނޑުޖެހުމަށްފަހު އެތުލެޓިކޯ މެޑްރިޑްގެ ފޯވާޑް ލުއިސް ސުއަރޭޒް އުފާ ފާޅުކުރަނީ. --ފޮޓޯ: ލަލީގާ.ކޮމް\nސްޕެނިޝް ލީގުގައި ރޭ އެއިބާއާ ދެކޮޅަށް ރަށުން ބޭރުގައި ކުޅުނު މެޗުގައި އުރުގުއޭގެ ފޯވާޑް ލުއިސް ސުއަރޭޒް ވައްދާލި ދެ ލަނޑާއެކު އެތުލެޓިކޯ މެޑްރިޑުން ތާވަލްގެ ކުރީގައި ހަތް ޕޮއިންޓްގެ ލީޑެއްނަގައިފިއެވެ. މި މެޗުން އެތުލެޓިކޯ މޮޅުވީ 2-1 އިންނެވެ.\nރޭގެ މެޗަށްފަހު އެތުލެޓިކޯ އަށް ކުޅުނު 17 މެޗުން 44 ޕޮއިންޓް ލިބިފައިވާއިރު، ދެވަނައިގައި 18 މެޗު ކުޅެގެން 37 ޕޮއިންޓާއެކު އޮތީ އެންމެ ފަހުގެ ޗެމްޕިއަން ރެއާލް މެޑްރިޑެވެ. ތިންވަނައިގައި 34 ޕޮއިންޓާއެކު ބާސެލޯނާ އޮތްއިރު، ހަތަރުވަނައިގައި އޮތް ވިޔަރެއާލަށް ލިބިފައިވަނީ 33 ޕޮއިންޓެވެ. މިއާއެކު އެއް މެޗު މަދުން ކުޅެފައިވާ އެތުލެޓިކޯ އަށް ލީޑް އަދި އިތުރަށް ފުޅާކުރުމުގެ ފުރުޞަތު އެބައޮތެވެ.\nއެއިބާގެ ދަނޑުގައި ރޭ ކުޅުނު މި މެޗުގައި ކުރީން ލީޑްނެގީ ވެސް އެ ޓީމުންނެވެ. މެޗުގެ 12 ވަނަ މިނެޓުގައި ލިބުނު ޕެނަލްޓީއަކުން މިލަނޑު އެ ޓީމަށް ޖަހައިދިނީ ސާބިއާގެ ގޯލްކީޕަރު މާކޯ ޑިމިޓްރޮވިޗް އެވެ. މިއީ އޭނާގެ ކެރިއަރުގައި ޖެހި ފުރަތަމަ ގޯލެވެ.\nފުރަތަމަ ހާފު ނިމެން ފަސް މިނެޓަށްވެފައިވަނިކޮށް މާކަސް ލޮރެންޓޭ ދިން ބޯޅައަކުން އެތުލެޓިކޯ އަށް ނަތީޖާ ހަމަހަމަކޮށްދިނީ ސުއަރޭޒް އެވެ. މިއީ ވަރަށް ހަނިއޭންގަލަކުން ގޯލްގެ ދުރުކަނަށް އަމާޒުކޮށްލައިގެން ސުއަރޭޒް ކާމިޔާބުކުރި ގޯލެކެވެ.\nރޭގެ މެޗުން އެތުލެޓިކޯ މޮޅުވި ލަނޑު، މެޗު ނިމެން މިނެޓަކަށްވެފައިވަނިކޮށް ލިބުނު ޕެނަލްޓީއަކުން ކާމިޔާބުކޮށްދިނީ ވެސް ސުއަރޭޒް އެވެ. މިއީ ސުއަރޭޒް އަށް އެއިބާގެ ޑިފެންޑަރު އަނައިޒް އަރްބިޔާ ކުރި ފައުލަކަށް ރެފްރީ ދިން ޕެނަލްޓީއެކެވެ. ޕެނަންކާ ޕެނަލްޓީއަކުން ކާމިޔާބުކުރި މި ގޯލާއެކު ލީގުގައި ސުއަރޭޒް ޖެހި ލަނޑުގެ އަދަދު ވަނީ 11 އަށް އަރާފައެވެ. ބާސެލޯނާގެ ކެޕްޓަން ލިއޮނަލް މެސީ ވެސް ލީގުގައި ޖަހާފައިވަނީ 11 ލަނޑެވެ.\nލީގުގައި ރޭ ކުޅުނު އަނެއް މެޗުގައި އަމިއްލަ ދަނޑުގައި އޮސަސޫނާއާ ދެކޮޅަށް ވެލެންސިއާ ކުޅުނު މެޗު ނިމުނީ ދެ ޓީމު 1-1 އިން އެއްވަރުވެގެންނެވެ. މި މެޗުގެ ފުރަތަމަ ހާފުގައި އޮސަސޫނާގެ ޖޮނަތަން ކަލޭރީ ޖެހި ގޯލުން ލީޑްނަގާފައިވަނިކޮށް ފަހު ހާފުގައި ވެލެންސިއާ އިން އެއްވަރުކުރީ އޮސަސޫނާގެ ޑިފެންޑަރު އުނާއި ގާސިއާ އަތުން ބައިކޮޅަށް ވަތް ގޯލަކުންނެވެ.\nކުޅިވަރުއެއިބާއެތުލެޓިކޯ މެޑްރިޑްދުނިޔެލަލީގާލުއިސް ސުއަރޭޒްސްޕެނިޝް ލީގު\nލުކާކޫގެ ލަނޑުތަކާއެކު އިންޓަ އެއްވަނަ އަށް\nބުރާސްފަތި , 18 ފެބުރުއަރީ 2021


Angayah Lahfiluvaa Elhi Massallagai Gasthugai Meehaku Maraalan Ulhunu Kamuge Dhauvaa - Vaguthu\nއަނގަޔަށް ލައްފިލުވާ އެޅި މައްސަލާގައި ގަސްދުގައި މީހަކު މަރާލަން އުޅުނު ކަމުގެ ދައުވާ\nރ. އަލިފުށީގައި ގޭގައި ނަމާދަށް ހުރި އަންހެނެއްގެ އަނގަޔަށް އޭނާގެ ކުރީގެ ފިރިމީހާ ލައްފިލުވާ އެޅި މައްސަލާގައި ގަސްދުގައި މީހަކު މަރާލަން އުޅުނު ކަމުގެ ދައުވާ އުފުލައިފިއެވެ.\nމި ހާދިސާ ހިނގީ މިދިޔަ މަހުގެ އެއްވަނަ ދުވަހުއެވެ. އްސަލައާ ގުޅިގެން 32 އަހަރުގެ މީހަކު ފުލުހުންގެ ބެލުމުގެ ދަަށަށް ގެންގޮސްފައިވާ ކަމަށް ފުލުހުން މީގެކުރިން ބުނެފައިވެއެވެ. އެ މައްސަލާގައި ހައްޔަރުކުރި މީހާ އަކީ އަނިޔާ ލިބުނު އަންހެން މީހާގެ ކުރީގެ ފިރިމީހާއެވެ.\nޕްރޮސެކިއުޓާ ޖެނެރަލް (ޕީޖީ) އޮފީހުން ބުނީ މިދިޔަ މަހުގެ އެއް ވަނަ ދުވަހު އަލިފުށީގައި ހިނގައިދިޔަ ހާދިސާއާ ގުޅިގެން ރ. އަލިފުށި ކަސްތޫރިގެ، އަލީ އަމީނުގެ ދައުވާކުރަން ކޯޓަށް ހުށަހަޅާފައިވާ ކަމަށެވެ. އެމީހާ އަށް ކުރި ދައުވާތަކުގެ ތެރޭގައި ގަސްދުގައި މީހަކު މަރާލަން އުޅުމުގެ ކުށުގެ ދައުވާ އާއި އަނިޔާއެއް ދިނުމުގެ ދައުވާ އަދި އެނގިހުރެ ހުއްދަ ނޫން ތަނަކަށް ވަނުމުގެ ދައުވާ ހިމެނެއެވެ.\nއެ އަންހެން މީހާގެ އަނގަޔަށް އޭނަގެ ކުރީގެ ފިރިމީހާ ލައްފިލުވާ އަޅާފައި ވަނީ ކޮން ސަބަބަކާއި ހުރެ ކަމެއް ނޭނގެއެވެ. މި މައްސަލާގައި އަންހެން މީހާގެ އަނގަޔަށް ވަނީ ވަރަށް ބޮޑެތި ޒަހަމްތަކެއް ލިބިފައެވެ. އަދި އަންހެން މީހާ ރަށު ހެލްތު ސެންޓަރަށް ފޮނުވުމުން ރ. އުނގޫފާރު ރީޖަނަލް ހޮސްޕިޓަލަށް ގެންދިއުމަށް އެންގިއެވެ. އަނިޔާ ލިބުނު އަންހެން މީހާ އަށް ފަރުވާ ދީފައި ވަނީ ފަހުން އުނގޫފާރު ހޮސްޕިޓަލުގައެވެ.\n30 ރުފިޔާގެ ވެރިފަރާތް ހޯދަން ފުލުހުން އާއްމުންގެ އެހީއަށް އެދިއްޖެ\nމާާޝާ ރަހީނުކުރި މައްސަލަ ބެލުން ލަސްވާތީ އިލްހާމާއި މާޝާގެ ކަންބޮޑުވުން


މަސައްކަތު (ސ. ހިތަދޫ ކެމްޕަސް)\nމޯލްޑިވްސް ޕޮލިޓެކްނިކްގެ ސ، ހިތަދޫ ކެމްޕަސް\nވަޒީފާ އަދާކުރަންޖެހޭ ގަޑި:\n16:00 އިން 22:00 އަށް\n4. ސަޕޯޓިންގް ކޯ އެލަވަންސް ގޮތުގައި މަހަކު -/1200 ރުފިޔާ\nކޮންމެ ދުވަހަކު އޮފީސްތެރެ ކުނިކަހާ ފޮޅާ ސާފުކޮށް މޮޕްލުން.\nކޮންމެ ދުވަހަކު ފާޚާނާތައް ދޮވެ ސާފުކުރުން.\nކޮންމެ ދުވަހަކު ކްލާސްރޫމްތައް ކުނިކަހާ ފޮޅާ، މޮޕްލުން.\nކެމްޕަސް އިމާރާތުގެ ގޯއްޗާއި މަގުމަތީ ވިނަނޮޅައި ސާފުކޮށް ބެލެހެއްޓުން.\nއޮފީހުގެ ބިއްލޫރީތައް ސާފުކުރުން.\nސެކްޝަން/ ޔުނިޓުން ކުރާ އެހެނިހެން މަސައްކަތްތަކުގައި އެހީތެރިވުމާއި، އެ ހިނދަކަށް އެހީތެރިކަމަށް ބޭނުންވާ އޮފީހުގެ މަސައްކަތްތަކުގައި އެހީތެރިވެދިނުން\n1. ލިޔަންކިޔަން އެނގުން\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް، ނުވަތަ އައި.ޑީ ކާޑު ގެއްލިފައިވާ ނަމަ، އެފަރާތެއްގެ އުފަންދުވަހުގެ ސެޓްފިކެޓު، ޕާސްޕޯޓު ނުވަތަ "ޑްރައިވިންގ ލައިސަންސް".\nމަޤާމަށް އެދި ހުށަހަޅާ ތަކެތި ހުށަހަޅާނީ 01 ޑިސެމްބަރު 2020 ވަނަދުވަހުގެ 14:00 ގެ ކުރިން، މޯލްޑިވްސް ޕޮލިޓެކްނިކްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nއޮންނާނެ ތަނާއި މުއްދަތު:\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 02 ޑިސެމްބަރު 2020 އާއި 16 ޑިސެމްބަރު 2020 އާ ދެމެދު، މޯލްޑިވްސް ޕޮލިޓެކްނިކްގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 3305414 އަށެވެ. އީ-މެއިލް ކުރާނީ [email protected] އަށެވެ.


Dhaulathah faisa vadhey, ekamaku kuranee israafu:Ibu\nދައުލަތަށް ފައިސާ ވަދޭ، ކުރަނީ އިސްރާފު: އިބޫ\nމަޝްރޫއުތަކަށް ހަރަދުވާ މިންވަރަށްވުރެ އިތުރަށް ހޭދަކުރޭ\nބޭކާރު ހަރަދުތައް ކުރަންޖެހޭ\nކ. މާލެ5ސެޕްޓެންބަރ 2018 | ބުދަ 15:26 1,504\nގުޅިފައިވާ ސިޔާސީ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯޅިހު (އިބޫ) - ރާއްޖެ އެމްވީ\nދައުލަތަށް ފައިސާ ވަންނަ ކަމަށާއި އެހެން ނަމަވެސް ފެނިގެންދަނީ ފައިސާ އިސްރާފުކުރަމުންދާ މަންޒަރު ކަމަށް ގުޅިފައިވާ ސިޔާސީ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ވިދާޅުވެއްޖެއެވެ.\nހއ.ތުރާކުނަށް ވަޑައިގެން އެރަށު ރައްޔިތުންނާ ބައްދަލުކުރައްވާ ވާހަކަ ދައްކަވަމުން އިބޫ ވިދާޅުވީ، ދައުލަތަށް ރަނގަޅު މިންވަރަކަށް އާމްދަނީ ވަންނަ ކަމަށާއި އެހެން ނަމަވެސް ބޭކާރު ގޮތް ގޮތަށް ފައިސާ ހަރަދުކުރާ ކަމަށެވެ. ނަތީޖާއެއްގެ ގޮތުން އަދިވެސް އަސާސީ ހިދުމަތްތައް ފުރިހަމަ ނުވާ ރަށްތައް އެބަހުރި ކަމަށް ވިދާޅުވި އެވެ.\n"މައްސަލައަކީ ބޭކާރު ހަރަދުތައް ސަރުކާރުން ކުރާތީ. މައްސަލައަކީ ކުރާ މަސައްކަތްތައް ބޮޑު އަގުގައި ކުރާތީ،"އިބޫ ވިދާޅުވިއެވެ.\nނަރުދަމާގެ މަސައްކަތްތައް ކުރުމުގައިވެސް ބޮޑެތި ކޮރަޕްޝަންގެ އަމަލުތައް ހިންގާކަން އެނގެމުންދާ ކަމަށާއި އެންމެ ކުޑަކޮށް ނަރުދަމާގެ ނިޒާމު ގާއިމް ކުރުމަށްވެސް ސަރުކާރުން ތިން މިލިއަން ޑޮލަރު ވަރު ހަރަދު ކުރާ ކަމަށް އިބޫ ވިދާޅުވިއެވެ.\nއިބޫ ވިދާޅުވީ، ބޭކާރު ހަރަދު ހުއްޓުވާލަން ޖެހޭ ކަމަށާއި އެފަދަ ގޮތަކަށް ކަންކަން ނުކުރި ނަމަ މިއަދު ނަރުދަމާ ނެތް އެއްވެސް ރަށެއް ނޯންނާނެ ކަމަށެވެ.\nއިބޫ ވިދާޅުވީ، ގުޅިފައިވާ ސިޔާސީ ޕާޓީގެ ވެރިކަމެއްގައި ކޮރަޕްޝަނާ ނުލާ މަސައްކަތްތައް ކުރާނެ ކަމަށެވެ. އަދި ވެރިކަން ކުރުމުގެ ފުރުސަތު ރައްޔިތުން ދީފި ނަމަ، ދައުރު ނިމޭއިރު ރާއްޖޭގެ ހުރިހާ ރަށެއްގައި އަސާސީ ހުރިހާ ހިދުމަތްތަކެއް ގާއިމް ކުރާނެ ކަމަށެވެ. މީގެ އިތުރުން ރައްޔިތުންނަށް ދިމާވެފައިވާ ބޯހިޔާވަހިކަމުގެ ދަތިކަމަށް ހައްލު ހޯދާ ދިނުމަށް މުހިއްމު މަސައްކަތްތަކެއް ކުރައްވާނެ ކަމަށެވެ.


Coast Guard ge varah gina ulhadhuthah huree halaaku vefa: Minister Mariya\nސިފައިންގެ ކޯސްޓްގާޑް އުޅަނދެއް: ކޯސްޓްގާޑުގެ ވަރަށް ގިނަ އުޅަނދުތައް ހަލާކުވެފައިވާ ކަމަށް މިނިސްޓަރު މާރިޔާ ވަނީ ވިދާޅުވެފައި ---\nކޯސްޓްގާޑުގެ ވަރަށް ގިނަ އުޅަނދުތައް ހުރީ ހަލާކުވެފައި ކަމަށާއި އެ އުޅަނދުތައް މަރާމާތުކުރުމަށް މި އަހަރު ހާއްސަ އިސްކަމެއް ދެއްވާނެ ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވެއްޖެ އެވެ.\nއެކަމަނާ މިހެން ވިދާޅުވީ އެމްއެންޑީއެފްގެ ކޯސްޓްގާޑްގެ ހިދުމަތަށް 40 އަހަރު ފުރުމާއި ގުޅިގެން އާންމު ކުރެއްވި ވީޑިއޯ އިންޓަވިއުއެއްގައެވެ. ކޯސްޓްގާޑްގެ ހިދުމަތް ފަށާފައިވަނީ ޖެނުއަރީ 1، 1980 ގައެވެ.\nމިނިސްޓަރު މާރިޔާ ވިދާޅުވީ ސިފައިންގެ މުއައްސަސާއަކީ ގަދަރާއި އިހުރިތާމް ލިބިފައިވާ މުއައްސަސާއަކަށް ހެދުމާއި، ޒަމާނީ ވަސީލަތްތައް އެ މުއައްސަސާއަށް ހޯއްދަވައިދެއްވުމަކީ ސިފައިންގެ އެންމެ މަތީވެރިޔާ އަދި ރައީސް އިބްރާހިމް މުހައްމަދު ސޯލިހް ވަރަށް އިސްކަންދެއްވާ ކަންކަން ކަމަށެވެ.\nއާ ސަރުކާރު ވެރިކަމާއި ހަވާލުވީއިރު ކޯސްޓްގާޑުގެ ވަރަށް ގިނަ އުޅަނދުތައް ހުރީ ހަލާކުވެފައި ކަމަށާއި އެހެން ކަމުން އެ އުޅަނދުތައް މަރާމާތު ކުރުުމަށް މަސައްކަތް ކުރައްވަމުން ގެންދަވާ ކަމަށް މިނިސްޓަރު ވިދާޅުވި އެވެ.\nޑިފެންސް މިނިސްޓަރު މާރިޔާ އަހުމަދު ދީދީ ---\nމިނިސްޓަރު ވިދާޅުވީ ކޯސްޓްގާޑްގެ ހިދުމަތަކީ ވަރަށް މުހިންމު ހިދުމަތެއް ކަމަށާ ކޯސްޓްގާޑްގައި މަސައްކަތްކުރައްވާ ސިފައިންނަކީ ފުރާނައަށް ބެލުމެއްނެތި ގައުމީ ހިދުމަތުގައި ވަރަށް ސާބިތުކަން މަތީ ތިއްބެއްވި ބައެއް ކަމަށެވެ. މިއަދު ކޯސްޓްގާޑްގެ ހިދުމަތް ހޯދަން، ނުވަތަ ސީއެމްބިއުލާސްގެ ހިދުމަތް ހޯދަން މިނިސްޓަރާ ގުޅަން ނުޖެހޭނެ ކަމަށާ އެ ހިދުމަތް ފަސޭހަކަމާއެކު ރައްޔިތުންނަށް ލިބޭނެ އިންތިޒާމުތައް މިހާރު ހަމަޖެހިފައިވާނެ ކަމަށް މިނިސްޓަރު ވިދާޅުވި އެވެ.\n"ސައުވީސް ގަޑިއިރުގެ ގައުމީ ހިދުމަތެއް ކޯސްޓްގާޑުން ފޯރުކޮށްދެމުން ދަނީ." މިނިސްޓަރު ވިދާޅުވި އެވެ.\nމިނިސްޓަރު މާރިޔާގެ މެސެޖްގައި ވަނީ ކަނޑު ގަދަ ދުވަސްވަރު ވަރަށް ބޮޑަށް ބައްލަވައިގެން ނޫނީ ދަތުރު ނުކުރެއްވުމަށް ހުރިހާ ރައްޔިތުންނަށް އިލްތިމާސް ކުރައްވާފައެވެ. ދިވެހި ރައްޔިތުންނަށް ވަކިން ހާއްސަކޮށް ކުޑަކުދިންނަށް ދައުލަތުން ހާއްސަ ރައްކާތެރިކަމެއް ދޭން ޖެހޭކަން ފާހަގަކުރައްވާ ކަނޑު ދަތުރުކުރައްވާއިރު އެ ކުދިންނަށް ހާއްސަ ސަމާލު ކަމެއް ދިނުމަށް މިނިސްޓަރު އެދިވަޑައިގެންނެވި އެވެ.\nއެމްއެންޑީއެފް ކޯސްޓް ގާޑް މާރިޔާ އަހުމަދު ދީދީ


Kiyevumah Molhu, Ahulaag Rangalhu Dharivaru Ge Maraai Eku Guraidhoo Ah Bodu Hithaama Eh - Vaguthu\nކިޔެވުމަށް މޮޅު، އަޙްލާޤު ރަނގަޅު ދަރިވަރުގެ މަރާއި އެކު ގުރައިދޫއަށް ބޮޑު ހިތާމައެއް!\nކ.އަތޮޅު ގުރައިދޫ – ފޮޓޯ:ގެސްޓް ހައުސް މޯލްޑިވްސް\nކ.އަތޮޅު ގުރައިދޫ ސްކޫލްގައި ކިޔަވަމުން ދިޔަ، ކިޔެވުމަށް މޮޅު، އަޙްލާޤު ރަނގަޅު، އެންމެންގެ ލޯބި ހޯދާފައިވާ އުމުރުން 14 އަހަރުގެ ދަރިވަރެއް ކަމަށްވާ ރާޔާ ރާމިޒު ކުއްލި ގޮތަކަށް ނިޔާވުމާއި އެކު މުޅި ރަށަށް ބޮޑު ހިތާމައެއް ލިބިއްޖެއެވެ.\nރާޔާ ނިޔާވީ އިއްޔެ ރޭ އިންޑިއާ ގައެވެ. އޭނާ ނިޔާވީ ކުޑަ ފަރުވާ އަކަށް އާއިލާ އައި އެކު އިންޑިއާ އަށް ގޮސް އުޅެނިކޮށް އިއްޔެ ރޭ ނޭވާލާން އުނދަގޫ ވެގެން ހޮސްޕިޓަލަށް ގެންދިޔަ މަގުމަތީގައެވެ. ރާޔާ އިންޑިއާ އަށް ދިޔައީ ގައިގައި ރިއްސާތީ ޑޮކްޓަރަށް ދައްކާލަން ކަމަށް މައުލޫމާތު ލިބިފައިވެއެވެ.\nގުރައިދޫ ސްކޫލުން ބުނީ ރާޔާ އަކީ "ސްކޫލްގެ އެންމެ ނަތީޖާ ރަނގަޅު އެންމެ އަޙްލާޤު ރަނގަޅު ދަރިވަރު" ކަމަށެވެ. ރާޔާގެ ހަނދާންތައް އަބަދަށް ދެމިގެން ދާނެ ކަމަށާއި އަބަދުވެސް ރާޔާ އަށް ހެޔޮ ދުޢާ ކުރާނެ ކަމަށް ގުރައިދޫ ސްކޫލުން ބުންޏެވެ.\nގުރައިދޫ އިން "ވަގުތަށް" މައުލޫމާތު ދިން މީހަކު ބުނީ ރާޔާ އަކީ ކުދިންނާއި ގުޅިގެން އުޅޭ ސްކޫލްގެ ހަރަކާތްތަކުގައި އިސް ނަގާ ދަރިވަރެއް ކަމަށެވެ. އެހެންކަމުން ރާޔާގެ ކުއްލި ވަކިވުމާއި އެކު ރަށުގެ ހުރިހާ ކުދިންނަކާއި ބޮޑެތި މީހުންނަކަށް ވެސް ފުން ހިތާމައެއް ލިބިފައިވާ ކަމަށް އޭނާ ބުންޏެވެ.\n"އެއީ ސްކޫލުން ވެސް ވަރަށް ބޮޑެތި އުއްމީދުތަކެއް ކުރި ދަރިވަރެއް. އެކުއްޖާ ނިޔާ ވުމަކީ ވަރަށް ބޮޑު ހިތާމައެއް." އޭނާ ބުންޏެވެ.\nހަދަމުންދިޔަ އިމާރާތަކުން ވެއްޓުނު ގަލަކުން ޖެހި މީހަކު މަރުވެއްޖެ\nނިޔާވެފައި އޮއްވާ ފެނުނު މީހާގެ ހަށިގަނޑުގައި ޒަހަމްތަކެއް ހުރި\nއޭޕްރީލް 5, 2018 08:33\nރާޔާ އަށް ހެޔޮ ދުޢާ ކުރާމޭ\nއޭޕްރީލް 5, 2018 08:34\nރާޔާއަށް ހެޔޮރަހްމަތް ލައްވާށި. އާމީން\nއޭޕްރީލް 5, 2018 08:51\nއާއިލާއަށް ކެއްތެރިކަން ދެވާށި....\nއޭޕްރީލް 5, 2018 09:03\nމަރުގެ ކޫޒުން ފެން ނުބޯ އިންސާނަކީ ފަހެ ކާކުހޭ. ، މަރުގޮވާލީމާ އެއެންމެން އެއްމަގުން ތާއޭ ދިޔާ...... ރާޔާ ގެ އާއިލާއަށް ކެއްތެރިކަން ދެއްވާ ރާޔާއަށް ހެޔޮ ރަޙުމަތް ލައްވާށި\nއޭޕްރީލް 5, 2018 10:07\nރާޔާަ އަށް ހެޔޮ ރަހުމަތް ލައްވާށި.... އާމީން\nއޭޕްރީލް 5, 2018 11:25\nހައްދަވާ ބޮޑުކުރެއްވި ރަސްކަލާކޮ ރާޔާއަށް ސުވަރުގޭގެ ދާޢިމީ ނިޢުމަތް ލައްވާށި امين\nއޭޕްރީލް 5, 2018 11:27\nރާޔާއައް ހެޔޮރަހުމަތް ލައްވާށި އާމީން\nއޭޕްރީލް 5, 2018 12:20\nކަރުނުން މި ދެލޯ ފުރިދާހިނދުގާ\nމި ޝުޢޫރުތަކޭ ދިރެމުން ދަނީ\nމަހުޝަރުގެ ބިމުން ޖަންނަތުގެ ހިޔާ އެދިގެން މި ދުޢާ ކުރަމުންދަނީ....\nމުޅި ގުރައިދޫ ސްކޫލް ފަހުރުވެރިވާ ދަރިއެއް. ރާޔާ އަށް ސުވަރުގޭގެ ދާއިމީ ނިއުމަތް މިންވަރުކުރައްވާށި. އާމީން\nއޭޕްރީލް 5, 2018 12:29\nއޭޕްރީލް 5, 2018 12:32\nރާޔާ ސުވަރުގެ މިންވަރު ކުރަވާށި.....\nއޭޕްރީލް 5, 2018 14:01\nރާޔާ އަށް ހެޔޮ ރަހުމަތް ލައްވާށިއެވެ.\nމިވެނި އެވެނި ކުއްޖާ\nއޭޕްރީލް 5, 2018 16:25\nއޭޕްރީލް 5, 2018 17:32\nށސުވަރުގެ ދައިމި ނިއުމަތް މިންވަރު ކުރައްވަަަ ސެވެ\nއޭޕްރީލް 6, 2018 09:09\nޜަަޔަަ އައް ހެޔޮދުއަަ މިންވަރު ކުރައްވަަންދެެވެ


Balive Ulheynama Chuttee dhathuru fasskollaa - AO News\nދުނިޔޭގެ ފަތުރުވެރިކަމުގެ ދުވަހުގެ ގޮތުގައި ފާހަގަކުރާ 26 ސެޕްޓެމްބަރު އަހަރެމެންނާއި ބައްދަލުކުރި އިރު މުޅި ދުނިޔޭގެ ފަތުރުވެރިކަމަށްވެސް ވަނީ ބޮޑެތި ގޮންޖެހުންތަކާއި ކުރިމަތިވެފައެވެ. ފަތުރުވެރިކަމާއި މެދު މީހުން ހޭލުންތެރިކުރުމާއި، ގައުމުތަކުގެ ސަގާފަތާއި ތާރީހުގެ އިތުރަށް ގިނަ ގައުމުތަކުގެ އިގްތިސާދާއި ބެހޭ ގިނަ ވާހަކަތައް ހިއްސާކޮށް، މީހުން ހޭލުންތެރިކުރުމަށް ފާހަގަކުރަމުން އަންނަ ފަތުރުވެރިންގެ ދުވަހާއި ގުޅިގެން މިފަހަރު މާގިނަ ކަންތައްތަކެއް ބާއްވާފައެއް ނުވެއެވެ.\nދުނިޔެއަށް ކުރިމަތިވި ކޮވިޑް19 ގެ ބިރުވެރިކަމާ އެކު ފަތުރުވެރިކަމުގެ ސިނާއަތު މިވަނީ ވަރަށް ބޮޑަށް ހަލާކުވެފައެވެ. މި ބަލިމަޑުކަމުން އަރައިގަތުމަށް ދުނިޔޭގެ ބޮޑެތި ގައުމުތަކުންވެސް ހަރުކަށި ފިޔަވަޅުތައް އަޅާފައިވާއިރު ގިނަ ގައުމުތަކަށް އެތެރެވުންވެސް ވަނީ މަނާކޮށްފައެވެ. ކޮވިޑް19 ފެނުނުތާ 10 މަސްވެފައިވާއިރު މިހާރު ބައެއް ގައުމުތަކުން ‘ނިއު ނޯމަލަށް’ ތައްޔާރުވެ ދަތުރުފަތުރުގެ ހިދުމަތްވަނީ ފަށާފައެވެ. ވަރުގަދަ ފިޔަވަޅުތަކާއެކު ޓޫރިސްޓުންނަށް ގައުމުތައް ހުޅުވާލާފައިވާއިރު އަދިވެސް ދަތުރުކުރުމުގައި ސަމާލްކަން ދޭންޖެހޭ ކަންތައްތައް ވަރަށް ގިނައެވެ.\nއެއްތަނުން އަނެއް ތަނަށް ދަތުރުކުރާއިރު އަބަދުވެސް ހޭންޑް ސެނެޓައިޒާ، ޓިޝޫ، ފޭސް މާސްކް އަދި ފޭސް ޝިލްޑް ގެންދިއުމަށް ހަނދާންކުރާށެވެ.\nވީހާވެސް މަދުން ތަންތަނުގައި އަތްލާށެވެ. އޭޓީއެމް، ލިފްޓް ބަޓަން ފަދަ ގިނަ މީހުން އަތްލާ ތަންތަނުގައި، އަތްލުމަށްފަހު ރަގަޅަށް އަތް ދޮންނާށެވެ. އަދި ދަތުރުކުރާއިރު އަބަދުވެސް މޫނުގައި އަތްނުލާވޭތޯ މަސައްކަތްކުރާށެވެ.\nފައިސާ ގެންގުޅުމުގެ ބަދަލުގައި އޮންލައިންކޮށް ފައިސާ ދައްކާށެވެ. އަދި އެއާޕޯޓަށް ގޮސް އުޅޭއުޅުމުގައި ގިނަތަންތަނަށް ވަދެ ނިކުމެ ހެދުމުގެ ބަދަލުގައި ތަންކޮޅެއް މީހުން މަދު ސަރަހައްދެއްގައި އިނުމަށް އިސްކަންދޭށެވެ.\nފްލައިޓުން ދަތުރުކުރާއިން ކުޑަދޮރު ކައިރީ އިށީނުމަށް އިސްކަންދޭށެވެ. ކިރިޔާވެސް ޖާގައެއް ލިބޭނަމަ ކުޑަދޮރު ކައިރިން ސީޓެއް ހޯދަންޖެހޭ އެންމެ މުހިއްމު ސަބަބަކީ ފްލައިޓްތެރޭގައި ހިނގާ މީހުންނާއި ކޮންޓެކްޓުވުން ހުއްޓުވުމެވެ.\nއަބަދުވެސް ފެންފުޅިއެއް ގެންގުޅުމަށް އިސްކަންދޭށެވެ. ބައެއް ފަހަރު ފްލައިޓްގައި ހުންނަ ފެނަކީ އެންމެ ރައްކާތެރި ފެންކަމުގައި ނުވެދާނެއެވެ.\nބަލިވެ އުޅޭނަމަ ތިމާ އާއި އެހެން މީހުންގެ ރައްކާތެރިކަމަށް އިސްކަންދީ ޗުއްޓީއަށް ދިއުން ފަސްކޮށްލާށެވެ.\nއަބަދުވެސް ތިމާގެ ރައްކާތެރިކަމަށް އިސްކަންދޭ ފަދައިން އެހެން މީހުންގެ ރައްކާތެރިކަމަށްވެސް އިސްކަންދޭށެވެ.\nކޮންމެ ގައުމަކުންވެސް ކަނޑައަޅާފައިވާ ސޭފް ޓޫރިޒަމް ގައިޑްލައިން ގައިވާ ކަންތައްތަަކަށް ހާއްސަ އިސްކަމެއް ދީ ދަތުރު ފެށުމުގެ ކުރިން ގައިޑްލައިން ކިޔާލަށެވެ.


Ooredoo in daily data combo tha'aarafkoffi - vNews.mv\nއުރީދޫ އިން ޑެއިލީ ޑޭޓާ ކޮމްބޯ ތައާރަފްކޮށްފި\nހަދީޖާ އާނަސްތު 22 April 2020, 12:05\nއުރީދޫ މޯލްޑިވްސްއިން ޑެއިލީ ޑޭޓާ ކޮމްބޯގެ ނަމުގައި ޕްރީޕެއިޑް ކަސްޓަމަރުންނަށް ޙާއްސަ އޮފަރ އެއް މިއަދު ތައާރަފް ކޮށްފިއެވެ.\nއުރީދޫއިން ބުނީ ޑެއިލީ ޑޭޓާ ނަންގަވާ ފަރާތްތަކަށް 1 ޖީބީ ޑޭޓާގެ އިތުރުން އަންލިމިޓެޑް އުރީދޫ ކޯލްސް 35ރ އަށް ލިބޭނެ ކަމަށެވެ.\nއެހެން އަހަރުތަކާ ހިލާފަށް މިއަހަރުގެ ރަމަޟާން މަހާ ކުރިމަތިލާން ދިވެހިން ތައްޔާރުވަމުން ދަނީ އާއިލާއާި ރައްޓެހިންނާއި ދުރުގައި، ގައިދުރުކަން ދަމަހައްޓަމުންނެވެ. އާއިލީ ގުޅުން އަދި ރައްޓެހިންގެ ހާލު އަހުވާލު ބަލާ ހެދުމަށް މުވާސަލާތީ ޚިދުމަތްތަކަށް އިހުނަށްވުރެ ބޮޑަށް ވަނީ މުހިންމުވެފައެވެ. އެހެން ކަމުން، އުރީދޫއިން މި ޚާއްސަ އޮފަރ ތައާރަފް ކޮށްފައިވަނީ ޕްރީޕެއިޑް ކަސްޓަމަރުންނަށްވެސް މި ޚިދުމަތްތައް ލިބިގަތުމުގެ ފުރުސަތު އިތުރަށް ފަހިކޮށްދިނުމުގެ ގޮތުން ކަމަށް އުރީދޫއިން ބުނެއެވެ.\nއުރީދޫއިން ބުނީ ރައްކާތެރިކަމާއެކު ގޭގައި ތިބެގެން ޑެއިލީ ޑޭޓާ ކޮމްބޯ އަދި އެހެނިހެން އުރީދޫ ޚިދުމަތްތައް ހޯދުމުގައި ކަސްޓަމަރުންނަށް ފަސޭހައިން އެކްޓިވޭޓް ކުރެވޭނެ ގޮތްތަށް ހަމަޖައްސާފައިވާ ކަމަށެވެ. ޑެއިލީ ޑޭޓާ ކޮމްބޯ އުރީދޫ އެޕް މެދުވެރިކޮށް އަދި 1#*929* އަށް ގުޅުއްވައިގެންވެސް އެކްޓިވޭޓް ކުރެވޭނެއެވެ.\nދުނިޔެ ކުރިމަތިލަމުންދާ މި އުނދަގޫ ދުވަސްތަކުގައި ދިވެހި މުޖުތަމައު ޑިޖިޓަލް ޒަރިއްޔާތައް މެދުވެރިކޮށް ގުޅުވާދިނުމަށް އުރީދޫ މޯލްޑިވްސްއިން މަސައްކަތް ކުރަމުންދަނީ ވަރަށް ހާއްސަ އިސްކަމެއްދީގެން ކަމަށެވެ. އެގޮތުން ޑެއިލީ ޑޭޓާ ކޮމްބޯ އޮފަރ އާއި އެކު ޕްރީޕެއިޑް ކަސްޓަމަރުންނަށް އިތުރު ލުޔެއް ލިބި، ގިނަ ބަޔަކަށް މެދުކެނޑުމެއް ނެތި އިންޓަނެޓްގެ ޚިދުމަތް ބޭނުންކުރުމުގެ ފުރުސަތު ހުޅުވިގެންދާނެއެވެ.


ooredoo color run gai baiverivumuge furusathu hulhuvaalaifi - vNews.mv\nއުރީދޫ ކަލަ ރަންގައި ބައިވެރިވުމުގެ ފުރުސަތު ހުޅުވާލައިފި\nމަރްޔަމް ލީން 11 June 2019, 12:23\nއުރީދޫ މޯލްޑިވްސް އިން އައްޑޫގައި ބޭއްވުމަށް ހަމަޖެހިފައިވާ އުރީދޫ ކަލަރަންގައި ބައިވެރިވުމުގެ ފުރުސަތު ހުޅުވާލައިފި އެވެ.\nމިމަހުގެ 28 ވަނަ ދުވަހު ބޭއްވުމަށް ހަމަޖެހިފައިވާ މި ދުވުމުގައި އުމުރުން ހަ އަހަރުން މަތީގެ ކޮންމެ މީހަކަށްވެސް ބައިވެރިވުމުގެ ފުރުސަތު ވަނީ ހުޅުވާލާފަ އެވެ.\nކަލަ ރަން ގައި ބައިވެރިވުމަށް ރަޖިސްޓަރީ ކުރަންޖެހޭނީ އުރީދޫގެ އޮންލައިން ޕޯޓަލް http://ore.do/colorrun މެދުވެރިކޮށެވެ.\nސްޕޯޓްސް މިނިސްޓްރީއާ ގުޅިގެން ކުރިއަށްގެންދާ އުރީދޫ ކަލަ ރަންގައި ބައިވެރިވާ މީހުންނަށް ދެ ކިޓެއް އުރީދޫން ވަނީ ހުށަހަޅާފަ އެވެ. އެއީ 85 ރުފިޔާގެ ސްޓޭންޑާޑް ކިޓަކާއި އަދި 150 ރުފިޔާއަށް ލިބޭ ފަން ކިޓެއް ކަމަށް އުރީދޫއިން މައުލޫމާތުދެ އެވެ. ސްޓޭންޑާޑް ކިޓުގައި ހިމެނެނީ ކަލަ ރަން ޓީޝާޓު އެކަންޏެވެ. އަދި ފަން ކިޓުގައި ޓީޝާޓުގެ އިތުރުން އަތުގައި އަޅާ ބޭންޑަކާއި ބޮލުގައި އަޅާ ތޮފި އަދި ފޮތި ދަބަހެއް ލިބޭނެ ކަމަށް އުރީދޫއިން މައުލޫމާތުދެ އެވެ.\nއުރީދޫ ކަލަ ރަންގައި ކޮންމެ ކިލޯމީޓަރެއް ދުވެ ނިމުމުން، ބެހެއްޓިފައިވާ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަކުރާނެ އެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ، ހިނގާފައި، ޖޮގްކޮށްފައި، ދުވެފަ ނޫނީ ނަށަމުންވެސް މި ދުވުން ނިންމިދާނެ އެވެ. އަދި މި ހަރަކާތް އިތުރަށް ފޯރިގަދަ ކުރުމަށްޓަކައި ބައިވެރިންގެ ތެރެއިން އެންމެ ފޯރިގަދަ ދުވުންތެރިޔާ އަދި އެންމެ ސަޅި ކޮސްޓިއުމް ހޮވުމަށްފަހު ވަރަށް ޚާއްސަ އިނާމުތަކެއް ދިނުމަށް ނިންމާފައިވާ ކަމަށް އުރީދޫއިން މައުލޫމާތުދެ އެވެ.\nއުރީދޫން ބުނީ އެކުންފުނީގެ އަމާޒަކީ ދުޅަހެޔޮ ދިރިއުޅުމަކަށް ދުވުމަކީ މަޖާ އަދި އުފާވެރިކަން ގެނެސްދޭ ހަރަކާތެއް ކަން އަންގައިދިނުން ކަމަށެވެ. އަދި އަހަރުން އަހަރަށް މިދުވުމުގެ މަގުބޫލުކަން އިތުރުވެ، ކަލަ ރަންގައި ވަނީ ރިކޯޑު އަދަދެއްގެ ދުވުންތެރިން ބައިވެރިވެފައި ކަމަށްވެސް އުރީދޫން ވަނީ ބުނެފަ އެވެ.


މިލަންދޫއަށް ހިޖުރަކުރުން، މާކަނޑޫދޫ ރައްޔިތުންނަށް ބޮޑު އުފަލެއް | Jazeera\tމިލަންދޫއަށް ހިޖުރަކުރުން، މާކަނޑޫދޫ ރައްޔިތުންނަށް ބޮޑު އުފަލެއް - Jazeera\nމިލަންދޫއަށް ހިޖުރަކުރުން، މާކަނޑޫދޫ ރައްޔިތުންނަށް ބޮޑު އުފަލެއް\nޙުސެއިން ޝާހް December 18, 2018 73 views0\nށަވިޔަނި އަތޮޅު މިލަންދޫއަކީ ބިމުގެ ބޮޑުމިނުގައި 126 ހެކްޓަރ ހުންނަ ބޮޑު ރަށެކެވެ. އަލަށް އާބާދު ކުރެވުނު މިރަށަކީ ށަވިޔަނި އަތޮޅު މާކަނޑޫދޫ ރައްޔިތުން މިހާރު ދިރިއުޅެމުންދާ ރަށެވެ. 1997 ވަނަ އަހަރު ސަރުކާރުން މާކަނޑޫދޫ ރައްޔިތުން މިލަންދޫއަށް ބަދަލުކުރުމުގެ ސަބަބެއްކަމުގައިވީ ރަށް ގިރުމާއި، ބިމުގެ ފެން ތަގައްޔަރުވެ ބޭނުން ނުކުރެވޭ ހާލަތަކަށް ދިއުމުގެ ސަބަބެވެ. މާކަނޑޫދޫގެ ރައްޔިތުން އެރަށް ދޫކޮށް މިލަންދޫއަށް ހިޖުރަކުރީ ހިތާއި ދެކޮޅަށް ކަރުނަ އަޅާ ހާލުގައެވެ.\n2417 ވަރަކަށް މީހުން ދިރިއުޅޭ މިރަށުގެ މިހުންނަކީ ގެދޮރު އިމާރާތް ކުރުމުގައި ރާއްޖޭގެ ނިސްބަތުން ފަންނުވެރި ބައެކެވެ. ދަނޑުވެރިކަމުގެ އިތުރުން ފަންގި ވިނުމުގެ މަސައްކަތް ކުރަމުންދާ ރަށެއްގެ ގޮތުގައި މިރަށް ފާހަގަކުރެވެއެވެ. ދީނީގޮތުން ހޭލުންތެރި އާބާދީއެއް ދިރިއުޅޭ މިރަށުގައި މަސްވެރިކަމަށް ބަރޯސާ ނުވިނަަމަވެސް މަސްވެރިކަމެއްގެ ގޮތުގައި ވަދާދިޔުމަކީ މިލަންދޫގައި ފަހަކަށް އައިސް ކުރަމުންދާ ހިތްގައިމު މަސައްކަތެކެވެ. އުމްރާނީ ގޮތުން ކުރިއަރާފައިވާ މިލަންދޫގައި ދަރަޖަ 1 ގެ ސިއްހީ މަރުކަޒެއްގެ ހިދުމަތް ފޯރުކޮށްދޭއިރު އަންހެނުންގެ ހާއްސަ ޑޮކްޓަރެއްގެ އިތުރުން ކުޑަކުދިންގެ ހާއްސަ ޑޮކްޓަރެއްގެ ހިދުމަތް ލިބެއެވެ. މިހެލްތު ސެންޓަރއިން މިފަދަ ހިދުމަތް ތަކެއް ފުރިހަމަ ގޮތުގައި ލިބޭކަމީ ކައިރި ރަށްރަށުން ހާއްސަ ގޮތެއްގައި ށ.ފީވަކާއި ނަރުދޫއިން މިރަށައް ސިއްހީ ހިދުމަތް ލިބިގަތުމަށް މީހުން ޒިޔާރަތްކުރުމުގެ އެއް ސަބަބެވެ.\n2017 ވަނަ އަހަރުގައި ސެލްފް ސާރވިސް އޭ.ޓީ.އެމް ގެ ހިދުމަތް ފެށިފައި ވާއިރު ގުރޭޑް 12 އާއި ހަމައަށް ތައުލީމީ ފުރުސަތު މިރަށުގައި ފަހިވެފައިވެއެވެ. ކިޔަވައި ދިނުމަށް މިރަށުގައި4ފަންގިފިލާގެ ސުކޫލެއް އެންމެ ފުރިހަމަ ގޮތުގައި ފަރުމާ ކުރެވިފައި ވީއިރު 50 ވަރަކަށް ދަރިވަރުން އަހަރެެއްގެ މައްޗަށް ރަށުން ލިބޭ ތައުލީމީ މަރުހަލާ ކަޑައްތު ކުރާކަން ފާހަގަކޮށްލެވެއެވެ. ރަށުގައި ތިބެގެން ތައުލީމު ހާސިލް ކުރެވޭއިރު، މިރަށުގައިވެސް އެފުރުސަތުވަނީ ފަހިވެފައެވެ. ރަށުގައި ތިބެގެން ބުލޮކަށް ކިޔެވޭކަމީ އިލްމީ ގޮތުން ގާބިލް ދަރިޔަކު މިރަށަށް އުފަންކުރުވާނެ ކަމެކެވެ. މިގޮތުން ބުލޮކަށް ކިޔަވައި ދިނުމުގައި އެމް.އައި ކޮލެޖާއި އެވިޑް ކޮލެޖުން ހިދުމަތްދޭކަމީ މިރަށުގެ އިތުރުން އަތޮޅުގެ އެހެން ރަށްރަށަގެ ކުދިންނަށް އިތުރަށް ކިޔަވާނެ ފުރުސަތަށް ލިބިގެންދާނެ ކަމެކެވެ.\nކުނިނައްތާލާނެ ނިޒާމެއް ރަށުގައި މިހައިތަނަށް އެދެވޭ ގޮތުގައި ގާއިމް ކުރެވިފައި ނެތުމީ މިރަށު ރައްޔިތުންގެ އެންމެ ބޮޑު ޝަކުވާއެވެ. ގުދުރަތީ ރީތި ކުޅިއެއް (ސިކުނޑި ކުޅި) މިރަށުގައި އޮތްއިރު ހިތްގައިމު ރީތި ދޮންވެލީގެ ގޮނޑުދޮށެއް އޮތުމީ ރަށުގެ ރައްޔިތުންނަށް ހިތްގައިމުކަން ގެނުވާ ކަމެކެވެ. އެއްބަނޑު އެއްބަފާ ބައެއްގެ ގޮތުގައި ދިރިއުޅޭ މިރަށުގެ ރައްޔިތުންނަކީ ތަރައްގީއަށް މަސައްކަތްކުރާ، ކެރޭ ހީވާގި ރައްޔިތަކު ދިރިއުޅެމުންދާ ނަމުނާ ރަށެއްގެ ގޮތުގައި އަތޮޅުގައި ނަންކިޔާ ރަށެކެވެ.\nފުދުންތެރި ކަމާއިއެކު ދިރިއުޅޭ މިރަށުގެ ރައްޔިތުންނަކީ ރަށުގައި ވަޒަންވެރިވެ އުޅުމަށް ލޯބިކުރާ ބައެއްގެ ކަން ހާމަވާ އެއްކަމަކީ ހިޖުރަ ކުރުމުގެ ވިސްނުން ރައްޔިތުންގެ ހިޔާލުގައި ނެތުމެވެ.\nސިއްހަތާއި މެދު ފުންކޮށް ވިސްނާ މިރަށަކީ ތަފާތު ކަސްރަތާއި ކުޅިވަރުކުޅުމަށް ލޯބި ކުރާބަޔަކު ދިރިއުޅޭ ރަށެކެވެ. މިގޮތުން މިރަށުގެ ކަނބަލުންނަކީ ދުޅަހެޔޮކަމަށް ކަސްރަތެއްގެ ގޮތުގައި މަދުންނަމަވެސް ފުޓްބޯޅަ ކުޅޭ ބައެއްކަން ފާހަގަ ކުރެވެއެވެ.\nމިފަދަ ހިތްގައިމު ރަށްރަށަށް ޒިޔާރަތް ކޮށްލުމަކީ ހިތަށް އުފާގެނުވާ ކަމެކެވެ. މިލަންދޫއަށް ހިޖުރަކުރި ކުރުން މިވަނީ މާކަނޑޫދޫ ރައްޔިތުންނަށް މިއަދު އުފަލެއްކަމުގައި ވެފައިކަމަށް މިރަށުގެ ލޮބުވެތި ރައްޔިތުން ސިފަ ކުރެއެވެ. ތަރައްގީގައި މިލަންދޫ މިވަނީ މުޅި އަތޮޅަށް ނަމޫނާ ދައްކާފައެވެ. އުމްރާނީ ގޮތުން ފާހަގަ ކޮށްލެވޭ މިފަދަ ރަށްރަށަށް ޒިޔާރަތް ކޮށްލުމަކީ ސިކުނޑިއަށް ފިނިކަން ގެނުވާނެ ކަމެއްކަމުގައި ވީހިނދު މެހެމާނުންނަށް މިރަށުން އޮތީ ފުރިހަމަ މަރުހަބާއެއް ކިޔަން ތައްޔާރަށެވެ.


ލޭގެ ރަތް ސެލް - ވިކިޕީޑިއާ\nލޭގެ ރަތް ސެލް ނުވަތަ (އިނގިރޭސި ބަހުން: Red blood cell) އަކީ ލޭގައި ހިމެނޭ ނިއުކްލިއަސް އެއް ނުވާ ވަށްކޮށް ހުންނަ ސެލް އެކެވެ. އެވްރެޖްކޮށް ލޭގެ ރަތް ސެލް ގެ ދިގު ހުރަސް މިނުގައި 7.5 މައިކްރޯން ހުރެއެވެ. އަދި ބޯމިނުގައި2މައިކްރޯން ހުންނައިރު ވޮލިއުމް ގައި 87 ކިއުބިކް މައިކްރޯން ހުރެއެވެ. ލޭގެ ރަތް ސެލް އެވްރެޖް ގޮތެއްގައި ދިރިހުންނަ މުއްދަތަކީ 120 ދުވަސް އެވެ. އެވްރެޖް ގޮތެއްގައި ލޭގެ ކޮންމެ މައިކްރޯ ލިޓަރެއްގައި5މިލިއަން ލޭގެ ރަތް ސެލް ހުރެއެވެ. ލޭގެ ރަތް ސެލް ތަކަށް އިރިތްރަސައިޓް(Erythrocyte) އޭ ވެސް ކިޔައެވެ.ލޭގައި އެންމެ ގިނައަދަދަކަށް ހިމެނެނީ ރަތްކުލައިގެ ސެލްތަކެވެ. ލޭ ރަތްކުލައިގައި ހުރުމުގެ އަސްލަކީ މިއީއެވެ.\n1 ލޭގެ ރަތް ސެލް އެކުލެވިގެންވާ މިންވަރު\n2 ލޭގެ ރަތް ސެލްތަކަށް ލިބިފައިވާ ޚާއްޞިއްޔަތުތައް\n3 ލޭގެ ރަތް ސެލްގެ ވަޒީފާ\nލޭގެ ރަތް ސެލް އެކުލެވިގެންވާ މިންވަރު[އުނިއިތުރު ގެންނަވާ]\nފިރިހެނުންގެ ހަށިގަނޑުގައި އެވްރެޖްގޮތެއްގައި ކޮންމެ މައިކްރޯލިޓަރ ( ކޮންމެ ކިއުބިކް މިލިމީޓަރ ) އެއްގައި 5,400,000 ( 5.4މިލިއަން ) ލޭގެ ރަތް ސެލް ހުރެއެވެ. އަންހެނުންގެ ހަށިގަނޑުގައި އެވްރެޖްގޮތެއްގައި ހުންނަނީ ކޮންމެ މައިކްރޯލިޓަރ އެއްގައި 4،600،000(4.6މިލިއަން) ލޭގެ ރަތް ސެލް އެވެ. ދުވަސްފުރާ ވިހާ މައިންނަށް ލިބޭ ކުޑަކުއްޖާގެ ހަށިގަނޑުގައި މިއަދަދު 4.8މިލިއަން ގައި އުޅޭއިރު އެއް އަހަރަށްދާ ކުޑަކުއްޖާގެ ހަށިގަނޑުގައި މިއަދަދު އުޅެނީ 4.3މިލިއަންގައެވެ. 10އަހަރަށްދާ ކުޑަކުއްޖާގެ ހަށިގަނޑުގައި އުޅެނީ 4.7މިލިއަންގައެވެ. ލޭގެ ކޮންމެ 100މައިކްރޯލިޓަރއެއްގައި ލޭގެ ރަތް ސެލް ހުންނަ މިންވަރަށް ކިޔަނީ ހިމާޓަކްރިޓް އެވެ. ނުވަތަ ހިމާޓަކްރިޓް ވޮލިއުމް(Hematocrit volume) އެވެ. ލޭ ތަތްކޮށް ނުވަތަ އޮލަކޮށް ހުރުން ( Viscosity ) މައިގަނޑުގޮތެއްގައި ބިނާވެފައި އޮންނަނީ ލޭގެ ރަތް ސެލްތައް ލޭގައި އެކުލެވިގެންވާ މިންވަރެއްގެ މައްޗަށެވެ.\nލޭގެ ރަތް ސެލްތަކަށް ލިބިފައިވާ ޚާއްޞިއްޔަތުތައް[އުނިއިތުރު ގެންނަވާ]\nލޭގެ ރަތް ސެލްތައް ހުންނަނީ ވައް،ތިލަ ތައްޓެއްގެ ސިފަޔަށެވެ.\nލޭގެ ރަތް ސެލް ތަކުގައި ނިއުކްލިއަސް ( Nucleus ) އެއް ނުހުރެއެވެ.\nލޭގެ ރަތް ސެލްތައް ފުރިފައި ހުންނަނީ ހިމަގްލޯބިން(Hemaglobin)އޭކިޔޭ ރަތްކުލައިގެ މޮލިކިއުލްތަކަކުންނެވެ. ހިމަގްލޯބިންގެ މަސައްކަތަކީ އޮކްސިޖަންގެ މިންވަރު ގިނަ ހިސާބުތަކުން އޮކްސިޖަން މަދުވެފައިވާ ހިސާބުތަކަށް އޮކްސިޖަން ފޯރުކޮށްދިނުމެވެ.\nލޭގެ ރަތް ސެލްތަކަށް ހަލާކުވުމަކާއި ނުލައި، ބޭނުންވާ ބައްޓަމަކަށް ބަދަލުވުމުގެ ގާބިލިއްޔަތު ( Flexibility ) ލިބިފައިވެއެވެ. މިކަމުގެ ސަބަބުން ހަށިގަނޑުގައިވާ އެންމެ ހަނި،ނުވަތަ އެންމެ ކުދި ލޭހޮޅިތައްވެސް ކަޑަތުކޮށްދިއުމުގެ ފުރުސަތު ލިބެއެވެ. ނަތީޖާއެއްގެ ގޮތުން ހަށިގަނޑުގެ ހުރިހާ ހިސާބުތަކަށް ވެސް އޮކްސިޖަން ބަރާބަރަށް ގެންގޮސްދެއެެވެ.\nލޭގެ ރަތް ސެލްގެ ވަޒީފާ[އުނިއިތުރު ގެންނަވާ]\nލޭގެ ރަތް ސެލް ތަކުގެ މައިގަނޑު މަސައްކަތަކީ ފުއްޕާމޭއިން އޮކްސިޖަން ހަށިގަނޑުގައިވާ އެކިބާވަތްބާވަތުގެ ސެލްތަކަށް ފޯރުކޮށްދިނުމެވެ. މިމަސައްކަތް ހިންގަނީ ލޭގެ ރަތް ސެލް ތަކުގައި ހިމެނޭ ހިމަގްލޯބިން އޭ ކިޔޭ ޕްރޮޓީންއެއްގެ ޒަރީޢާއިންނެވެ. ހިމަގްލޯބިން ހަށިގަނޑުގައި އޮކްސިޖަންގެ މިިންވަރު އެންމެ މަތީ މިންވަރަކަށް އެކުލެވޭބައި ( ފުއްޕާމޭ)ގައި އޮކްސިޖަންއާ ތަތްވެ،ނުވަތަ އެއްވެއެވެ. އެއަށްފަހު އޮކްސިޖަންގެ މިންވަރު ދަށް ނުވަތަ މަދުބައިތަކަށް ( ކުދިލޭހޮޅިތަކަށް ) އޮކްސިޖަން ގެންގޮސްދެއެވެ.\nހަށިގަނޑުގައިވާ ކުދިލޭހޮޅި ( Capillary ) ތަކުން އޮކްސިޖަން ބޭރުވުމުން އޭގެ ބޭނުން އެކި ސެލްތައް ކުރެއެވެ. ފުއްޕާމޭގެ ތެރެއިން ލެޔަށް އަންނަ %97ގެ އޮކްސިޖަން ހަށިގަނޑުގެ އެކިހިސާބުތަކަށް ގެންގޮސްދެނީ ހިމަގްލޯބިންގެ ޒަރީޢާއިންނެވެ. ބާކީ %3ހުންނަނީ ލޭގެ ޕްލާޒްމާ ގެ ތެރޭގައެވެ.\nކޮންމެ ހިމަގްލޯބިން މޮލިކިއުލްއެއްގައި ދަނގަޑުގެ4ޒައްރާ ( Atom) ހުރެއެވެ. މިއިން ކޮންމެ ޒައްރާއެއް އޮކްސިޖަން މޮލިކިއުލްއަކާ އެކުވެއެވެ. ( އޮކްސިޖަންގެ ކޮންމެ މޮލިކިއުލްއެއްގައި އޮކްސިޖަންގެ2ޒައްރާވެއެވެ. މިއަށްކިޔަނީ O2އެވެ. ) މާނައަކީ ކޮންމެ ހިމަގްލޯބިން މޮލިކިއުލްއެއްގައި 4އޮކްސިޖަން މޮލިކިއުލް ނުވަތަ 8 އޮކްސިޖަން ޒައްރާ ހިމެނެއެވެ. ލޭގެ ރަތް ސެލް ތަކަށް ރަތްކަން އަންނަނީ ހިމަގްލޯބިންގައި ހިމެނޭ ދަނގަޑުގެ ސަބަބުންނެވެ. ހަމަ މިހެން ހިމަގްލޯބިންގައި ދެޖޯޑް ޕޮލިޕެޕްޓައިޑް ޗެއިން ( Polypeptide chain ) އެކުލެވެއެވެ. މިޗެއިންތަކަށް ކިޔަނީ ގްލޯބިން( Globin ) އެވެ.\nލޭގެ ރަތް ސެލް ތަކުގެ %33އަކީ ހިމަގްލޯބިން އެވެ. ފިރިހެނުންގެ ހަށިގަނޑުގައި އާންމުގޮތެއްގައި ލޭގެ ކޮންމެ ޑެސިލިޓަރެއްގައި 15.5ގްރާމްގެ ހިމަގްލޯބިން ހުރެއެވެ. އަންހެނުންގެ ހަށިގަނޑުގައި 14ގްރާމް ހުރެއެވެ. ދުވަސްފުރި އުފަންވެފައިވާ ކުޑަކުއްޖާގެ ހަށިގަނޑުގައި ހުންނަނީ 16.6ގްރާމެވެ. 1އަހަރަށްދާ ކުޑަކުއްޖާގެ ހަށިގަނޑުގައި ހިމަގްލޯބިންގެ 12ގްރާމް ހުންނައިރު 10އަހަރަށްދާ ކުޑަކުއްޖާގެ ހަށިގަނޑުގައި 13.1ގްރާމް ހުރެއެވެ.\nހަށިގަނޑުގެ ބައިތަކަށް އޮކްސިޖަން ފޯރުކޮށްދޭފަދައިން ކާބަންޑައިއޮކްސައިޑް(CO2 ) ހަށިގަނޑުން ބޭރުކުރުމުގައި ވެސް ލޭގެ ރަތް ސެލްތައް އެހީތެރިވެދެއެވެ. ކާބަންޑައިއޮކްސައިޑް އުފެދެނީ ހަށިގަނޑުގައިވާ އެކިއެކި ސެލްތަކުގައި ހިގާ ކެމިކަލް ރިއެކްޝަން ތަކެއްގެ އާޚިރު ނަތީޖާއެއްގެ ގޮތުންނެވެ. އެއަށްފަހު ކާބަންޑައިއޮކްސައިޑް ސެލްތަކުން ބޭރުވެ ކުދިލޭހޮޅިތަކަށް އާދެއެވެ. ދެން ބޮޑެތި ލޭހޮޅިތަކުގެ އެހީގަައި ފުއްޕާމެޔަށް ވާސިލްވެ، ނޭވާލާ ނޭވަޔާއި އެކު ހަށިގަނޑުން ބޭރުވެއެވެ.\nލޭގެ ރަތް ސެލްތަކުގައި ކާބަނިކް އެންހައިޑްރޭޒް(Carbonic anhydrase) ކިޔާ އެންޒައިމެއް ހުރެއެވެ. މި އެންޒައިމް ފެނާއި، ކާބަންޑައިއޮކްސައިޑް އެއްވުން 5000ފަހަރު އަވަސްކޮށްދެއެވެ. ފެނާއި، ކާބަންޑައިއޮކްސައިޑް އެއްވުމުން ކާބަނިކް އެސިޑް(Carbonic acid) އުފެދެއެވެ. އެއަށްފަހު ކާބޮނިކް އެސިޑް ހައިޑްރަޖަން އާއި، ބައިކާބަނޭޓް( Bicarbonate )އަށް ބަދަލުވެއެވެ. ދެން ހައިޑްރަޖަން ހިމަގްލޯބިންއާއި އެއްވެއެވެ. ބައިކާބަނޭޓް ދަނީ ލޭގެ ޕްލާޒްމާގެ ތެރެއަށެވެ. ކާބަންޑައިއޮކްސައިޑްގެ %70ހަށިގަނޑުން ބޭރުވަނީ މިގޮތުގެ މަތީންނެވެ. ބާކީ %30ގެ ތެރެއިން %7ދަނީ ޕްލާޒްމާގެ ތެރެއަށެވެ. %23 ބަދަލުވުމެއްނެތި ހިމަގްލޯބިން އާއި، އެއްވެއެވެ. އެއަށްފަހު ފުއްޕާމެޔަށް ވާސިލްވެ، ނޭވާގެ ޒަރީޢާއިން ހަށިގަނޑުން ބޭރުވެއެވެ.\nލޭގެ ރަތް ސެލްތަކުގެ ބޭރުފަށަލަ(Red cell membrane) ހިމަގްލޯބިން ސެލް އިން ބޭރުވެ، ޕްލާޒްމާގެ ތެރެއަށް ދިޔަނުދީ ހިފަހައްޓައެވެ. މިއީ ވަރަށް މުހިއްމުކަމެކެވެ. އެހެނީ ޕްލާޒްމާގެ ތެރޭގައި ހިމަގްލޯބިން މިނިވަންކަމާއި އެކު ( އެއްވެސް އެއްޗަކާއި ނުގުޅި ) ހަރަކާތްކުރާނަމަ އަންނަނިވި ކަންތައްތައް ކުރިމަތިވުމަކީ ގާތްކަމެކެވެ.\n- ގުރުދާ ގެ ތެރޭގައި ހިމަގްލޯބިން ފުރޭނިގެން ކުޑަކަމުދާތަކެއްޗާއި އެކު ބޭރުވުން\n- ހީމޯގްލޯބިން ޕްލާޒްމާގެ ތެރޭގައި ފެނާ އެއްވެ، އޭގެ ތާސީރު ދަށްވުން ( Dilution ) : މިފަދަ ހާލަތުގައި ހިމަގްލޯބިންގައި އޮކްސިޖަންއަށް ހުންނަ އެފިނިޓީ ( ވަކި އެއްޗަކާއި ގުޅުން ނުވަތަ އެއްވުމުގެ ބާރު / އެކަތި އަނެކައްޗަކާއި އޮންނަ ގުޅުން ނުވަތަ ގާތްކަން ) އިތުރުވެއެވެ. ނަތީޖާއެއްގެ ގޮތުން އޮކްސިޖަން ޓިޝޫތަކަށް ފޮނުވައިދޭ މިންވަރު ދަށްވެއެވެ.


2 vana faharah Lippi China ge coach kamun isthiufaa dheefi\nދެވަނަ ފަހަރަށް ލިއްޕީ އިސްތިއުފާ ދީފި\nވޯލްޑް ކަޕް ކޮލިފިކޭޝަންގައި ރޭ ސީރިއާ އަތުން 2-1 ން ބަލިވުމުން މި އަހަރު ތެރޭ ދެ ވަނަ ފަހަރަށް ޗައިނާގެ ކޯޗް ކަމުން މާސެލޯ ލިއްޕީ އިސްތިއުފާ ދީފި އެވެ.\nޖަރުމަންގައި 2006 ވަނަ އަހަރު ބޭއްވި ވޯލްޑް ކަޕްގެ ޗެމްޕިއަންކަން އަމިއްލަ ގައުމު އިޓަލީއަށް ހޯދައިދިން ލެޖެންޑަރީ ކޯޗް، ޗައިނާގެ ޓީމުން މި އަހަރު އެންމެ ފުރަތަމަ އިސްތިއުފާ ދިނީ ޖަނަވަރީ މަހު އަރަބި އެމިރޭޓްސްގައި ބޭއްވި އޭޝިއަން ކަޕްގެ ކުއާޓާ ފައިނަލުން ޗައިނާ ކެޓި ހިސާބުންނެވެ. އޭގެ ފަހުން އަލުން ޗައިނާގެ ކޯޗް ކަމަށް އޭނާ ހަމަޖެއްސީ މި އަހަރުގެ މެއި މަހު އެވެ. އެ ދެމެދުގައި ޗައިނާގެ ކޯޗް ކަމާ ހަވާލުވީ ލިއްޕީގެ ކޯޗް ކަމުގެ ދަށުން އިޓަލީއަށް ވޯލްޑް ކަޕް ހޯދައިދިން ފަބިއާ ކަނަވާރޯ އެވެ.\n"އަހަރެންނަށް ޗައިނާއިން ވަރަށް ބޮޑު މުސާރައެއް ދޭ، އަހަރެން ފުރިހަމަ ޒިންމާ ނަގަން،" ޗައިނާގެ ޒުއަންގޫ އެވަގްރާންޑޭއަށް ކުރިން ކޯޗް ކޮށްދިން ލިއްޕީ މެޗަށް ފަހު ބުންޏެވެ. "އަހަރެން ޗައިނާގެ ކޯޗް ކަމުން އިސްތިއުފާ މިދިނީ އަދި މީގެ ފަހުން ޗައިނާ ކޯޗް ކަމުގައި އަހަރެން ނުވާނަން."\nޗައިނާގެ ފުޓްބޯލް އެސޯސިއޭޝަނުން ވަނީ ލިއްޕީގެ އިސްތިއުފާ ގަބޫލު ކުރިކަން ހާމަ ކޮށްފަ އެވެ. ސީއެފްއޭ އިން ނެރުނު ބަޔާނުގައި ބުނެފައި ވަނީ މެޗުގައި ކުރިމަތިވި ހިތްދަތި ބައްޔާއެކު ޗައިނާގެ ފުޓްބޯޅަ ސަޕޯޓަރުންގެ ކިބައިން މާފަށް އެދޭ ކަމަށެވެ.\n"ސީއެފްއޭއިން އެނބުރި އަލުން ޓީމު ރީބިއުލްޑް ކޮށް ވޯލްޑް ކަޕްގެ ކޮލިފައިންގެ ކުރިއަށް ހުރި މެޗުތަކުގައި ވަރުގަދަ ކުރާނަން." އެފްއޭގެ ބަޔާނުގައި ބުނެފައި ވެއެވެ.\nއަރަބި އެމިރޭޓްސްގެ ދުބާއީގައި ރޭ ސީރިއާ އާ ދެކޮޅަށް ކުޅުނު މެޗުގައި ފުރަތަމަ ލީޑް ނެގީ ސީރިއާއިންނެވެ. މެޗުގެ 19 ވަނަ މިނެޓްގައި އުސާމާ އުމަރީ ސީރިއާއަށް ލީޑް ނަގައިދިނެވެ. އޭގެ 10 މިނެޓް ފަހުން ޗައިނާއަށް ނަތީޖާ ހަމަހަމަ ކޮށްދިނީ ސްޕެއިންގެ އެސްޕަންޔޯލްއަށް ކުޅެމުން ގެންދާ ވޫ ލީ އެވެ. ސީރިއާއިން މެޗުގެ ލީޑް ނެގި ލަނޑަކީ އުމަރު އަލް ސޯމާ ފޮނުވާލި ބޯޅަ ދިފާއު ކުރަން އުޅުމުގެ ތެރޭގައި ޗައިނާގެ ޒެންގް ލިންޕެންގް އަތުން ބައިކޮޅަށް ވަން ލަނޑެކެވެ.\nމިހާތަނަށް ހަތަރު މެޗު ކުޅެފައިވާއިރު ޗައިނާ މޮޅުވީ ދެމެޗުންނެވެ. އެއީ ރާއްޖެ އާއި ގުއާމް އަތުންނެވެ. ފިލިޕީންސާ ދެކޮޅަށް ކުޅުނު މެޗު ނިމުނީ އެއްވަރު ވެގެންނެވެ.


ސިޔާސީ ގޮތުން ގޮތް ހުސްވުން – މުޖުތަމަޢުއަށް ނުރައްކަލެއް! - Mahfooz's Blog\nadmin 27/04/2018\tUncategorized اضف تعليق 892 ފަހަރު ކިޔާފައި\nޤަބޫލުކުރިޔަސް ނުކުރިޔަސް، ދިވެހިރާއްޖޭގެ މި އަނިޔާވެރި ސަރުކާރު ބަލިކުރުމުގައި އިދިކޮޅުފަރާތްތައް ގޮތް ހުސްވެފައިވާ މަންޒަރު އޮތީ ހާމައަށް ފެންނާށެވެ. އިސްލާޙަށް މަސައްކަތެއް ކުރުމަށް ވިސްނި ގިނަ މީހުންނާއި، އެމީހުންނަށް ފަހުން ވާގިވެރިވީ އެންމެންވެސް ތިބީ ޖަލުގައި، ނުވަތަ ރާއްޖޭގެ މާޙައުލާ ދުރުގައެވެ. ރާއްޖޭގެ ޤާނޫނުއަސާސީގެ ދަށުން އުފައްދާފައިވާ މިނިވަން މުއައްސަސާތައް އޮތީ ވެރިކަމުގެ ބާރުގެ އުނގަށްވެއްޓި، ރިޝްވަތާ ފަސާދައިގައި، ނުވަތަ ޒާތީ މިނިވަންކަމުގެ ބިރުވެރިކަމުގެ ކަސްތޮޅުގައި ބަނދެވިފައެވެ. އަނިޔާވެރިކަން ހާމައަށް ފެންނައިރުވެސް އެކަމާ އިޢުތިރާޟުކުރުމެއްނެތީ ބިރުވެރިކަން އިންތިހާއަށް އޮތީމައެވެ.\nދިވެހިރާއްޖޭގެ ސަރުކާރުން ކުރަމުން ގެންދާ ޣައިރު ޤާނޫނީ ޢަމަލުތައް ހުއްޓުވުމަށް ރައްޔިތުންގެ މަޖިލިސް ކަމަރު ބަނދެލިއިރަށް އެކަން ހުއްޓުވާލީ ސަލާމަތީ ބާރުތައް ބޭނުންކޮށްގެން މެންބަރުން ހިފައި ހައްޔަރުކޮށްގެން، އަދި މަޖިލިސް ތަޅުއަޅުވައިގެންނެވެ. ސަރުކާރުގެ ނުފޫޒުން ކޮށްފައިވާ ޣައިރު ދުސްތޫރީ ޢަމަލުތަކަށް ސުޕްރީމް ކޯޓުން އިޢުތިރާޟުކުރުމުން، އެ ކޯޓުގެ ކޮންޓްރޯލް އަލުން ހޯދީ އެ ކޯޓުގެ ދެ ފަނޑިޔާރަކު ހިފައި ހައްޔަރުކޮށްގެންނެވެ. އޭގެ ތެރޭގައި ދައުލަތުގެ ތިން ބާރުގެ ތެރެއިން ޢަދުލުއިންސާފު ޤާއިމުކުރުމުގެ ބާރުގެ ވެރިޔާ ކަމުގައިވާ އުއްތަމަ ފަނޑިޔާރު ހިމެނެއެވެ.\nއެ ބޭފުޅުންގެ މައްޗަށް އެ ވަނީ ދައުވާ އުފުލިފައެވެ. ޙުކުމް ކުރާ އިރަށް މަޤާމުން ވަކިވާނެއެވެ. ޤާނޫނީ ގޮތުން ބާއްވަންޖެހޭ އިންތިޚާބު ބޯމަތިވާއިރު ވާދަވެރި ކެންޑިޑޭޓެއްގެ ހިލަމެއްވެސް ނެތެވެ. ރިޔާސީ އިންތިޚާބެއްގެ ފޯރީގެ ބަދަލުގައި ފެންނަނީ މާޔޫސްކަމެވެ. ޖަލަށް ލާ މީހުންގެ ޢަދަދު ކޮންމެ ދުވަހަކު ވަނީ އިތުރެވެ. އަނިޔާވެރިކަން ތަޙައްމަލުކުރާ އާޢިލާތަކުގެ ރުޅިވެރިކަމާއި މާޔޫސްކަންވެސް ދަނީ އިތުރުވަމުންނެވެ. ސަރުކާރުން އެ ކުރާ ކަމަކީ މުއައްސަސާތައް މުށުތެރެއަށްލައިގެން، ހަމަޖެހުމަށް ލޯބިކުރާ ބަޔަކަށް ގޮތް ހުސްކޮށް، ރައްޔިތުން މާޔޫސްކޮށްލުމެވެ. ބިރުވެރިކަން އުފެދެނީ މިހާ ހިސާބުންނެވެ. މިހާރު ސަރުކާރަށް ތާއީދުނުކުރާ ފަރާތްތަކުން ފެންނަ ހަމަހިމޭންކަމާއި، މަޑުމައިތިރިކަމަކީ، މު މުޖުތަމަޢުއަށް އަންނަން އޮތް ތޫފާނެއްގެ ލިސާނަކަށް ވެދާނޭކަމުގެ ބިރުވެރިކަމެވެ.\nމުއައްސަސާތައް މެދުވެރިކޮށް އިންސާފު ނުލިބޭ މުޖުތަމަޢުތަކުގައި މީހުން އިންސާފު ހޯދަން މަސައްކަތްކޮށްފައި ހުރިތަން ފެންނަނީ އަމިއްލައަށެވެ. މި ސަރުކާރުން އަނިޔާވެރި ގޮތުގައި ޖަލުގައި ބަންދުކޮށްފައިހުރީ އެކަކު ދެ މީހެއް ނޫނެވެ. ޖަލުގައި ބަންދުކުރުމުގެ އިތުރުން އެހެނިހެން އަނިޔާވެރިކަން ތަޙައްމަލުކޮށް އިންސާފު ނުލިބޭ އާޢިލާތަކާއި، ފަރުދުން ގިނަގުނައެވެ. އެ ފަރާތްތަކުގެ އާޢިލާތަކާއި، އެފަރާތްތަކަށް ތާޢީދުކުރާ މީހުންވެސް ގިނައެވެ. އެފަރާތްތަކުގެ މައްޗަށް ނުޙައްޤުން ދަޢުވާކުރުމުގައި ބައިވެރިވި ފުލުހުންނަކީ ކޮބައިކަމާއި، ޕްރޮސިކިއުޓަރުންނަކީ ކޮބައިކަމާއި، އަދި ޙުކުމް ކުރަންއުޅޭ ފަނޑިޔާރުންނަކީ ކޮބައިކަންވެސް ހުރިހާ ރައްޔިތުންނަށް އެނގެއެވެ. ގޮތްހުސްވެއްޖެކަމަށް ބަލައި އެފަރާތްތަކުގެ އާޢިލާތަކާއި، ތާއީދުކުރާ މީހުން އެ މީހުން ޤަބޫލުކުރާ އިންސާފު ހޯދަން ހިފައިފިނަމަ އަނެއްކާވެސް އިތުރު އާޢިލާތަކެއް ނިކަމެތިވެގެންދާނީއެވެ.\nދިވެހިރާއްޖޭގެ ވެރިކަން މި ހިންގާ މާލެއަކީ ކުޑަކުޑަ ތަނެކެވެ. މިތަނުގެ ޚާއްސަ ކަމަކީ އެންމެނަށްވެސް އެންމެން އެނގުމެވެ. ފައިސާ ކޮޅަކަށްޓަކައި ކޮންމެ ފަދަ ކަމެއް ކުރަންވެސް ޖެހިލުން ނުވާ އެތައް ބަޔަކު މި މާލޭގައި އެބަ އުޅެއެވެ. ޖަލުގައި އަނިޔާ ލިބެމުންދާ ފަރާތްތަކުގެ އާޢިލާތަކާއި، ތާއީދުކުރާފަރާތްތަކާއި، އަނިޔާވެރިވާ މީހުންވެސް ތިބީ އެފަދަ މީހުންނާއެކީ، މި މުޖުތަމަޢުގައި، މި ކުޑަކުޑަ މާލޭގައެވެ. ނަފުރަތުގެ އަލިފާނުގައި އަނދަމުންދާ ހިތްތަކަށް ބިރުވެރި ޢަމަލެއްގެ ވަސްވާސް ވަންނާނީ ކޮންއިރަކު ކަމެއް ހަމަ އެކަކަށްވެސް ނޭނގޭނެއެވެ. ފެންނާނީ އަނިޔާވެރިކަމުގެ ބަދަލުގައި އަނިޔާވެރިވާތަނެވެ. މިފަދަ ކަމެއް މިހާތަނަށް ހިނގާފައި ނެތުމަކީ އެފަދަ ކަމެއް ނުހިނގާނޭކަމުގެ ދަލީލެއް ނޫނެވެ. އެތައް ޤައުމެއްގެ ތާރީޚުން އޮތީ އެ މަންޒަރު ފެނިފައެވެ. އެފަދަ އަލިފާނެއް މައިތިރިކުރެވޭއިރު، ޤައުމު އަލުން އާރާސްތުނުކުރެެވޭ މިންވަރަށް ހަލާކުވެ، ވެގެންނުވާނޭ އެތައް ކަމެއް އޮންނަނީ ވެފައެވެ. އަނިޔާވެރިކަމަށް އިންސާފު ހޯދުމުގެ ނަމުގައި އަނިޔާވެރިކަމާއި، ބިރުވެރިކަން އޮންނާނީ އާންމުވެފައެވެ. މި ޤައުމުގައި އެ މަންޒަރު ކުރެހިގެން ދިއުމުގެ ކުރިން އިންސާފުވެރި، ސުލްޙަވެރި، އަދި އަވަސް ޙައްލެއް ހޯދުން މަޖުބޫރެވެ.\nކުރިއަށް ސުޕްރީމް ކޯޓުގެ މިހާރު ތިބި ފަނޑިޔާރުން ހައްޔަރުކުރެވިދާނެބާ؟\nފަހަތަށް އެމް.ޑީ.ޕީ. ގެ ރިޔާސީ ޕްރައިމަރީއާމެދު އަޅުގަނޑުގެ ވިސްނުން!


SunOnline: Vashafaru fenaa narudhamaage masahkai rasmeekoh ifthithaahu koffi\nވަށަފަރު ފެނާ ނަރުދަމާގެ މަސައްކަތް ރަސްމީކޮށް އިފްތިތާހު ކޮށްފި\nފާޠިމަތު ނަޒީފާ އަޙްމަދު 04 Dec 2021, 09:52\nހއ. ވަށަފަރު ފެނާ ނަރުދަމާގެ މަސައްކަތް ރަސްމީކޮށް އިފްތިތާހު ކުރުމުގެ ތެރެއިން -- ފޮޓޯ/ އެމްޑަބްލިޔުއެސްސީ\nހއ. ވަށަފަރުގެ ފެނާއި ނަރުދަމާ ނިޒާމު ގާއިމުކުރުމުގެ އަމަލީ މަސައްކަތް ރަސްމީކޮށް އިފްތިތާހު ކޮށްފިއެވެ.\nވަށަފަރުގައި މިއަދު ބޭއްވި ރަސްމީޔާތެއްގައި އެ މަސައްކަތް އިފްތިތާހު ކޮށްދެއްވީ އެމްޑަބްލިއުއެސްސީގެ މެނޭޖިންގް ޑިރެކްޓަރު ހަސަން ޝާހުއާއި ކެލާ ދާއިރާގެ މެމްބަރު އބްރާހިމް ޝަރީފާއި ހއ. އަތޮޅު ކައުންސިލްގެ ރައީސް މޫސާ ޝަފީގްގެ އިތުރުން ވަށަފަރު ކައުންސިލްގެ ރައީސް އަހުމަދު މުއީނެވެ.\nމި ރަސްމިއްޔާތުގައި އެމްޑަބްލިޔުއެސްސީގެ މެނޭޖްމަންޓްގެ އިސް ބޭފުޅުން ބައިވެރިވެވަޑައިގެންނެވިއެވެ.\nއެމްޑަބްލިއުއެސްސީން ބުނީ ވަށަފަރުގައި ކުރިއަށްދާ ފެން ޕްލާންޓް ބެހެއްޓުމަށް އިމާރާތްކުރާ ފެސިލިޓީ ބިލްޑިން އިމާރާތްކުރުމުގެ މަސައްކަތުގެ 29 ޕަސެންޓު ނިމިފައިވާ ކަމަށެވެ. އަދި ފެނާ ނަރުދަމާގެ ނިޒާމު ގާއިމްކުރުމަށް ބޭނުންވާ ހޮޅިއާއި އެހެނިހެން ތަކެތި މިހާރު އެރަށަށް ގެންގޮސްފައިވާކަމަށެވެ.\nއެމްޑަބްލިއުއެސްސީން ބުނީ ފެނުގެ ނިޒާމް ގާއިމް ކުރުމުގެ މަސައްކަތުގެ ދަށުން ވަށަފަރުގައި 7.5 ކިލޯމީޓަރުގެ ފެން ހޮޅީގެ މައި ނެޓްވޯކެއް އަޅަން ހަމަޖެހިފައިވާކަމަށެވެ. އަދި އާރުއޯ ފެސިލިޓީ ބިލްޑިން އިމާރާތް ކުރުމާއި ފެން އުފެއްދުމަށްޓަކައި ދެ އާރުއޯ ޕްލާންޓް ބަހައްޓާނެކަމަށެވެ. މީގެ އިތުރުން ފެން ރައްކާކުރުމަށްޓަކައި ތިން ތާނގިވެސް ބަހައްޓާނެއެވެ.\nމި މަޝްރޫއުގައި ހިމެނޭ ނަރުދަމާ ނިޒާމުގެ މަސައްކަތުގެ ދަށުން ވަށަފަރުގައި 6.1 ކިލޯމީޓަރުގެ ދިގު ނަރުދަމާ މައި ނެޓްވޯކެއް އެޅުމަށް ވަނީ ހަމަޖެހިފައެވެ.\nމީގެ އިތުރުން 2.7 ކިލޯ މީޓަރުގެ ޕަންޕިން ލައިން އަޅާނެއެވެ. ހަމައެއާއެކު ހަތަރު ޕަންޕިން ސްޓޭޝަނާއި އަދި އެއް ސީ އައުޓް ފްލޯ ގާއިމުކުރުމުގެ މަސައްކަތްވެސް މި މަޝްރޫގެ ތެރެއިން އެ ކުންފުނިން ކުރާނެއެވެ.\nއަދި ގޭގޭގައި ޖަންކްޝަން ބަހައްޓައި، ނަރުދަމާ ކަނެކްޝަން ގުޅައިދީ ގެތަކަށް ނަރުދަމާގެ ހިދުމަތް ފޯރުކޮށްދޭނެކަމަށް އެމްޑަބްލިއުއެސްސީއިން ބުންޏެވެ.\nވަށަފަރުގެ ފެނާއި ނަރުދަމާގެ މަޝްރޫއަކީ ޖުމްލަ 78.92 މިލިއަން ރުފިޔާއަށް މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗާއިން އެމްޑަބްލިއުއެސްސީ އާ ހަވާލުކޮށްގެން ހިންގާ މަޝްރޫއެކެވެ.\nމޫލީގެ ޕޭޖު ފޮލޯކޮށްލައިގެން އެއާޕޮޑެއް ހޯދުމުގެ ފުރުސަތު\nސައްތައިންސައްތަ ސޯލާ ހަކަތައާއެކު ގަން އެއާޕޯޓަށް ފެހިކަން


SunOnline: Corona Vaccine test kuran insaanunge gayah jahanee\nކޮރޯނާ ވެކްސިން ޓެސްޓް ކުރަން އިންސާނުންގެ ގަޔަށް ޖަހަނީ\nރުގިއްޔާ މުހައްމަދު މޫސާ 27 Feb 2020, 15:00\nޗައިނާގެ ވޫހާންގައި ހުންނަ ހޮސްޕިޓަލެއްގައި ކޮވިޑް-19 ޖެހިފައިވާ މީހުންނަށް ފަރުވާ ދެނީ -- ފޮޓޯ: ރޮއިޓާސް\nވޮޝިންޓަން (ފެބްރުއަރީ 27): ދުނިޔޭގައި މިހާރު ފެތުރެމުންދާ އާ ކޮރޯނާވައިރަހަށް އެމެރިކާގެ މޮޑާނާ ކުންފުނިން އުފެއްދި ވެކްސިން އިންސާނުންގެ ހަށިގަނޑުގައި ޓެސްޓު ކުރަން ތައްޔާރުވެއްޖެ ކަމަށް އެކުންފުނިން ބުނެފި އެވެ.\nމޮޑާނާއިން ނެރުނު ބަޔާނެއްގައިވާ ގޮތުން އެމްއާރުއެންއޭ-1273ގެ ނަން ދީފައިވާ އެ ވެކްސިންގެ ފުރަތަމަ ބެޗް މިހާރު ވަނީ އެމެރިކާގެ ނެޝަނަލް އިންސްޓިޓިއުޓް އޮފް އެލާޖީ އެންޑް އިންފެކްޝަސް ޑިޒީސެސް (އެންއައިއޭއައިޑީ)އަށް ފޮނުވާފަ އެވެ. އަދި އެ އިދާރާއިން އުއްމީދު ކުރަނީ ވެކްސިން މަސައްކަތް ކުރޭތޯ އާއި އޭގެ ރައްކާތެރިކަން ބެލުމަށް އޭޕްރީލް މަހުގެ ފަހުކޮޅު އިންސާނުންގެ ހަށިގަނޑުގައި ވެކްސިން ޓެސްޓު ކުރެވޭނެ ކަމަށެވެ.\nވޯލް ސްޓްރީޓް ޖާނަލްގައިވާ ގޮތުން އެގޮތަށް ވެކްސިން ޓެސްޓު ކުރެއްވިއްޖެ ނަމަ އެ ޓެސްޓުތަކުގެ ފުރަތަމަ ނަތީޖާތައް ޖުލައި މަހު ލިބޭ ވަރު ވާނެ އެވެ. އަދި އެއީ ވެކްސިނެއް ޑިޒައިން ކުރިތާ އެހާ ކުޑަ މުއްދަތެއްގެ ތެރޭގައި އެ ވެކްސިން އިންސާނުންގެ ހަށިގަނޑުގައި ޓެސްޓު ކުރާ ފުރަތަމަ ފަހަރު ކަމަށް އެންއައިއޭއައިޑީގެ ޑިރެކްޓަރު ވިދާޅުވި އެވެ.\nމޮޑާނައިން ބުނި ގޮތުގައި އެކުންފުނިން އެ ވެކްސިން އުފެއްދީ ކޮރޯނާވައިރަހާ ބެހޭ ޖެނެޓިކް މައުލޫމާތު ލިބުނުތާ 42 ދުވަސް ތެރޭގަ އެވެ.\nއެ ވެކްސިން އިންސާނުންގެ ހަށިގަނޑުގައި ޓެސްޓު ކުރުމަށް ފަހުވެސް، ވެކްސިން ބޭނުން ކުރެވޭނީ އިތުރު ޓެސްޓުތައް ހަދާ ހުއްދަތައް ލިބުމުންނެވެ. އަދި ކޮރޯނާވައިރަސް ފެތުރުން ހުއްޓުވުމަށްޓަކައި، އެ ވެކްސިން ބޭނުން ކުރުމަށް ހުއްދަ ދިނުމުގެ މަރުހަލާތައް އަވަސް ކުރި ނަމަވެސް، ވެކްސިން ބޭނުން ކުރެވޭ ވަރު ވާނީ މަދުވެގެން އެއް އަހަރާއި 18 މަހާ ދެމެދުގެ މުއްދަތެއްގެ ތެރޭގައި ކަމަށް އެންއައިއޭއައިޑީން ބުންޏެވެ.\nމޮޑާނާގެ އިތުރުން ޖޯންސަން އެންޑް ޖޯންސަން ފަދަ ކުންފުނިތަކާއި އެމެރިކާ ސަރުކާރުގެ ސައިންސުވެރިންވެސް ދަނީ ކޮރޯނާވައިރަހަށް ވެކްސިނެއް ހެދުމަށް މަސައްކަތް ކުރަމުންނެވެ.\nމިދިޔަ ޑިސެމްބަރު މަހުގެ ތެރޭގައި ޗައިނާގައި ފެތުރެން ފެށި އާ ބާވަތުގެ ކޮރޯނާވައިރަހަށް މިހާތަނަށް 44 ގައުމަކާއި ސަރަހައްދެއްގައި ތިބި 82،000އަށް ވުރެ ގިނަ މީހުން ވަނީ ޕޮޒިޓިވްވެފަ އެވެ. އަދި އެ ވައިރަސް ޖެހުނު 2,808 މީހަކު މަރުވެފައިވާ އިރު، 33,021 މީހަކު ވަނީ ފަރުވާ ހޯދައިގެން ރަނގަޅުވެފަ އެވެ.\nކޮރޯނާވައިރަސް: ޑިމޮކްރެޓިކް ނެޝަނަލް ކޮންވެންޝަން ފަސްކޮށްފި\n"އެމެރިކާގެ2މިލިޔަނެއްހާ މީހުންނަށް ކޮވިޑް-19 ޖެހިދާނެ"\nކޮރޯނާވައިރަސް:5މިނިޓުން ނަތީޖާ ލިބޭ އާ ޓެސްޓެއް!


Payet ge molhu goalun France ah kaamiyaabu feshume | Mihaaru\nޕަޔެޓުގެ މޮޅު ގޯލުން ފްރާންސަށް ކާމިޔާބު ފެށުމެއް\n11 ޖޫން 2016 - 02:28\nޕެރިސް (ޖޫން 10) - ޔޫރޯ ފުޓްބޯޅަ މުބާރާތުގެ ފުރަތަމަ މެޗުގައި މިރޭ މުބާރާތް ބާއްވާ ގައުމު ފްރާންސާއި ރޫމޭނިއާ 1-1 އިން އެއްވަރުވާން ދަނިކޮށް ޑިމިޓްރީ ޕަޔެޓް ފަހު ވަގުތު ޖެހި މޮޅު ގޯލާ އެކު 2-1 އިން ފްރާންސް މޮޅުވެއްޖެ އެވެ.\nޕެރިހުގެ ސްޓޭޑް ޑި ފްރާންސުގައި ކުޅުނު މި މެޗު ފެށިގެން ފުރަތަމަ ހަމަލާ އުފެއްދީ ރުމޭނިއާ އިންނެވެ. މެޗުގެ ހަތަރު ވަނަ މިނިޓްގައި އެ ޓީމުގެ ބޮގްޑަން ސްޓަންޗޫ ފޮނުވާލި ބޯޅަ ފްރާންސްގެ ކީޕަރު ހޫގޯ ލޮރިސް ވަނީ މަތަކޮށްފަ އެވެ.\nފުރަތަމަ ހާފްގައި ލަނޑު ޖަހަން ފްރާންސަށް ރަނގަޅު ތިން ފުރުސަތެއް ލިބުނެވެ. އެގޮތުން އޮލިވިއޭ ޖިރޯ އާއި އެންޓޮއިން ގްރީޒްމަން އަށް ލިބުނު ފުރުސަތުތައް ފާހަގަކުރެވުނެވެ. ޖިރޯ ބޮލުން ފޮނުވާލި ދެ ބޯޅަ ގޯލާ ސީދާ ނުވެ ދިޔައިރު، ގްރީޒްމަން ފޮނުވާލި ބޯޅަ އަމާޒުވީ ގޯލުގެ އަރިމަތީ ދަނޑިއަށެވެ.\nދެ ވަނަ ހާފް ފެށިގެން ފްރާންސުން ވަނީ ކުޅުން ރަނގަޅުކޮށް މެޗުގެ ލީޑު ނަަގައިފަ އެވެ. މި ލަނޑު މެޗުގެ 57 ވަަނަ މިނިޓްގައި ކާމިޔާބުކުރީ ޖިރޯ އެވެ. ޕަޔެޓް ނަގައިދިން ހުރަހަކުން ޖިރޯ މި ލަނޑު ޖެހީ ބޮލުންނެވެ.\nރުމޭނިއާގެ ކްރިސްޓިއަން ސަޕުނާރޫ (ވ) ކައިރިން ފްރާންސްގެ ޕަޔެޓް ބޯޅަ ހިފައިގެންދާން މަސައްކަތްކުރަނީ.-- ފޮޓޯ: އޭއެފްޕީ\nމި ލަނޑާ އެކު ޖިރޯ ވެގެންދިޔައީ ޔޫރޯ ފުޓްބޯޅަ މުބާރާތުގެ ފުރަތަމަ ލަނޑު ޖެހި ފްރާންސްގެ ދެ ވަނަ ކުޅުންތެރިޔާ އަށެވެ. ފުރަތަމަ ކުޅުންތެރިޔަކީ 1984 ވަނަ މުބާރާތުގެ ފުރަތަމަ ލަނޑު ޖެހި ފްރާންސްގެ ކުރީގެ ތަރި މިޝެލް ޕްލަޓިނީ އެވެ.\nފްރާންސަށް ލީޑު ހިފަހައްޓާ ލެވުނީ އަށް މިނިޓް ވަންދެނެވެ. މެޗުގެ 65 ވަނަ މިނިޓްގައި ރުމޭނިއާ އަށް އެއްވަރުކޮށްދިނީ ސްޓަންޗޫ އެވެ. މި ޕެނަލްޓީ ލިބުނީ ފްރާންސްގެ ޕެކްޓްރިސް އެވްރާ ރުމޭނިއާގެ ނިކޮލައެ ސްޓަންކޫ އަށް ކުރި ފައުލަކާ ގުޅިގެންނެވެ.\nރުމޭނިއާ އިން އެއްވަރު ކުރުމާ އެކު ފްރާންސް އިން ވަނީ ބަދަލުތަކެއް ގެނެސްފަ އެވެ. އޭގެ ތެރެއިން އެންމެ ބޮޑު ބަދަލަކަށް ފެނުނީ މުހިއްމު ކުޅުންތެރިޔާ ސެންޓްރަލް މިޑްފީލްޑަރު ޕައުލް ޕޮގްބާ ބަދަލުގައި ފޯވާޑް އެންތަނީ މާޝިއަލް ކުޅެން އެރުވުމެވެ. ރުމޭނިއާ ކުޅުންތެރިން މެޗު ލަަސް ކުރުމަށް މަސައްކަތް ކުރަމުން ދަނިކޮށް ފްރާންސް މޮޅުކޮށްދިން ލަނޑު ޕަޔެޓް ކާމިޔާބުކުރީ މެޗު ނިމެން ދެ މިނިޓަށް ވެފައި ހުއްޓަ އެވެ. އޭރިއާ ބޭރުން ޕަޔެޓް އުންޑައެއްގެ ބާރު މިމުގައި ފޮނުވާލި ބޯޅަ އަމާޒުވީ ގޯލުގެ މަތީ ކަނަށެވެ.\nމި ގްރޫޕްގެ ދެ ވަނަ މެޗުގައި މާދަމާ އަލްބޭނިއާ ނުކުންނާނީ ސްވިޒަލެންޑާ ދެކޮޅަށެވެ. މެޗު ފަށާނީ ރާއްޖެ ގަޑިން އިރުއޮއްސި6ޖަހާއިރެވެ.\nއިތުރު ލިޔުންތައް ފުޓްބޯޅަ ފްރާންސް ނެޝަނަލް ޓީމް ރުމޭނިއާ\nގޮނޑިތައް ދިނީ ރައީސަށް ޖެއްސުންކުރާކަށް ނޫން:ރޮޒައިނާ\n"ކިކް 2" ގައި ސަލްމާނާ އެކު ޖެކްލިންކަން ޔަގީން\n1 day ago 65\nރިޒާވް ބޮޑު ތަނުން ދަށަށް ހިނގައްޖެ!\nކޮވިޑް ވެކްސިނެއް ރާއްޖެ އަށް ލިބެން އޮތް އަވަސް މަގު\n13 hours ago 50\nފައްޔާޒާ ދެކޮޅު ވޯޓު، ޑްރާމާއެއް ނޫން\nContent Developer - CODL\nVilla College Content Developer - CODL 13 Aug 2020\nTennssor Holdings Pvt Ltd Storekeeper, Excavator Operate 13 Aug 2020


BREAKING NEWS: MDP Office Ah Fuluhun Vadhehjje - Vaguthu\nއެމްޑީޕީ އޮފީހަށް ފުލުހުން ވަދެއްޖެ\nއެމްޑީޕީ އޮފީހުގައި މިއަދު ފުލުހުން ހަރަކާތްތެރިވަނީ – ފޮޓޯ: ސަބްރާ/ޓްވިޓާ\nއެމްޑީޕީ އޮފީހަށް ފުލުހުން މިއަދު ވަދެ ބަޔަކު ހައްޔަރު ކޮށްފިއެވެ.\nއެމްޑީޕީ އޮފީސް ތެރޭގައި ބައްދަލުވުމެއް ކުރިއަށް ދަނިކޮށް ފުލުހުން އެމްޑީޕީ އޮފީހަށް ވަދެ އެޕާޓީގެ ތިން މެންބަރަކު ހައްޔަރުކޮށްފައިވާ ކަމަށް އެމްޑީޕީ އިން ބުނެއެވެ. ހައްޔަރު ކުރި މީހުންގެ ތެރޭގައި އިލްޔާސް ލަބީބާއި އެމްޑީޕީގެ އެކްޓިވިސްޓެއް ކަމަށްވާ ހަސަންޓޭގެ އިތުރުން ރައްޔިތުން މަޖިލީހުގެ މެންބަރު އީވާ އަބްދުﷲ ގެ ފިރިމީހާ ސާބެ ވެސް ހިމެނެއެވެ.\nތިން މީހުން ހައްޔަރު ކުރީ ކީއްވެ ކަމެއް ސާފެއް ނުވެއެވެ.\nތިން މީހުން ވެސް ހައްޔަރުކޮށްފައި ވަނީ ކުއްލި ނުރައްކަލުގެ ހާލަތުގެ ދަށުން ކަމަށް ވެއެވެ. އެހެންކަމުން ކޯޓަށް ހާޒިރު ކުރުމެއް ނެތި ކުއްލި ނުރައްކަލުގެ ހާލަތު ނިމެންދެން ތިން މީހުން ވެސް ބަންދުގައި ބައިތިއްބާނެ ކަމަށް ބެލެވެއެވެ.\nއެމްޑީޕީ އޮފީހަށް ފުލުހުން ވަން ފަހުން ކުރީގެ ރައީސް މުހައްމަދު ނަޝީދު ކުރެއްވި ޓްވީޓެއްގައި ވިދާޅުވީ އެސްއޯ ފުލުހުން އެމްޑީޕީގެ ވެރިން ހައްޔަރު ކުރަން އެބަ އަންނަ ކަމަށާއި އެހެންވެ ހުރިހާ ބޭފުޅުން މިހާރު އެމްޑީޕީ އޮފީސް ދޮށަށް ދިއުމަށް އެދިވަޑައިގަންނަވާ ކަމަށެވެ.\nނަަމަވެސް އެމްޑީޕީ އޮފީސް ކައިރިއަށް މީހުން އެއްވެ މުޒާހަރާ ކޮށްފައެއް ނުވެއެވެ.\nމާޗް 8, 2018 12:33\nތިޔައީ ފިތުނަޔާ ފަސާދާގެ މަރުކަޒް! ބިންމަތި ފަސާދަނުކުރުމަށާ ފިތުނަ ނުއުފެއްދުމަށް މާތްﷲ ވަނީ ކީރިތި ޤުރުއާނުގައި ވިއްސަށްވުރެ ގިނަފަހަރު އަންގަވާފަ! ވީމާ ތިތަން މުލުން ލުހެލަންވީ!\nމާޗް 8, 2018 12:47\nނަޝީދޫ ކަލޭ 01 ފަހަރުވެސް އެމް.ޑީ.ޕީ މީހަކު ސަލާމަތް ކުރަން އައިސްބަލަ. ފިލާ އޮވެގެން އެހެން މީހުން ތަންތަނަށް އެއްކުރަން ގޮވުމުގެ ބަދަލުގަ.\nމާޗް 8, 2018 12:48\nއެމް ޑީޕީ އޮފީސް ޖަލުގަހީންގަންވީއެއްނުން..\nމާޗް 8, 2018 12:50\nނާޝީދު ކަލޭ ބުނެގެން ތަންތަނަށް އެއްވެ، ހަޅޭތް ލަވާ، އަނިޔާވެ، ހައްޔަރުވެ، ކަލޭ ބުނި އެއްކަމެއްވެސް ނުވެ ވަރަށް ތެޅެވިއްޖެ. ދެން ނުކުމެވޭނީ ކަލޭވެސް ފިލާ އޮތްތަނަކުން ނުކުމެ އަހަރުންނާ ބައިވެރި ވީމަ\nމާޗް 8, 2018 12:54\nކަލޭ ބުނާއިރަށް ހަމަ ނުކުމެ އެއްވާންވީތަ؟ ކަލޭ ފުރަތަމަ ނުކުމެބަލަ. މީނާވަރު މީހެއް ނެތިގެން މިފާޑަށް ގޮވާތީ މޯދީވެސް ރުޅިއައި، އިންޑިޔާ ސިފައިން ރާއްޖެ ފޮނުވަން މޮދީކައިރީ ބުނާ އިރު ހީވަނީ ގޭދޮށަށް ޓެކްސީއެއް ފޮނުވަން ބުނާހެން.\nމާޗް 8, 2018 12:57\nތިޔައީ ހަމަ މިސްކިތެއްފަދަ ސާފްތޯހިރު ތަނެއް .... ރީދޫ ބައިގަޑު ދެކޭގޮތުގައި\nމާޗް 8, 2018 13:00\nއެނުކުތީ، މިކަލޭގެ އަށް ހުކުމް ކުރިރޭ ބުނީ ކީކޭ، އަނބިދަރިންނާ އާއިލާ ދޫކޮށްފަ ފުރާނަ އަތްމައްޗަށް ލައިގެން މީނާ ސަލާމަތް ކުރަން ނުކުންނާށޭ. މި ލާދީނީ ކަލޭގެ ސަލާމަތްކުރަން އަހަރުން އަނބިދަރިން ދޫކޮށް ފުރާނަ އަތްމައްޗަށް ލައިގެން ނުކުންނަންވީ؟ ކަލޭ ފިރިހެނެކޭ ބުނާނަން އެމް.ޑީ.ޕީ މީހެއް ސަލާމަތް ކުރަން މާލޭ މަގުމައްޗަށް ނުކުމެބަލަ\nމާޗް 8, 2018 15:17\nރައީސް ޔާމީން އަޒުލުކުރަން 57 ވޯޓު ހަމައެއް ނުވާނެ ކަމަށް ޕީޕީއެމް އިން ބުނާނަމަ މަމެން އެކަމާއި އުފާ ކުރަމޭ. މަމެންގެ ރައީސް އަކީ އެއީ ދަ ހާކިމާ އޭ ދަ ހާކިމާ ދިވެހި ރައްޔިތުން ހޮވާފައިވަނީ އެއީ 2013 ވަނަ އަހަރު ރައްޔިތުންގެ މެދުގައި ލީ ވޯޓް އިން މަމެންނަށް ވޯޓް ލީ މީހުންގެ %85 ވޯޓް ލިބިގެންނޭ ދެން އެހެން ވީއިރުން ރައްޔިތުންގެ މަޖްލީހަށް ނޯންނާނެއޭ ހާކިމާ ނަގާ އެއްލާލުމުގެ އެއްވެސް ފުރުސަތެއް. ކަން މިހެން ހުރުމުން މަޖްލީހުގެ ތެރޭން ބަގާވާތެއް ގެންނަން ކެނެރީގެ ނަޝީދު މަސައްކަތް ކުރާނަމަ މަމެން ވެރިކަމުގައި ތިބޭ އިރު ޖެހޭނެއޭ ލާރޖް ކޮށް ޖައްސާ އެމެން މައިތިރި ކުރަން. ކޮބާތޭ މަޖްލީހުގެ ފާރު މަތިން ފުންމާލި މީހުންނާއި މެދު ކުރެވޭ ޝަރީއަތް. އެ ޝަރީއަތް އެބަޖެހެއެއް ނޫންތޭ އަވަސް ކުރަން. އިޓް ޑަޒް ސީމް ޓު މެޓަރ އެން އިޓް ޑަޒް ސީމް ޑެޑް ސީރިއަސް ޓު މީ. އައި ކާންޓް ޓޭކް ދިސް ސްޓަފް ނޯމޯރ. ޑާޑާޑާޑާ ޑާޑާޑާޑާ ޑާޑާޑާޑާ ޑާޑާ ޑާޑާ ޑާޑާ ޑޯންޓް ބީ ޑޯންޓް ބީ ޑޯންޓް ބީ..\nމާޗް 8, 2018 18:12\nކޮބާ މަގޭ ކޮމެންޓުގަނޑު ޖަހާލާކަށް ނުކެރުނެއްނުން...މަށަށް އިނގޭ އޭރުވެސް މީވެސް ގޭމު ޖައްސާ ނޫހެއްކަން....ޖެހިޔަސް ނުޖެހިޔަސް މަބޭނުންވާ އެއްޗެއް އެއޮތީ ބުނެފަ!!!! ކަލޭމެންނަށް ގައިމުވެސް ކިޔާލެވިއްޖެތާ! ގަންޖާބޭ އަދި ނުކިޔަސް ތިޔާގެ ތެރޭވެސް ތިބޭނިއްޔަ ގަންޖާމޭން އަށް ވަފާތެރިން.ހެހެހެހ ޗޮސް


United ge CEO ah ehves varakah footboalh eh neange: Van Gaal\nޔުނައިޓެޑްގެ ސީއީއޯއަށް ފުޓްބޯޅައެއް ނޭންގެ: ވެންހާލް\nއަންނަ ސީޒަންގައި ބާސެލޯނާއަށް ބަދަލު ވުމަކީ، އަޔެކްސްގެ މިޑްފީލްޑަރު ފްރޭންކީ ޑި ޔޯންގް ހެދި ގޯހެއް ކަމަށް، ބާސެލޯނާގެ ކުރީގެ ކޯޗް ލުއިސް ވެންހާލް ބުނެފި އެވެ.\nއަޔެކްސް އާއި ބާސެލޯނާއަށް ކޯޗް ކޮށްދިން، ވެންހާލްގެ ނަޒަރުގައި މިވަގުތު ޑި ޔޯންގް ބާސެލޯނާއަށް ބަދަލު ވުމަކީ އޭނާއަށް އުނދަގޫ ވާނެ ކަމެކެވެ. ވެންހާލް ބުނީ ތަފާތު މަގާމަކަށް، ޑިޔޯންގް ކުޅުނު ނަމަވެސް ބާސެލޯނާގެ ފުރަތަމަ 11 ގައި މިހާރުވެސް ކުޅޭ ކުޅުންތެރިންނާ ދެކޮޅަށް ވާދަ ކުރަން ޖެހުމަކީ އުނދަގޫ ކަމަކެވެ.\nވެންހާލް ބުނީ، ޗެމްޕިއަންސް ލީގް ސެމީ ފައިނަލުން ބާސާ ކަޓައިގެން ދިއުން އެއީ އެއްގޮތަކުން ޑި ޔޯންގްއަށް ރަނގަޅެއް ކަމަށެވެ.\n"ސަބަބަކީ ކުލަބާ މެދު ކުރެވޭ އުންމީދުތައް ވަކި ހިސާބެއްގައި ހުރުން އަދި ކުޅުންތެރިން ވެސް ތަފާތު ވުން." ވެންހާލް ބުންޏެވެ.\nބާސެލޯނާގެ މިޑްފީލްޑްގައި ޑިޔޯންގް ވާދަ ކުރަން ޖެހޭނީ އީވާން ރެކިޓިޗް އާއި ވިޑާލް އާ އެވެ. ވެންހާލްއަށް އޮތް ސުވާލަކީ އެ ކުޅުންތެރިން ތިބިއިރު ހުރިހާ މެޗެއްގައި ކުޅެން ޑި ޔޯންގްއަށް ފުރުސަތު ލިބިދާނެ ކަމާމެދު އެވެ.\n"އަހަންނަށް ހީވާ ގޮތުގައި އޭނާއަށް އެއަށް ވުރެ ރަނގަޅު ކުލަބެއްވެސް ހޯދޭނެ،" ވެންހާލް ވާހަކަ ދެއްކި އެވެ.\n"ކުޅުންތެރިޔެއްގެ ގޮތުގައި ބަލަންވާނީ ކުޅެން ފުރުސަތު ލިބޭ ކުލަބަކަށް، ސުވާލަކީ ބާސެލޯނާގައި އޭނާއަށް އެ ފުރުސަތު ލިބޭނެ ތޯ، އެކަމަށް އުންމީދު ކުރަމާ އެ އުމުރުގައި އޭނާ ބަލަން ޖެހޭނީ ހުރިހާ މެޗެއް ކުޅެވޭނެ ގޮތަކަށް ބަލަން."\nޔުނައިޓެޑްގެ އެޑްވުޑް ވާޑްސް އަށް ފުޓްބޯޅައެއް ނޭންގެ\nވެންހާލް ވަނީ، އެންމެ ފަހުން އޭނާ ކޯޗް ކޮށްދިން، މެންޗެސްޓާ ޔުނައިޓަޑްގެ ޗީފް އެގްޒެކެޓިވް އެޑްވުޑް ވާޑްސްއަށް ވަރަށް ބޮޑަށް ފާޑު ކިޔާފަ އެވެ. އޭނާ ބުނީ ފުޓްބޯޅައިގެ ނަޒަރުން އެއްވެސް ކަމެއް އެޑްވުޑްވާޑްސް އަށް ނޭންގޭ ކަމަށެވެ.\nވެންހާލް ބުނީ، އެޑްވުޑް ވާޑްސް ކުލަބު ހިންގަނީ ހަމައެކަނި ވިޔަފާރީގެ ނަޒަރުން ކަމަށާއި، އޭނާ ވަކިކޮށް މޮރީނިއޯ ކޯޗް ކަމަށް ހަމަޖެއްސީ ވެސް ވިޔާފީރީގެ ނަޒަރަކުން ކަމަށެވެ.\n"ބަޔާން [މިޔުނިކު] ގައި އަބަދުވެސް ހަވާލުވެ ހުންނާނީ ފުޓްބޯޅައިގެ މީހެއް، އެއީ އަހަރެން ވަރަށް ބޮޑަށް ބަލައިގަންނަ ކަމެއް،" ވެންހާލް ބުންޏެވެ. "އަނެއް ކޮޅަށް ބަލަންޏާ މެންޗެސްޓާ ޔުނައިޓަޑްގައި މިހުރީ ސީއޯއޯ އެޑް ވުޑްވާޑްސް އަކީ ފުޓްބޯޅަ އެނގުމުގައި އެއްވެސް ވަރަކަށް ރޯފިލާފައިވާ މީހެއް ނޫން، އޭނާ އަކީ ކުރީގައި އިންވެސްޓްމެންޓް ބޭންކެއްގައި މަސައްކަތް ކުރި މީހެއް."\nވެންހާލް ބުނީ ވިޔާފަރީގެ އުސޫލުން ކުލަބު ހިންގަން އުޅޭނަމަ އޭނާއަށް ކުރެވޭނެ އެއްވެސް ކަމެއް ނޯންނާނެ ކަމަށެވެ.\nއެސްޕަންޔޯލް ރެލިގޭޓްކޮށް ބާސާ އުންމީދު އާކޮށްފި


Alia Hunaruveri Tharieh: Bhansali\nއާލިއާ (ކ) އާއި ބަންސާލީ\n22 މާޗް 20190ކޮމެންޓް\nއާލިއާއަކީ ހުނަރުވެރި ތަރިއެއް: ބަންސާލީ\nބޮލީވުޑުގެ މަޝްހޫރު ޑައިރެކްޓަރު ސަންޖޭ ލީލާ ބަންސާލީގެ ކުރިއަށް އޮތް ފިލްމު "އިންޝާﷲ" ގެ ލީޑު ބަތަލާގެ ރޯލަށް ނަގާފައިވާ އާލިއާ ބަޓްއަކީ ވަރަށް ހުނަރުވެރި އެކްޓަރެއް ކަމަށާއި އާލިއާ މަސައްކަތް ކުރާ ފިލްމެއް ކޮންމެވެސް ދުވަހަކުން ޑައިރެކްޓުކުރާނެކަން އެނގޭ ކަމަށް ބަންސާލީ ބުނެފިއެވެ.\nފިލްމީ އާއިލާއަކަށް ނިސްބަތްވާ އާލިއާ ހަގު އުމުރެއްގައި އެ ދާއިރާއަށް ނުކުމެފައި ވަނީ ކަރަން ޖޯހަރުގެ ފިލްމު "ސްޓޫޑަންޓް އޮފް އިޔާ" އިންނެވެ. އާލިއާގެ އާއިލާއާ ގާތް ގުޅުމެއް އޮންނަ ކަރަން އާއިލާ ބޮލީވުޑަށް ތައާރަފުކޮށްދިންއިރު އާލިއާ މިހާތަނަށް އެންމެ ގިނައިން ފެނިފައި ވަނީ ވެސް ކަރަންގެ ފިލްމުތަކުންނެވެ.\nކުޑަ ދުވަސްކޮޅެއްގެ ތެރޭގައި އާލިއާއަށް ބޮޑު މަގުބޫލުކަމެއް ލިބުނުއިރު ބަންސާލީގެ ފިލްމެއްގައި އާލިއާއަށް މަސައްކަތް ކޮށްލުމަށް ފުރުސަތު ލިބުމަކީ ކުޑަ ކަމެއް ނޫނެވެ. ގިނަ އަހަރުތަކެއް ވަންދެން ބޮލީވުޑުގައި މަސައްކަތްކުރި މީހުންނަށް ވެސް އޭނާ ޑައިރެކްޓުކޮށްލާ ފިލްމަކުން ފެނިލަން ވެސް ފުރުސަތު ނުލިބޭއިރު އާލިއާ ފަދަ ފިލްމީ ދާއިރާއަށް ހަގު ތަރިއަކަށް ބަންސާލީއާއެކު މަސައްކަތް ކުރަން ލިބުމަކީ އާލިއާ އޭނާގެ އެކްޓިން ޖާދޫގައި ހަމަ ރަނގަޅަށް ވެސް ބަންސާލީ ޖައްސާފައިވާކަންކަން ކަށަވަރެވެ.\nއެމީހަކާއެކު މަސައްކަތްކޮށްލަން އެތައް ބޮލީވުޑު ތަރިންނެއް އެދިއެދި ހުއްޓާ އެފުރުސަތު އާލިއާއަށް ލިބުނީތީ އޭނާ ހުރީ ވަރަށް އުފަލުންނެވެ. އެގޮތުން އެކަމަށްޓަކައި ފެން ބޮވައިގެންފައި ހުއްޓާ އެފުރުސަތު ލިބުނީތީ ބަންސާލީއަށް އާލިއާ ޝުކުރުއަދާކުރެއެވެ.\n"އިންޝާﷲ" ގައި އާލިއާއެކު ފެންނާނީ ސަލްމާން ހާނެވެ. ބަންސާލީގެ ފިލްމެއްގައި 20 އަހަރަށް ފަހު މަސައްކަތްކުރަން ސަލްމާން ތައްޔާރުވަމުން އަންނައިރު މިއީ އާލިއާ އާއި ސަލްމާން އެކުގައި ފެންނާނެ ފުރަތަމަ ފަހަރެވެ.\n"ހަމް ދިލް ދޭ ޗުކޭ ސަނަމް" ފަދަ ކާމިޔާބު ފިލްމުތައް ސިނަމާތަކަށް ގެނެސްދީފައިވާ ބަންސާލީ ވަނީ "ޕަދްމާވަތު" އާއި "ދޭވްދާސް" އަދި "ރާމް ލީލާ" އާއި "ބާޖިރާއޯ މަސްތާނީ"ގެ އިތުރުން "ސާވަރިޔާ" އާއި "މޭރީ ކޮމް" އަދި "ގައްބަރު އިޒް ބެކް" ވެސް ޑައިރެކްޓުކޮށްފައެވެ. އެފިލްމުތަކަށް ވެސް ބެލުންތެރިންގެ ފަރާތުން ބިޑު ތަރުހީބެއް ލިބުނެވެ.\nބޮލީވުޑް މުނިފޫހިފިލުވުން ސަންޖޭ ލީލާ ބަންސާލީ


ކޮރޯނާ!: ދުނިޔޭގެ ވެރިންނަށާ އެންމެންނަށް ދިން ވަރުގަދަ އިންޒާރަށް ބިރުގަންނަން އެނގުނު ކަމަށް އަދިވެސް ޤަބޫލެއް ނުކުރެވެއެވެ!\nފިރިއައުނު ކިޔައި މިއުޅެނީ ﷲ ތަޢާލާ އާއި ޢަދާވާތްތެރިވެ ތިމާއަކީ އެންމެ ބާރުގަދަ މީހާކަމަށް ދައްކައިގެން ވެރިކަން ކުރަމުން އައި މީހުންނަށެވެ. މޫސާގެފާނުގެ ޒަމާނުގެ ފިރުއަޢުނު ބަލިކަށި ގޮތަކަށް ނެތި ކުރައްވަވައި މީސްތަކުންނަށް ޢިބްރަތަކަށްޓަކައި ދައްކަވަން ބޭއްވެވުމުންވެސް ޢިބްރަތަކަށް ނުވިއެވެ.\nފިރުއަޢުނުތައް އައީ އުފެދެމުންނެވެ. މުސްލިމުންނަށް އަނިޔާވެރިވުން އައީ އިތުރުވަމުންނެވެ. ﷲ ތަޢާލާގެ މަގަށް ރުޖޫޢަވެ ތައުބާވާން ބޭނުންވާ މީހުންނަށް އައީ ހުރަސް އަޅަމުންނެވެ. ބިރުދައްކުވަމުންނެވެ. މަރަމުންނެވެ. ﷲ ތައާލާއަށް އީމާންވެގެން ތިބި މީހުންނަށް އަނިޔާވެރިވުން އައީ އިތުރުވަމުންނެވެ. މުސްލިމުންގެ ނަމުގައި ތިބެމެ ކީރިތި ޤުރްއާން ދޫކޮށްލައި އަމިއްލަ ޙުކުމް ނެރޭ ވެރިން މިވަނީ ގިނަވެފައެވެ.\nކޮރޯނާ ވައިރަސް އައިސް މިކުރި ކަމަކީ މި ޤަރުނުގައި ތިބި ފިރުއަޢުނުތައް ހުއްޓުވުމެވެ! އެމީހުންނަކީ އެއްވެސް ބާރެއް ނެތް ބައަކު ކަމާއި ހުރިހާ ބާރުތަކެއް ވަނީ ﷲ ތަޢާލާގެ ޙަޟްރަތުގައިކަން އެމީހުންނަށް އަންގައިދިނުމެވެ. ކޯރޯނާގެ ސަބަބުން ހުރިހާ ވެރިން އެތިބީ ވަރަށް ރަނގަޅަށް ސައިޒުވެފައެވެ. ލޮލުފިޔަ ވެސް ނުޖެހިފައެވެ.\nމިހިރަމިހިރަ ކަންކަން އެނގޭނީ ވިސްނައި ފިކުރުކުރާ ބައަކަށެވެ!\nދުނިޔާގައި އުފައްދާ ބަރަހަނާ ފިލްމުތަކުގެ 90 އިންސައްތަ އުފައްދަމުން އައި އެމެރިކާގެ ހާލު ކޮބައިހެއްޔެވެ؟ އެކަންކަން ކުރި ތަންތަން ކޮބައި ހެއްޔެވެ؟ ފާހިޝް އަމަލުތައް ހިނަގައި ޖުވާކުޅެ ބަނގުރާ ބޮއި ހަދަމުން އަދި ނުވެގެން އެއް ޖިންސުން ގުޅުން ހިންގަމުން އައި ތަންތަން ކޮބައިހެއްޔެވެ؟ ހަމައެހުރީއެވެ! ނުވެސް ވެއްޓެއެވެ. ދޮރުތަކުގެ ތަޅުދަނޑިތައްވެސް ހުރީ ހަމަ އެތަންތަނުގެ ވެރިންގެ އަތުގައެވެ. ނަމަވެސް ދޮރުވެސް ހުޅުވާލަން ނުކެރި ބިރުން ފިލައި އެތިބީ ކީއްވެގެން ހެއްޔެވެ؟\nސިކުނޑި އާއި ހިތުގެ އެންމެ ހިމަ ނާރުތައް ފަޅަފަޅައިގެން ދަނީ ކާކު އޮޕަރޭޝަންކޮށްފައި ނާރުތައް ބުރިކުރާތީހެއްޔެވެ؟ ކާކު ކަށިހަރާތީ ހެއްޔެވެ؟ ކޮންމެ ދުވަހަކު އެތައް ސަތޭކަ އެތައް ހާސް ބައަކު މިފަދަ ކަންކަމުގައި ޕެރަލައިޒްވަމުން (ވާގިނެތެމުން) ދާއިރުވެސް ޢިބްރަތަކަށް ނުވަނީ ހެއްޔެވެ؟\n"އެރަށެއްގެ އަހުލު ވެރިންނަށް ދަތިކަމާއި، ބަލިމަޑުކަން ނުޖައްސަވާ އެއްވެސް ރަށަކަށް ތިމަންރަސްކަލާނގެ ނަބިއްޔަކު ނުފޮނުއްވަމެވެ. އެއީ އެމީހުން މަޑުމޮޅިވުމަށެވެ." (އަލްއައްރާފް: 94)\n"ފަހެ، ރަށްތަކުގެ أهل ވެރިން އެއުރެން ރޭގަނޑުގައި ނިދާފައިތިއްބައި އެއުރެންގެ ގާތަށް ތިމަންރަސްކަލާނގެ ކޯފާގެ عذاب އަތުވެދާނެކަމާމެދު (ބިރެއްނެތި) އަމާން ވެ ތިބީހެއްޔެވެ؟" (އަލްއައްރާފް: 97)\n"ނުވަތަ ރަށްތަކުގެ އަހުލުވެރިން، އެއުރެން ކުޅެކުޅެތިއްބައި ދުވާލުގެ ޟުޙާ ވަގުތުގައި އެއުރެންގެ ގާތަށް ތިމަންރަސްކަލާނގެ ކޯފާގެ ޢަޛާބު އަތުވެދާނެ ކަމާމެދަކު (ބިރެއްނެތި) އަމާން ވެ ތިބީހެއްޔެވެ؟" (އަލްއައްރާފް: 98)\nކީރިތި ޤުރްއާނުގައި ހުރި މިފަދަ އިންޒާރުތައް ވަރަށް ގިނައެވެ! ފުރުޞަތު އޮއްވައި ދެންވެސް އަވަހަށް ﷲ ގެ މަގަށް ރުޖޫޢަވާށެވެ! މުޅި އިންސާނިއްޔަތުގެ ސަލާމަތާއި ރައްކައުތެރިކަމަށެވެ!


ރުކޫޢް ސުޖޫދުން ވައްކަން ކުރުމާ ނަމާދުން ވައްކަން ކުރުމަކީ ކޮބާ؟\nރުކޫޢް ސުޖޫދުން ވައްކަން ކުރުން ކަމަށް ބުނެވެނީ ރުކޫޢުގައިވެސް އަދި ސަޖިދައިގައި ވެސް މަޑުކޮށް ނުލައި އަވަސް އަވަހަށް ރުކޫޢު ކުރުމަށާއި ސަޖިދަ ކުރުމަށެވެ. ރުކޫޢުގައި ވެސް މަޑުކޮށްލަން ވާނެއެވެ. ސަޖިދައިގައި ވެސް މަޑުކޮށްލަން ވާނެ އެވެ. މަޑުކޮށް ނުލައި ކުރުމަކީ ނަމާދުގައި ހުއްދަ ކަމެއް ނޫނެވެ.\n- ޝައިޚް ޢަޒްމަތު ޖަމީލް\nނަމާދުން ވައްކަން ކުރުން ކަމަށް ބުނެވެނީ ދެއްކުންތެރިކަމުގެ ގޮތުން ނަމާދުކުރުމަށެވެ. ދެއްކުންތެރިކަމުގައި ކުރާ ނަމާދު ﷲ ތަޢާލާ ޤަބޫލުފުޅެއް ނުކުރައްވަވާނެއެވެ. ދެއްކުންތެރި ކޮންމެ އަމަލަކީ ފާފައެކެވެ.\n(މިތަފްޞީލް ހާމަކުރީ ޝައިޚް މުޙައްމަދު އަނީލް "ނަމާދުގައި ރުކޫޢާ ސަޖިދަ ފުރިހަމަކުރާށެވެ! ފަހެ ވަގުންގެ ތެރެއިން އެންމެ ނުބައި ވަގުންނަކީ އެބައިމީހުންގެ ނަމާދުން ވައްކަންކުރާ މީހުން ކަމަށާއި، އެއީ އެމީހުންގެ ރުކޫޢާ ސަޖިދަ ފުރިހަމަ ނުކުރާ މީހުން" ކަމަށް ޙަދީޘްގައި ބަޔާންވެގެންވާ ކަމަށް ވިދާޅުވުމާއި ގުޅިގެން މިއަދުނޫހުގެ ބައެއް ކިޔުންތެރިން އިތުރު ތަފްޞީލަށް އެދިފައިވާތީއެވެ.)


Science verinnah fenigen ulhenee Alien haloarathehba?\nސައިންސްވެރިންނަށް ފެނިގެން މިއުޅެނީ އޭލިއަންތަ؟\nމިލްކީވޭއާއި ކައިރީގައިވާ ތަރިއެއް ވަށައިގެން: މި ތަރި ފުރަތަމަ ފަހަރަށް ސައިންސްވެރިންގެ ސަމާލުކަމަށް އައީ 2009 ވަނަ އަހަރުއެވެ. އެތަރީގެ ދައުރުވުމަށް އޭރުއްސުރެ ސައިންސްވެރިން ބަލަމުން އައީ ދުނިޔޭގެ އިރާއި އެއްގޮތް ސިފަތަކެއް އެތަރިއަށް ލިބިފައި ވާތީ --\nއޭލިއަން ހަލޯރާތެއްގެ މަސައްކަތެއް ކަމަށް ބެލެވޭ "އުފެދުންތަކެއް" ޖައްވުގައި އަތްފުނާއަޅާ ސައިންސްވެރިން ސިއްސުވާލައިފިއެވެ.\nޕެން ސްޓޭޓް ޔުނިވަސިޓީގެ އެސްޓްރޯނަމާއެއް ކަމަށްވާ ޖޭސަން ރައިޓް ބުނާ ގޮތުގައި މިއީ ޓެކްނޮލޮޖީގެ ގޮތުން އިންސާނުންނަށްވުރެ މާ ކުރީގައި އުޅޭ އޭލިއަން ހަލޯރާތެއްގެ މަސައްކަތަކަށް ވުމުގެ ފުރުސަތު އެބައޮތް ކަމަށެވެ.\nސައިންސްވެރިންނަށް ފެނިގެން މިއުޅޭ އެއްޗަކާ ބޭހޭގޮތުން ތަފްސީލީ ރިޕޯޓެއް ނެރުމަށް ރައިޓް ދަނީ ތައްޔާރުވަމުންނެވެ. އޭނާ ބުނީ މި ފެނުނު "މެގަ ސްޓްރަކްޗާ" އޭނާ މުޅިން އާޝޯހު ކޮށްލައިފި ކަމަށެވެ.\n"މިގޮތަށް ޖައްވުން ފެންނަ އެއްޗަކާ އޭލިއަނުންނާ ގުޅުވުމަކީ އަހަރެމެން ކުރާނެ އެންމެ ފަހު ކަންތައް. އެކަމަކު މިހާރު ފެނިގެން މިއުޅޭ ތަކެއްޗަކީ އޭލިއަން ހަލޯރާތެއްގެ މަސައްކަތަކާ ވަރަށް ވައްތަރު".\nމިބުނާ "އޭލިއަން ހަލޯރާތުގެ އުފެއްދުން" ދަތުރުކުރަމުން ދަނީ ދުނިޔެ ހިމެނޭ ގެލެކްސީ ކަމަށްވާ މިލްކީވޭއާއި ކައިރީގައިވާ ތަރިއެއް ވަށައިގެންނެވެ. މި ތަރި ފުރަތަމަ ފަހަރަށް ސައިންސްވެރިންގެ ސަމާލުކަމަށް އައީ 2009 ވަނަ އަހަރުއެވެ. އެތަރީގެ ދައުރުވުމަށް އޭރުއްސުރެ ސައިންސްވެރިން ބަލަމުން އައީ ދުނިޔޭގެ އިރާއި އެއްގޮތް ސިފަތަކެއް އެތަރިއަށް ލިބިފައި ވާތީއެވެ. އަދި އަހަރެމެންގެ އިރު ވަށައިގެން ޕްލެނެޓުތައް އެނބުރޭހެން އެ ތަރީގެ ވަށައިގެންވެސް ޕަލެނެޓްތަކެއް އެނބުރޭތީއެވެ.\nމިބުނާ ތަރީގެ ވަށައިގެން އާދަޔާ ހިލާފު "އަލިގުޅައެއް" އެނބުރެމުންދާކަމަށް ނާސާގެ ކެޕްލާ ސްޕޭސް ޓެލެސްކޯޕަށް ފާހަގަ ކުރެވި މިހާރު މިވަނީ އޭލިއަން ދިރުންތަކުގެ ވާހަކައަށް ބޮޅެއް އިތުރުވެފައެވެ. މި އަލިގުޅަ އަކީ ޕްލެނެޓެއްގެ އަލި ނޫންކަމަށް ސައިންސްވެރިންނަށް ޔަގީން ކުރެވެއެވެ.\nމި "އޭލިއަން ހަލޯރާތުގެ" ވާނުވާ ބެލުމަށް ބިޒީވެފައިވާ ސައިންޓިސްޓެއް ކަމަށްވާ ޓަބޭތާ ބޮޔަޖިއާން ބުނީ އެމީހުން ފުރަތަމަ ހީކުރީ މިއީ ޖައްވީ އުޅަނދަށް އެރި އޮޅުމެއް ކަމަށް ކަމަށެވެ. އެކަމަކު މިއީ އޮޅުމެއް ނޫންކަން ކަށަވަރުވާ ވަރަށް މިހާރު ބެލިއްޖެ ކަމަށާއި މިވަރުގެ ކަމެއް އަދި ދުވަހަކު ވެސް ޖައްވުގެ ތެރޭން ނުފެންނަ ކަމަށް އޭނާ ބުންޏެވެ.\nމި އަޖައިބު ހޯދި ކެޕްލާ ޓެލެސްކޯޕުގެ މައިގަނޑު މަސައްކަތަކީ ޖައްވުގެ ތެރޭން "ދިރުން" އަށަގަތުމުގެ ފުރުސަތު އޮތް ޕްލެނެޓެއް ހޯދުމެވެ.\nމައުލޫމާތު: ނާސާ، އިންޑިޕެންޑެންޓް އަދި ދި އެޓްލާންޓިކް


Maamenedhoo maaraa maaree aai Udhayyuge maru!\nމާމެންދޫ މާރާމާރީއާ އުދައްޔު މަރާލުން!\nރަހުމް ކުޑަ ހަމަލާތަކުގައި މަރާލި އުދައްޔު\nވަރުގަދަ، ގްރޫޕް މާރާމާރީއެއް ހިންގައި ރޭ ވަނީ 17 އަހަރުގެ ކުޑަ ފިރިހެން ކުއްޖަކު މަރާލާފަ އެވެ؛ ގއ. މާމެންދޫގައި ރޭ 11:00 ޖެހި އިރު ޒަހަމް ކޮށްލައި އަނިޔާވެރި ގޮތަކަށް މަރާލީ އަހުމަދު އުދައްޔު އެވެ. ވަޅި އާއި މީހަކު މަރާލެވިދާނެ ފަދަ އެހެން ހަތިޔާރު ބޭނުން ކޮށްގެން އުދައްޔުގެ ހަށިގަނޑަށް ގިނަ ހަމަލާތަކެއް ދީފައި ވެއެވެ. އަދި ހަމަލާތަކުގެ ތެރެއަށް ވަދެވުނު އުދައްޔުގެ ބޭބެ، ފިރުޝާން ޒާހިރު ވެސް ވަނީ ޒަހަމް ކޮށްލާފަ އެވެ. އޭނާއަށް ވެސް ހަމަލާ ދީފައި ވަނީ ވަޅީންނެވެ. -- ކޮއްކޮ މަރުވެފައިވާއިރު ބޭބެގެ ހާލު ދެރަ އެވެ.\nމާމެންދޫ މަރާއި މާރާމާރީއާ ގުޅިގެން ފުލުހުންގެ ސީރިއަސް އެންޑް ކްރައިމް ޑިޕާޓްމަންޓުން ވަނީ ތަހުގީގެއް ފަށައި ތިން މީހަކު ހައްުޔަރު ކޮށްފަ އެވެ. އަދި ފުލުހުންގެ ހާއްސަ ޓީމެއް މާމެންދޫއަށް ވަނީ ދަތުރު ފަށާފަ އެވެ. މި ހާދިސާގެ ހަރުދަނާ ތަފުސީލްތަކެއް އައުމަށް އަދި ވަގުތުކޮޅެއް ނަގާނެ އެވެ.\nއެކަމަކު މިހާރު ވެސް މާމެންދޫގައި ކުއްލިއަކަށް މިވަރުގެ ބޮޑު މާރާމާރީއެއް އައިީ ކީއްވެގެންތޯ ސުވާލު އެބަ ކުރެވެ އެވެ. އެ ރަށުގައި ކުއްލިއަކަށް ކުޑަ ފިރިހެން ކުއްޖަކު ތަޅައި މަރާލީ ކީއްވެގެން ހެއްޔެވެ؟ މާމެންދޫގެ ދެ ގްރޫޕެއްގެ މެދުގައި ހީޓް އުފެދެން ދިމާވީ ކީއްވެގެން ހެއްޔެވެ؟\nމާރާމާރީ ފެށުނީ ލޯބީގެ މައްސަލައަކުން\nއެ ރަށުގެ ބައެއް މީހުން ބުނާ ގޮތުގައި މާމެންދޫގެ އެ ދެ ގްރޫޕްގެ މެދުގައި އޮތް އަރައިރުމާއި ނަފުރަތު ހޫނުވެ މާރާމާރީތަކަށް ބަދަލުވަމުން އައީ ކުއްލިއަކަށް ރޭގައެއް ނޫނެވެ. މީގެ އަހަރެއްހާ ދުވަސް ކުރީން މި މާރާމާރީތައް އެ ރަށުގައި އޮތީ ފެށިފަ އެވެ. އަދި އެއީ އަންހެނަކާ ގުޅޭ ލޯބީގެ މައްސަލައަކުން އުފަންވެފައިވާ މާރާމާރީ އެކެވެ. ބައެއް މީހުން ބުނާ ގޮތުގައި އެ ރަށުގެ ދެ އަންހެން ކުއްޖެއްގެ ލޯބި މި މާރާމާރީއާ ގުޅެ އެވެ.\n"މި ރަށުގައި މި މައްސަލަ އުފެދިއްޖެ، މިދިއަ 2020 ވަނަ އަހަރުގެ ކުރީ ކޮޅުގައި، އަޅުގަނޑު ހަނދާން ވަނީ ފެބުރުއަރީގައި ކަމަށް، މުޅި މި މައްސަލައިގެ ވަށައިގެން ވަނީ އަންހެން ކުއްޖަކާ ގުޅޭ ކަންކަން، މިއީ ލޯބީގެ މައްސަލައަކުން އައި މަރެއް!" ނަން ނުޖެހުމަށް އަދި މާމެންދޫން ވާހަކަ ދެއްކި މީހަކު ބުންޏެވެ.\nލޯބީގެ މި މައްސަލައިގެ ތެރެއިން ކުއްޖަކު މަރާލުމާ ހަމައަށް ދިޔައީ ރޭ މާމެންދޫގައި އައި ދެވަނަ މާރާމާރީއެއްގެ ތެރެއިންނެވެ. އުދައްުޔު މަރާލީ އޭގެ ތެރެއިން ފަހު މާރާމާރީގައި ދިން ރަހުމް ކުޑަ އެތައް ހަމަލާތަކެއްގެ ޒަހަމްތަަކާއެކު އެވެ. އުދައްޔަށް ހަމަލާ ދީފައި ވަނީ ހަ މީހަކު ވެގެނެވެ. އެ ހަމީހުން ވަޅި އާއި ގަނޑު ހޮޅި އާއި ތޫނު ގަނޑުތައް ހިފައިގެން އުދައްޔާ ކުރިމަތިލީ ތިން ސައިކަލެއްގައި ގޮހެވެ.\nއެ ރަށު މީހުން ބުނާ ގޮތުގައި ގާތްގަނޑަކަށް 1200 އެއްހާ މީހުން އުޅޭ އެ ރަށުގައި 2020 ގެ ކުރީކޮޅުން ފެށިގެން އައީ ހަމަނުޖެހުންތަކެއް އުފެދުމުން އެކަން ބޮޑުވަމުންނެވެ. އަންހެން ކުއްޖަކާ ގުޅޭ އެ ނަފުރަތުގައި ދޭތެރެ ދޭތެރެއިން ކަނި ކަނޑައިގެން ދިއުމަށް އޮބިފަައި އޮންނަނީ އެވެ. އެކަމަކު ރޭ ވަރުގަދަ ހަމަލާއަކަށް ބަދަލުވެ އުދައްޔު މަރާލާ ހިސާބަށް ދިޔައީ ރޭގެ އިރާކޮޅުގެ ވަގުތެއްގައި މައްސަލަ އުފެދޭ، އެ ރަށުގެ ދެވަނަ "ގޭންގަ" ަށް ނިސްބަތްވާ މީހަކަށް އުދައްޔު ހަމާލާއެއް ދީ ޖެހި ކަމަށް ތުހުމަކޮށެވެ. އަދި އެކަމާ ގުޅިގެން އެ ގްރޫޕްން ދިޔައީ އިރާކޮޅުން ފެށިގެން އުދައްޔު އަތުޖެހޭތޯ ހޯދަމުންނެވެ. އެންމެން ކުރިމައްޗަށް ފެންނަ ގޮތަށް ހަތިޔާރުތަކެއް ހިފައިގެނެވެ.\n"މީހުން ބުނާ ގޮތުން އެމީހުން އުދައްޔު ފެނުނީ އުދައްޔުގެ ގޭގެ ކައިރީ އެކަނި، އޭރު އެ މީހުން ތިބީ މަސްތުވެސް ވެގެން... އެ މީހުންނަށް އުދައްޔު ފެނުމާއެކު ގޮސް އަރައިގަނެ ހަމަލާ ދީ ޒަހަމްކޮށްލީ،" މާމެންދޫން ވާހަކަ ކިޔައިދޭ އެހެން މީހަކު ބުންޏެވެ.\nއޭނާ ބުނާ ގޮތުގައި ވަޅި ހިފައިގެން ދިޔަ ނަމަވެސް އުދައްޔަށް ފުރަތަމަ ހަމަލާތައް ދިނީ ދަގަނޑުގަނޑަކާއި ދަގަނޑު ހޮޅިއަކުން އޭނާގެ ބޮލަށެވެ. އަދި އޭގެ ފަހުން ދެން ބުރަކައްޓާއި ހަށިގަނޑުގެ އެކި ތަންތަނަށް ވަޅި ޖަހައި ހަމަލާ ދެމުން ދިޔައީ އެވެ. ހަމަލާތައް ދިން އިރު އުދައްޔުގެ ކުރިމަތީ ފަރާތަށް ވާ ގޮތަށް ވެސް ހަމަލާތައް ދިނެވެ.\nމި ހަމަލާތަކުގައި އުދައްޔުގެ ބޭބެ، ފިރުޝާން ޒަހަމްވީ ސަލާމަތްވާން އުދައްޔު ރޮއިގަތް އަޑަށް ހަމަލާތަކުގެ ތެރެއަށް ނުކުމެވިގެނެވެ. ކޮއްކޮގެ ދިފާއުގައި ދިއުމުން އޭނާގެ ބުރަކަށްޓަށް ވެސް ވަނީ ވަޅީން ހަމަލާ ދީފަ އެވެ.\nގއ. ވިލިނގިލީ އަތޮޅު ހޮސްޕިޓަލުގެ މެނޭޖަރު ޝަރީފު އަހްމަދު ވިދާޅުވި ގޮތުގައި އުދައްޔު އެ ހޮސްޕިޓަލަށް ގެންދިޔަ އިރުވެސް އޮތީ މަރުވެފަ އެވެ. އޭނާގެ ބުރަކައްޓަށް ވަޅީން ގިނަ ހަމަލާދިނުމުގެ ސަބަބުން ފުން ޒަހަމްތަކެއް އަދި އެއްތަނަކަށް އެތައް ފަހަރަކު ވަޅި ޖަހާފައި ވެއެވެ. އަދި އޭނާގެ ބޭބެ ފިރުޝާންގެ ހާލު ވެސް ދެރަ އެވެ. މިއީ މާރާމާރީތަކުގައި މީހުން މެރުމުގެ ސިލްސިލާތަކަށް ހުއްޓުމެއް އައިސްފައި އޮންނަތާ ގިނަ ދުވަސްތަކެއް ފަހުން ހިނގި ހާދިސާއެކެވެ. މި މާރާމާރީ އާއި މަރާ ހަމައިން މާމެންދޫގެ އާންމު ހާލަތު ވެސް ހަމައަކަށް ނޭޅި އެބަ އޮތެވެ.\nގއ. މާމެންދޫ މޯލްޑިވްސް ޕޮލިސް ސާވިސް މަރު + މާރާމާރީ ހިންގުން ކުށްކުރުން އަހުމަދު އުދައްޔު\nއުދައްޔުގެ ޕޯސްޓްމޯޓަމް ހަދަނީ\nއުދައްޔުގެ މަރު: ތިން މީހުން ހައްޔަރުކޮށްފި


އަޑުއިވުމާއި ވާހަކަދެއްކުމުން މަހްރޫމްވެފައިވާ ކުއްޖަކު ކުރެހި ޝައުނާގެ ފޮޓޯއަށް އެތައް ބައެއްގެ ލޯބި! | Jazeera\tއަޑުއިވުމާއި ވާހަކަދެއްކުމުން މަހްރޫމްވެފައިވާ ކުއްޖަކު ކުރެހި ޝައުނާގެ ފޮޓޯއަށް އެތައް ބައެއްގެ ލޯބި! - Jazeera\nއަޑުއިވުމާއި ވާހަކަދެއްކުމުން މަހްރޫމްވެފައިވާ ކުއްޖަކު ކުރެހި ޝައުނާގެ ފޮޓޯއަށް އެތައް ބައެއްގެ ލޯބި!\nޢަލީ ޔާމީން September 23, 2019 118 views0\nމިމަހުގެ 20 ވަނަ ދުވަހަކީ މުޅި ރާއްޖެއަށް ކަޅު ދުވަހެކެވެ. މާލޭގައި ދިރިއުޅެމުން އައި ރައްޔިތުންގެ ހިތްތައް ބިރުން ފިއްކަޑުވާލު ނާމާން ދުވަހެކެވެ. އިމާރާތަކަށް ފަހު އިމާރާތެއް އަނދާ އަޅިއަށްވި ހިތާމަވެރި ދުވަހެވެ. އެ ހިތާމަވެރި ހާދިސާގައި 562 މީހުން ހާލުގައި ޖެހިފައިވާއިރު އެކަކު ވަނީ މި ދުނިޔެއާއި އަބަދުގެ އަބަދަށް އަލްވަދާޢު ކިޔާފައެވެ. އެންމެންގެ ލޯބި ލިބިފައިވާ ޤުރުޢާން މުދައްރިސް، އައިޝަތު ޝައުނާ، 46ގެ މަރާއި އެކު މުޅި ޤައުމު ރޮއްވާލިއެވެ.\nޝައުނާއަކީ ދެ ކުދިންގެ މަންމައެވެ. އޭނާއަކީ ކީރިތި ޤުރުއާން ކިޔަވައިދިނުމުގެ ރޮނގުން ޑީގްރީ ހާސިލް ކޮށްފައިވާ ކަނބަލެކެވެ. ޝައުނާ ނިޔާވެފައި އޮއްވާ ފެނުނީ އަލިފާނުގެ ހާދިސާގައި އަނދާ އަޅިއަށްވި ގެއެއްގެ ތެރެއިންނެވެ. އެއިރު ޝައުނާގެ ހަށިގަނޑުވަނީ ކާކުކަން ވަކިކުރަން ނޭނގޭ ވަރަށް ފިހިފައެވެ\nކޮޅުމަޑުލު ބުރުންޏަށް އުފަން ޝައުނާގެ މަރާއި އެކު އެތައް ބަޔަށް ފުން ހިތާމައެއް ލިބުނެވެ. އެ ހިތާމައިގައި މުޅި ޤައުމު ހަމަހިމޭންވި އިރު، އަދިވެސް އެ ހަނދާންތައް ވަނީ އެތައް ދިވެހިންނެއްގެ ހިތުގައި ބިންވަޅު ނެގިފައެވެ. އެކަން މިފަހަރު ހާމަކޮށްދިނީ އުމުރުން 13 އަހަރުގެ ހާއްސަ އެހީއަށް ބޭނުންވާ ކުއްޖެކެވެ.\nއަޑުއިވުމުންނާއި، ވާހަކަދެއްކުމުން މަހްރޫމްވެފައިވާ މާޒިލް މަމްދޫހް ކުރަހާފައިވާ ޝައުނާގެ ތަސްވީރެއް މީސްމީޑިޔާގައި ވައިރަލްވެފައިވާއިރު، އެ މަންޒަރަށް އެތައް ބައެއްގެ ލޯބި ދަނީ ލިބެމުންނެވެ. އެ މަންޒަރު ބަލާފައި އެތައް ބައެއްގެ ލޮލުން ކަރުނަވެސް ފާއްދާލިއެވެ. މާޒިލްގެ އެ ކުރެހުމުން އަލިފާން ރޯވެފައިވާ ގެއާއި، ޝައުނާގެ މަހާނައިގެ އިތުރުން ޝައުނާގެ ފޮޓޯއެއް ކުރަހާފައިވެއެވެ.\nމާޒިލްގެ އެ ފޮޓޯއިން އެ ކިޔާދެނީ އެތައް ވާހަކައެކެވެ. އަލިފާނުގެ ހާދިސާގައި މި ދުނިޔެ ދޫކުރި ޝައުނާއަށް އޭނާގެ ހިތުގައި އޮތް ލޯތްބެވެ.\nޝައުނާއަށް ސުވަރުގޭގެ ދާއިމީ ނިއުމަތް މިންވަރުކުރައްވާށި. އާމީން!


vnews - Anna aharu adhaalathu party massahkai kuraanee budget libigen: Sheikh Imran\nބަޖެޓް ފާސްކުރުމުގެ ކުރިން ޕާޓީއަށް 10،000 މެންބަރުން ހަމަކުރާނަން: އިމްރާން\nއަދާލަތު ޕާޓީގެ ރައީސް އައްޝައިޚް އިމްރާން ޢަބުދުﷲ އެޕާޓީގެ އިސްބޭފުޅުންނާއި އެކު --- ފޮޓޯ: އަދާލަތު\nއަންނަ އަހަރަށް ލަފާކުރާ ދައުލަތުގެ ބަޖެޓު ފާސްކުރުމުގެ ކުރިން އިރާދަ ކުރެއްވިޔާ އަދާލަތު ޕާޓީ ދިހަ ހާސް މެމްބަރުން ހަމަކުރައްވާނެ ކަމުގައި އެޕާޓީގެ ރައީސް އައްޝައިޚް އިމްރާން ޢަބުދުﷲ ވިދާޅުވެއްޖެއެވެ.\nޝައިޚް އިމްރާން މިހެން ވިދާޅުވީ، އަދާލަތު ޕާޓީގެ ރައީސްގެ ހައިސިއޔަތުން އެޕާޓީގެ ވޮލަންޓިއަރުންނާއި ދަރުބާރުގޭގައި މިރޭ ބައްދަލު ކުރައްވައި ދެއްކެވި ވާހަކަފުޅުގައެވެ.\nދައުލަތުން ބަޖެޓުން އަދާލަތު ޕާޓީއަށް ފައިސާ ނުދޭތާ2އަހަރު ވެފައި ވާއިރު، އެޕާޓީއަށް ފައިސާ ލިބުން ހުއްޓުނީ ސިޔާސީ ޕާޓީތަކުގެ ޤާނޫނަށް 2015 ވަނަ އަހަރު ގެނައި އިސްލާާޙާއި ގުޅިގެންނެވެ. ޝައިޚް އިމްރާން ވިދާޅުވީ، އެޕާޓީ ނައްތާލުމަށް ވޭތުވެ ދިޔަތަނުގައި ބަޔަކު މަސައްކަތް ކޮށްފައިވާ ކަމަށާއި އެހެން ނަމަވެެސް އަދާލަތު ޕާޓީ ސަލާމަތް ވެފައި ވަނީ އެޕާޓީގެ މެމްބަރުން ކުރެއްވި މަސައްކަތުގެ ސަބަބުން ކަމަށެވެ. އަދި އެކަމަށްޓަކައި ޝައިޚް އިމްރާން މެމްބަރުންނަށް ޝުކުރު އަދާކުރެއްވިއެވެ.\nޝައިޚް އިމްރާން ވިދާޅުވީ، ފާއިތުވި ދެއަހަރެއްހާ ދުވަހުގެ ތެރޭގައި އަދާލަތު ޕާޓީއަށް ދިހަހާސް މެމްބަރުން ހަމަކުރުމަށް ކުރަމުން އައި މަސައްކަތް ބަޔަކު ފެއިލްކޮށްލީ ވަރަށް ބޮޑަށް ރާވައި އޮގަނައިޒްކޮށްގެން ކަމަށެވެ. އެހެންވެ ޕާޓީއަށް ލިބިފައި ހުރި ފޯމްތައްވެސް ހުށަނާޅައި މަޑުޖައްސާލާފައި ބޭއްވި ކަމަށެވެ.\n" އަޅުގަނޑުމެންނަށް ލިބިފައި ހުރި ފޯމްތައްވެސް އަޅުގަނޑުމެން މިތިބީ މަޑުޖައްސާލައިގެން. އާދެ! މިދުވަސް އައުމުގެ ފޮނި އުއްމީދުގައި. ﷲ އިރާދަ ކުރެއްވީތީ އަޅުގަނޑުމެން ދިހަހާސް މެމްބަރުން ހަމަކުރުމަށް، ގާތް ގަނޑަކަށް 3500 ފޯމް ބޭނުން ވަނީ. އާދެ މިހާ ހިސާބަށް އަޅުގަނޑުމެންގެ ހިއްވަރުގަދަ މެމްބަރުންގެ މަސައްކަތުން ގާތް ގަނޑަކަށް ދެ ހާހެއްހާ ފޯމް އަޅުގަނޑުމެންގެ އަތުގައި އެބަހުރި. ބާކީ އިތުރަށް ހޯދަން ޖެހެނީ 1500 ވަރަކަށް ފޯމް." ޝައިޚް އިމްރާން ވިދާޅުވިއެވެ.\nޝައިޚް އިމްރާން ވިދާޅުވީ ކުރިޔަށް އޮތް ދެ ހަފްތާއެއް ދޮޅު ހަފްތާއެއްގެ ތެރޭގައި އަދާލަތު ޕާޓީގެ މެމްބަރުން ވަރަށް ހިއްވަރާއި އެކު ނުކުމެވަޑައިގެން ޕާޓީއަށް 1500 ފޯމު ހޯއްދަވައި ދެއްވުމަށް އެދިވަޑައިގަންނަވާ ކަމަށެވެ. އަދި އަދާލަތުޕާޓީއަށް ހެޔޮއެދޭ ބޭފުޅުންވެސް މިކަމުގައި ބައިވެރިވެ ވަޑައިގެން ދެއްވުން އެދިވަޑައިގަންނަވާ ކަމަށެވެ.\nޝައިޚް އިމްރާން ވިދާޅުވީ މިއަދު ރާއްޖޭގެ ސިޔާސީ މަޝްރަހަށް ބަލާއިރު ޕާޓީގެ ދައުރު ފެނިގެން އެބަދާ ކަމަށެވެ. އަދި މިއަދާއި ހަމަށް އާދެވުނީ ދިވެހި ރައްޔިތުން ކުރި މަސައްކަތުން ކަމަށެވެ.\nމިގޮތުން އެމަނިކުފާނާއި، އަދާލަތު ޕާޓީ އާއި މުޅި ރާއްޖެ ސަލާމަތްވީ 23 ސެޕްޓެމްބަރުގައި ރައްޔިތުން ނިންމި ނިންމުމުގެ ސަބަބުން ކަމަށެވެ.\nއަދާލަތު ޕާޓީ ނައްތާލުމަށް ރައީސް ޔާމީނުގެ ސަރުކާރުން މަސައްކަތް ކުރެއްވި ކަމަށް، ޝައިޚް އިމްރާނާއި އެޕާޓީގެ އިސް އެހެން ބޭފުޅުންވެސް ވަނީ ވިދާޅުވެފައެވެ.\nދައުލަތުގެ ބަޖެޓު ރައްޔިތުންގެ މަޖިީހަށް ހުށައެޅި ކޮމެޓީ މަރުހަލާގައި މިހާރު އޮތް އިރު މި ނޮވެމްބަރު މަހުގެ 30 ވަނަ ދުވަހުގެ ކުރިން ޤާނޫނުގައި ބުނާގޮތުން ބަޖެޓު ފާސްކުރަން ޖެހޭނެއެވެ. އަދި ސިޔާސީ ޕާޓީތަކުން ޤާނޫނުގައި ވާގޮތުން ދައުލަތުގެ ބަޖެޓުން ފައިސާ ލިބޭނީ، ބަޖެޓު ފާސްކުރާ ދުވަހަކާއި ހަމައަށް 10000 މެމްބަރުން ތިބި ސިޔާސީ ޕާޓީތަކަށެވެ.


5 gadi iru therey gai budhuthah nagan court in amuru nerefi\nފަސް ގަޑިއިރު ތެރޭ ބުދުތައް ނަގަން ކޯޓުން އަމުރު ނެރެފި\nސިއްރު ފެންފުށީގައި ބަހައްޓާފައިވާ ބުދުތައް--\nށ. އަތޮޅުގައި ތަރައްގީ ކޮށްފައިވާ ސިއްރުފެންފުށި ރިސޯޓްގެ މޫދު އަޑީގައި ބުދުތަކެއް ބަހައްޓައިގެން ހެދި "މޫދު އަޑީގެ ގެލަރީ" ފަސް ގަޑިއިރު ތެރޭގައި ނެގުމަށް ސިވިލް ކޯޓުން މިއަދު އަމުރެއް ނެރެފި އެވެ.\nމޫސުމަށް އަންނަ ބަދަލުތަކާއި ކަނޑުގެ ލޮނުގަނޑުގެ އުފުލުން ދައްކުވައިދޭ ގޮތަށް އެ ރިސޯޓުން ހެދި ކަނޑުއަޑީގެ ގެލަރީގައި އިންސާނުންގެ ސޫރަ ފެންނަ ގޮތަށް ހަދާފައިވާ ބުދުތަކެއް ބެހެއްޓި މައްސަލަ ފެންމަތިވީ މިދިޔަ ޖުލައި މަހު ކުރީކޮޅުގަ އެވެ. އެކަމާ ގުޅިގެން ރައީސް އަބްދުﷲ ޔާމީންގެ އަބްދުލްގައްޔޫމްގެ އެންގެވުމަށް ޖުލައި 28 ވަނަ ދުވަހު ޓޫރިޒަމް މިނިސްޓްރީން ވަނީ އެ ބުދުތައް ނަގަން ސިއްރު ފެންފުއްޓަަށް އަންގައި ސިޓީއެއް ފޮނުވައިފަ އެވެ.\nސިއްރު ފެންފުުއްޓަކީ ޖީބީއެޗް ރިސޯޓްސް މޯލްޑިވްސް އިން ތަރައްގީ ކުރި ރިސޯޓެކެވެ. ބުދުތަކުގެ މައްސަލާގައި ސަރުކާރު އެތަކެތި ނަގަން އެންގުމުން އެ ރިސޯޓުން ވަނީ ނެގުމުގެ މަސައްކަތް ފަށާފައެވެ. އަދި ބުދުތަކެއް ހިމެނޭ ސްޓްރަކްޗާ ބަރު ކަމުން އެ އޮނިގަނޑު ނެގުން ލަސްވާތީ އެ ތަކެއްޗާއި ސްޓްރަކްޗާ ނެގެންދެން ބުދުތަކެއްގެ ގޮތުގައި ނުފެންނާނެހެން ސަތަރި އަޅައި ވަނީ ފޮރުވާފަ އެވެ.\nނަމަވެސް މިނިސްޓްރީގެ އަމުރާ އެއްގޮތަށް ބުދުތައް އަދިވެސް ނަގާފައިނުވާތީ ވަނީ ސިވިލް ކޯޓަށް މައްސަލަ ހުށަހަޅާފަ އެވެ. އެ މައްސަލާގައި މިއަދު ސިވިލް ކޯޓުން ނެރުނު އަމުރުގައި ބުނީ، އެ ބުދުތަކަކީ އިސްލާމް ދީނުގެ ވަހުދަތާއި ދިވެހި ދައުލަތުގެ މަސްލަހަތާ ހިލާފު ތަކެތިކަން ލިޔެކިތުންތަކުން އެނގެން އޮންނަ ކަމަށެވެ. އެފަދަ ކަމަކަށް ފުރުސަތު ދެވެން ނޯންނާނެ ކަމަށް ބުނެ އަމުރުގައި ވަނީ ބުދުތައް ނަގަން އަންގާފަ އެވެ.\nފަސް ގަޑިއިރު ތެރޭގައި ރިސޯޓުން ބުދުތައް ނުނަގައިފިނަމަ އެ ބުދުތައް ފުލުހުން ހަތް ދުވަސް ތެރޭގައި ނެގުމަށް ފުލުހުންނާއި ސިފައިންގެ މައްޗަށް ވެސް ސިވިލް ކޯޓުން މިއަދު ވަނީ އަމުރުކޮށްފަ އެވެ.\nސިއްރު ފެންފުށީގައި އިންސާނުންގެ ސިފަ ރަމްޒުވާ ގޮތަށް އަޅުކަން ކުރާ ބުދު ބަހައްޓަން ސަރުކާރުން އެއްވެސް އިރެއްގައި ހުއްދައެއް ނުދޭ ކަމަށް ޓޫރިޒަމް މިނިސްޓަރު މޫސާ ޒަމީރު ކުރިން ވަނީ ވިދާޅުވެފަ އެވެ.\nމޯލްޑިވްސް ޕޮލިސް ސާވިސް އެމްއެންޑީއެފް ސިވިލް ކޯޓް + ސިއްރު ފެން ފުށި\nފުލުހުންގެ ފްލެޓްތައް ނިންމުން ދެމަހަށް ލަސްވާނެ\nހިޔާލުފާޅުކުރުން ހަނިކުރާތީ އެމްނެސްޓީގެ ކަންބޮޑުވުން\nނުފޫޒު ފޯރުވުން ހުއްޓާލަން އެމްއެންޕީން ގޮވާލައިފި\nރައީސްގެ ގަރާރަށް އަމަލު ކުރާކަށް ނުޖެހޭނެ